Arsenal othee Undgoo haalatheh gai: Arteta\nކޯޗް މިކަލް އާޓެޓާ\nއިނގިރޭސި ލީގް ކަޕްގައި، މެންޗެސްޓާ ސިޓީ އަތުން 4-1 ން ބަލިވެ، އާސެނަލް އުނދަގޫ ވަޅުގަނޑަކަށް ވެއްޓިފައިވާ ކަމަށް އެ ޓީމުގެ ކޯޗް މިކަލް އާޓެޓާ ބުނެފި އެވެ.\nލީގް ކަޕް މެޗަށް، އާޓެޓާ ނެރުނީ އޭނާގެ ދެ ވަނަ ޓީމެވެ. މެޗުން ފުރުސަތު ދިން ގޯލްކީޕަރު އެލެކްސް ރަނާސަންގެ މިސްޓޭކުތަކެއް ފެނުނު މެޗުގައި ގެބްރިއަލް ޖެސޫސް ޖެހި ސިޓީގެ ފުރަތަމަ ލަނޑުގައިވެސް އައިސްލެންޑްގެ ކީޕަރުވެސް ގޯސް ހެދިތަން ފެނުނެވެ. އޭގެ ފަހުން ސިޓީގެ ދެ ވަނަ ލަނޑު ރިޔާދު މަހްރޭޒް ކާމިޔާބު ކުރީވެސް ރަނާސަން އަށް ހެދުނު ގޯހަކުންނެވެ. ސިޓީގެ އަނެއް ދެ ލަނޑު ކާމިޔާބު ކުރި ފިލް ފޯޑެން އާއި ލަޕޯޓެ އެވެ. އާސެނަލްގެ ހަމައެކަނި ލަނޑު ކާމިޔާބު ކުރީ އެލެގްޒެންޑާ ލަކެޒެޓް އެވެ.\nރޭގެ މެޗަކީ އާޓެޓާގެ ޓީމަށް އުނދަގޫ ގިނަ ހާލަތެއް ކުރިމަތިވި މެޗެކެވެ. އާސެނަލްގެ ހަމައެކަނި ލަނޑު ޖަހަން އެލެގްޒެންޑާ ލަކެޒެޓަށް ފުރުސަތު ތަނަވަސް ކޮށްދިން ގެބްރިއަލް މާޓިނެލީގެ ކަށިމައްޗަށް ކޮންމެވެސް ވަރެއްގެ އަނިޔާއެއް ވުމުން އޭނާ ބަދަލު ކުރަން ޖެހުނެވެ.\nއެ ހުރިހާ ކަންކަމަށް ވުރެ ބޮޑަށް މެޗުން، އާސެނަލް ބަލިވީ ސިޓީގެ ޓީމާ އަޅާ ކިޔޭނެ ކޮލިޓީ އާޓެޓާ މެޗަށް ނެރުނު ޓީމުގައި ނެތުމެވެ.\n"އަހަރެމެން މިއޮތީ ވަރަށް އުނދަގޫ ހާލަތަކަށް ވެއްޓިފައި،" މެޗަށް ފަހު ވާޙަކަ ދައްކަމުން އާޓެޓާ ބުންޏެވެ. މިއީ އަނެއްކާވެސް ވަރަށް ހިތްދަތި ވަގުތެއް، އަހަރެމެން ކޮޅަށް ވަދެގެން ދިޔައީ ވަރަށް ފަސޭހަ ގޯލެއް އަދި އެވެސް އެއީ މެޗުގެ އެހާ ކުރީ ކޮޅު. ނަމަވެސް އަހަރެމެން ލަނޑެއް ޖަހައި ކުޅުން ރަނގަޅު ކުރިން. އޭގެފަހުންވެސް އަހަރެމެން ކޮޅަށް ފަސޭހަ ގޯލްތަކެއް ވަދެގެން ދިޔަ.\n"އިދިކޮޅަށް އެފެންވަރުގެ ޓީމުތަކެއް ކުޅޭއިރު އެހާ ފަސޭހަ ގޯލްތަކެއް ވަންނަން ފުރުސަތު ދިނުމަކީ މެޗުގެ ތެރެއަށް އެނބުރި އަންނަން އުނދަގޫ ކުރިމަތިވާނެ ކަމެއް."\nއާޓޭޓާ ބުނީ، ޓީމުގެ އެއް ވަނަ ކީޕަރު ބާންޑް ލިނޯގެ ބަދަލުގައި ރަނާސަންއަށް ފުރުސަތު ދިނީ ލިނޯއަށް އަރާމުކުރަން ވަގުތު ބޭނުން ވާތީ ކަމަށެވެ.


SunOnline: Insaafuthoa eve?\nއަހުމަދު ޒާހިރު (ހިރިގާ) 30 Nov 2018, 01:25\nސުމިތު ދޫކޮށްލުމަށް އެދި އަޑުއުފުލަނީ ފައިލް ފޮޓޯ --\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ސަރުކާރު ކުރިއަށް އޮތް ފަސް އަހަރު ދުވަހު ދަމަހައްޓަން މަސައްކަތް ކުރައްވާނެ ވާހަކަ އާއި ސޯލިހުގެ ކެބިނެޓަށް ބޭފުޅުން ނެގުމުގެ ފުރިހަމަ އިހުތިޔާރު ރައީސް ސޯލިހަށް އޮންނަން ޖެހޭނެ ކަމަށް އެންމެ އަޑުހަރުކޮށް ދެއްކެވި ބޭފުޅަކީ ކުރީގެ ރައީސް މުހައްމަދު ނަޝީދެވެ.\nނަޝީދު ވިދާޅުވި އެވެ؛ ހަށިގަނޑުގައި ނޭވާ ހިނގާހާ ހިނދަކު އަދި ހިތުގައި ވިންދު ހިނގާހާ ހިނދަކު ސޯލިހުގެ ވެރިކަން ދަމަހައްޓަން ކުރަން ޖެހުނު ކޮންމެ މަސައްކަތެއް ކުރައްވާނެ ކަމަށެވެ. ނަޝީދު މި މަހު ފުރަތަމަ ދުވަހު މާލެ ވަޑައިގެން އެންމެ ފުރަތަމަ ވެސް ވިދާޅުވި ވާހަކައަކީ އެއީ އެވެ. އެއަށް ފަހު ވިދާޅުވާން ފެއްޓެވީ ސޯލިހުގެ ކެބިނެޓް އެކުލަވާލުމުގެ ފުރިހަމަ އިހުތިޔާރު ރައީސް ސޯލިހަށް އޮންނަން ޖެހޭނެ ކަމަށާއި އެ ކެބިނެޓަށް އެހެން މީހުން "ސަވާރުވާން" ނުޖެހޭނެ ކަމަށެވެ.\nވަރަށް ރަނގަޅު ވާހަކަފުޅެކެވެ. ރައްޔިތުން ވޯޓު ދިނީ ކޯލިޝަން ސަރުކާރަކަށެވެ. އަދި ރައީސެއްގެ ގޮތުގައި ދިވެހި ރައްޔިތުން ވޯޓު ދިނީ އިބްރާހީމް މުހައްމަދު ސޯލިހަށެވެ. ފަސް އަހަރު ދުވަހުގެ ދައުރެއް ފުރިހަމަ ކުރުމަށެވެ. މެދު ތެރެއިން ނޫނީ 18 މަސް ދުވަހަށް ފަހު، އިސްތިއުފާ ދެއްވައި ނޫނީ އެ ނޫން ގޮތަކުން ވެސް ވެރިކަން ބަދަލުކުރާކަށް ނޫނެވެ.\nއެހެން ނަމަވެސް އަޅުގަނޑުގެ ކުޑަ ކަންބޮޑުވުމެއް ހިއްސާކޮށްލާނަމެވެ. ކުރީ ސަރުކާރު ހޯމް މިނިސްޓްރީގެ ޑެޕިއުޓީ މިނިސްޓަރު އަހުމަދު ސިއްދީގު ޓީވީއެއްގައި ދެއްކި ވާހަކަކާ ގުޅިގެން އޭނާގެ ގަޔަށް އަތްލައި މަރާމާރީ ހިންގުމުން އެމްޑީޕީގެ އެކްޓިވިސްޓް، ހއ. ދިއްދޫ، އޯޓަމްވާދީ އަލީ ހާޝިމް (ސުމިތު) ހައްޔަރު ކުރި އެވެ. އަދި އޭނާ ބަންދުގައި ބެހެއްޓުމަށް ކޯޓުން ހަތް ދުވަހުގެ ތައްގަނޑު ވެސް ޖެއްސި އެވެ. ނަމަވެސް އެއާ އެކު ސޯޝަލް މީޑިއާގައި އޭނާ ދޫކޮށްލުމަށް ގޮވަން ފެއްޓި އެވެ. އެ ގޮވުމަށް އެންމެ ބޮޑު ހިއްވަރެއް ލިބުނީ ކުރީގެ ރައީސް އަދި އެމްޑީޕީ ރައީސް މުހައްމަދު ނަޝީދު އޭނާ ވަގުތުން ދޫކޮށްލުމަށް ގޮވާލުމުންނެވެ. ނަޝީދު ވިދާޅުވީ ސިއްދީގުގެ "ހަމަލާތަކާ"އި އަނގަ ހުތުރު ކަމަކީ މުޅި ޓުވީޓާ ދަންނަ ކަމެއް ކަމަށެވެ.\nއަޅުގަނޑު ވެސް އެއްބަހެވެ. މީހަކު ކުށެއް ކުރާ އިރަށް އަދި ތަހުގީގު ނިމުމަށް ފަހު، އެ ކުށެއްގެ ބާވަތުން އެމީހަކީ ބަންދުގައި ބަހައްޓައިގެން ތަހުގީގު ކުރަން ޖެހޭ މީހެއް ނޫން ނަމަ ވިހި ތިރީސް ދުވަހު ބަންދުގައި ބަހައްޓާކަށް ނުޖެހެ އެވެ. އެއީ ފުހެލަން ޖެހޭ ސަގާފަތެކެވެ. އެކަމަކު މީހެއްގެ އަޑު ގަދަވުމަކީ ނުވަތަ އަނގަ ހުތުރުވުމަކީ އެ މީހެއްގެ ގަޔަށް އަތްލައި މަރާމާރީ ހިންގަން ޖެހޭ ކަމެއް ވެސް ނުމެ ނޫންތޯ އެވެ. އަދި ހިޔާލުފާޅުކުރުމަށް ހިތްވަރުދީ އަޑުފުލާ ބަޔަކު މިފަދަ ކަމެއް ހަޖަމު ނުކުރެވުމުން އެ ދެވެނީ ކޮން މެސެއްޖެއްތޯ ވެސް ސުވާލު އުފައްދަން ޖެހެ އެވެ.\nސުމިތު ބަންދުކުރިތާ 48 ގަޑި އިރު ނުވަނީސް އޭނާ ދޫކޮށްލީ ސަރުކާރަށް މަޖުބުރޫވެގެންތޯ މިއީ ސުވާލެކެވެ. އެ ސުވާލު ބޮޑަށް އުފެދުނީ ހޯމް މިނިސްޓަރު ޝައިހު އިމްރާން އަބްދުﷲ ޓީވީއެމްގައި ދެއްކެވި ވާހަކަފުޅަކާ ގުޅިގެންނެވެ. އެ މަނިކުފާނު ވިދާޅުވީ އެކަން ހިނގައި ދިޔައީ އެންމެ ރަނގަޅަށް ނޫން ކަމަށެވެ. އެ އިއުތިރާފުން އެނގޭ ކަމަކީ މިނިސްޓަރަށް ނޫނީ ފުލުހުންނަށް ސުމިތު ދޫކޮށްލުމަށް ޕްރެޝަރުތަކެއް ހުރި ކަމެވެ.\nއެބޭފުޅުންނަށް ދިމާވީ ކިހާވަރެއްގެ ޕްރެޝަރެއްކަން އެނގިވަޑައިގަންނަވާނީ އެ ބޭފުޅުންނަށެވެ. އެކަމަކު ދުރުތިބީންނަށް ފެނުނީ ނަޝީދުގެ ޓުވީޓާ އެކު އެ ދުވަހު ހަވީރު އާޓިފިޝަލް ބީޗު ސަރަހައްދަށް މި ސަރުކާރާ ދެކޮޅަށް އެމްޑީޕީ އިން، ފުރަތަމަ މުޒާހަރާގެ ގޮތުގައި އަޑުއުފުލުމަށް ނުކުތްތަނެވެ. އަދި އެއޭގެ މާ ފަސްތަކެއް ނުވެ، ހަތް ދުވަހަށް ބަންދު ކުރި ސުމިތު ދޫކޮށްލި ތަނެވެ. ފުލުހުން އޭނާ ދޫކޮށްލީ ކޯޓުން އެ އަމުރު ބާތިލު ކުރުމަށް ފަހުތޯ ނޫނީ ފުލުހުން އޭނާ ހަމަ ދޫކޮށްލީތޯ އެއީ ވެސް ސާފުނުވެ އޮތް ސުވާލެކެވެ.\nއަޅުގަނޑުގެ މައްސަލައަކީ ސުމިތު ދޫކޮށްލުމެއް ނޫނެވެ. އެހެން ނަމަވެސް އަޅުގަނޑުގެ ކަންބޮޑުވުމަކީ އަދުލު އިންސާފު ގާއިމުކޮށް ހަމަހަމަކަން ގާއިމުކުރަން އައި ސަރުކާރެއްގެ ފުރަތަމަ ހަފުތާގެ ތެރޭގައި އެފަދަ ކަމެއް ހިނގުމުންނެވެ. އަދި އެއީ އިއްތިފާގަގުން ނަމަވެސް އެމްޑީޕީގެ އެކްޓިވިސްޓަކަށް ވުމުންނެވެ. އަދި އެކަންބޮޑުވީ މާޒީގައި ކަން ހިނގާފައިވާ ގޮތަށް ވަކި ބަޔަކު ކަމެއް ކުރުމުން އެއީ ކަމަކަށް ނުވެ، އެއްދޮރުން ވައްދައި އަނެއް ދޮރުން ދޫކުރުމުގެ ސަގާފަތެއް ތަކުރާރުވެދާނެތީ އެވެ.\nމި ނޯޓުގައި އެހެން ނުކުތާއެއް ވެސް ހިއްސާކޮށްލާނަމެވެ. ރައްޔިތުން ވޯޓު ދިނީ ކޯލިޝަން ސަރުކާރަކަށެވެ. އެކަމަކު އަންނަ މާޗު މަހު ބާއްވާ އާންމު އިންތިހާބުގައި އެމްޑީޕީ އިން މަޖިލީހުގެ ހުރިހާ ގޮނޑިއަކަށް ވާދަ ކުރާ ވާހަކަ އާއި ޖޭޕީ އިން މަޖިލީހުގެ ކޮންޓްރޯލް ނެގުމަށް މަސައްކަތް ކުރާ ވާހަކައިގެ އަޑު ވަނީ ގަދަވެފަ އެވެ. އެއީ އާހިރުގައި ފަހު ވަގުތު އެކަން ވެދާނެ ގޮތް ކަމަށް ވެސް ވެދާނެ އެވެ. އެހެނީ ކޯލިޝަން ހެދީ ރައީސް އަބްދުﷲ ޔާމީން އިންތިހާއަށް "އަނިޔާވެރިވެ" އަދި "ކޮރަޕްޝަން އަށަގެންފައިވާވާތީ" އެވެ. މިހާރު ވަނީ އެ މަގުސަދު ހާސިލު ކުރެވި ސަރުކާރު ބަދަލުކުރެވިފަ އެވެ. އެހެން ކަމާ އެކު ކުރިއަށް ހުރި ކަންކަން އެމަގުން ގެންދެވޭނެތޯ އެއީ ސުވާލެކެވެ. ނަމަވެސް ކޯލިޝަން ހެދީ ގުޅިގެން މަޖިލީހަށް ވާދަ ކުރުމަށެވެ.\nހަތަރު ލީޑަރުންގެ ބައިވެރިވުމާ އެކު، ގުޅިގެން މަޖިލީހަށް ވާދަ ނުކުރެވޭނެ ކަމަކަށް ބުނާކަށް ނެތީމެވެ. އެހަނަސް މަޝްވަރާ ފެއްޓުމުގެ ކުރިން ނަޝީދު އިސްވެ ހުންނަވައިގެން ވަނީ ދާއިރާތަކުގެ ޕްރައިމަރީގައި ވާދަ ކުރައްވާ ބޭފުޅުންގެ ކެމްޕައިން ފައްޓަވައިފަ އެވެ. އޭރު ދާއިރާތައް ލިބެނީ ކޮން ބަޔަކަށް ކަމެއް އަދި ނޭނގެ އެވެ. އެހެން ކަމާ އެކު އެއީ ވުމަށް ވުރެ ނުވުން ދުރުކަމެއް ކަމަށް ގަބޫލުކުރަން ޖެހެ އެވެ. އަދި ނަޝީދަށް އިހްލާސްތެރި މަދުގާރުންނާ އެކު މަޖިލީހަށް ތައްޔާރުވަމުން އަންނަނީ، ބަރުލަމާނީ ނިޒާމަކަށް ފޮރޮޅާލުމަށް މަގުފަހި ކުރަން ކަމަށް ވަނީ އަޑު ފެތުރިފަ އެވެ. އަނެއް ކޮޅުން ރައްޔިތުންގެ މަޖިލީހުގެ ރައީސް އަދި ޖޭޕީގެ ލީޑަރު ގާސިމް އިބްރާހީމް މަޖީލީހުގެ ގޮނޑިތައް ނަންގަވައި ބާރުގަދަކުރަން މަސައްކަތް ކުރާތަން އަންނަނީ ފެންނަމުންނެވެ. ގާނޫނު އަސާސީގައި 65 އަހަރުން މަތީ އުމުރުގެ މީހުންނަށް ކުރިމަތި ނުލެވޭ ގޮތަށް އޮތް މާއްދާ ފާސް ކުރީ އަވަސްއަރުވާލައިގެންނެވެ.\nހަތަރު ލީޑަރުން މިއަދު އެމްޑީޕީ އޮފީހުގައި ބައްދަލު ކުރައްވަނީ --- ސަން ފޮޓޯ: އަހްމަދު އަވްޝަން\nއެ ދެ ހާލަތަކުގައި ރައީސް އިބްރާހީމް މުހައްމަދު ސޯލިހު ބާރު ނަންގަވާނީ ކޮން ފަރާތަކުން ކަމެއް ސާފެއް ނުވެ އެވެ. އެއީ އެ މަނިކުފާނުގެ ބަސްމަދު ކަމާ އެކު ހަމަހަމަ އުސޫލުތަކެއް ގެންގުޅެވޭތޯ މަސައްކަތް ކުރާ ކަމަށް ފެންނާތީ އެވެ. ނަމަވެސް އެ މަނިކުފާނު ވެސް ވެރިކަމުގައި ހުންނަވަން ބޭނުންފުޅު ނަމަ، ބާރު ނަގަމުން އަންނަ ދެ ފަރާތުން ކުރެ އެއް ފަރާތެއް އިހުތިޔާރު ކުރުމަށް މަޖުބޫރުވާނެ ކަމަށް ގަބޫލުކުރެވެ އެވެ. އެހެނީ ހުރިހާ ބޭފުޅުންނަކީ ވެސް ސިޔާސީ ބޭފުޅުން ކަމަށްވެފައި، އަދި "ޕަވާ ހަންގްރީ" ބޭފުޅުން ކަމަށްވާނެތީ، ހަށިގަނޑުގައި ނޭވާ ހިނގާހާ ހިނދަކު ވެރިކަން ހިމާޔަތްކޮށްދެއްވާނެ ކަމަށް ގަބޫލެއް ކުރަން ދައްޗެވެ. އެހެން ނޫން ނަމަ ސަރުކާރުގެ މަތީ މަގާމުތަކަށް މަދަދުގާރުން އިސްނުކޮށް މަޖިލީހަކަށް ނުނެރޭނެ އެވެ. އަދި "ތިޔަ ހުރި ފަރާތް" ސާފުކުރުމަކަށް ނޭދޭނެ އެވެ. ބަލަން ތިބެމާ ބަހީ އެވެ.\nބޮޑު ދެގެރި ތަޅަންޏާ ބާރުކުރާނީ ކައްގަލަށެވެ.


Raajjey Ge Bodu Sarahahdhakah Moosun Goas Vehjje - Vaguthu\nރާއްޖޭގެ ބޮޑު ސަރަހައްދަކަށް މޫސުން ގޯސްވެއްޖެ\nރާއްޖޭގެ ބޮޑު ސަރަހައްދަކަށް މޫސުން ގޯސްވުމުން މޫސުމާއި ބެހޭ ގައުމީ އިދާރާ އިން މިއަދު ހެނދުނު ވައިޓް އެލާޓް ނެރެފިއެވެ.\nމޫސުމާއި ބެހޭ ގައުމީ އިދާރާ އިން ވައިޓް އެލާޓް ނެރެފައި ވަނީ ބ.އަތޮޅާއި ގދ.އަތޮޅާއި ދެމެދުގެ ސަރަހައްދުތަކަށެވެ.\nވައިޓް އެލާޓް ނެރެފައި ވަނީ މިއަދު މެންދުރުފަހު 13:00 އާއި ހަމައަށެވެ.\nމޫސުމާއި ބެހޭ ގައުމީ އިދާރާ އިން ވިދާޅުވީ ކުރިއަށް އޮތް 24 ގަޑިއިރު ރާއްޖޭގެ އެކިހިސާބަށް ވިއްސާރަކުރާނެ ކަމަށާއި އަދި ގުގުރުން ވެސް އެކަށީގެންވާ ކަމަށެވެ. އުތުރާއި މެދުތެރޭ ބައެއްރަށްތަށް ބޯކޮށް ވާރޭ ވެހޭނެ ކަމަށް ލަފާކުރެވެއެވެ.\nއުތުރު އަތޮޅުތަކަށް އިރުއުތުރާއި އިރުން ގަޑިއަކު3މޭލާ 13 މޭލު ދެމެދުގެ ބާރުމިނުގައި، މެދުތެރެއާއި ދެކުނު އަތޮޅުތަަށް ހުުޅަނގާއި ހުޅަގުއުތުރުން ގަޑިއަކު7މޭލާ 17 މޭލު ދެމެދުގެބާރުމިނުގައި ވައިޖެހޭނެ ކަމަށް ލަފާކުރެވެއެވެ. އަދި ކެރިގަނޑުގައި ގަޑިއަކު ގާތްގަނޑަކަށް 35 މޭލަށް ވައިގަދަވުން އެކަށީގެންވެއެވެ.\nއުތުރުގެ ކަނޑުތައް އާދައިގެވަރަކަށް މަޑުވެފައި ވިލާގަނޑުގައި އާދައިގެވަރަށް ގަދަވާނެ ކަމަށާއި އެހެން ހިސާބުތަކުގެ ކަނޑުތައް އާދައިގެ ވަރަކަށް ގަދަވާނެ ކަމަށް ވެސް މޫސުމާއި ބެހޭ ގައުމީ އިދާރާ އިން ވިދާޅުވެއެވެ.


Rangalhu sihhatheggai hurumah dhuhvanee baiskal\n2 ސެޕްޓެމްބަރ 2019 1 ކޮމެންޓް\nރަނގަޅު ސިއްހަތެއްގައި ހުރުމަށް ދުއްވަންވީ ބައިސްކަލް\nދިރިއުޅުމުގެ ވައްޓަފާޅިއަށް ވަރަށް ކުޑަކުޑަ ބަދަލެއް ގެނެސްގެން ސިއްހީ އެތައް ފައިދާތަކެއް ހަށިގަނޑަށް ލިއްބައިދޭ ގޮތް ވުމަށް ނޭދޭ އެއްވެސް މީހަކު ނުހުންނާނެ އެވެ. އެގޮތުން ބައިސްކަލް ދުއްވުމަކީ ނަފްސާނީ ގޮތުންނާއި އަދި ޖިސްމާނީ ގޮތުން ވެސް ސިއްހަތަށް އެތަކެއް ފައިދާތަކެއް ލިއްބައިދޭ ކަސްރަތެކެވެ.\nބައިސްކަލް ދުއްވުމުން ލިބޭ ބައެއް ފައިދާތައް\nނަފްސާނީ ދުޅަހެޔޮކަމަށް މަގުފަހިކޮށްދޭ\nނަފްސާނީ ބަލިމަޑުކަން ގިނަ މީހުން މިއަދު ތަހައްމަލް ކުރަމުންދާއިރު ބައިސްކަލް ދުއްވުމަކީ އެފަދަ މީހުންނަށް ވެސް ރަނގަޅު އަސަރުތަކެއް ފޯރުކޮށްދޭނެ ފަދަ ކަސްރަތެކެވެ. ގޭތެރޭގައި ކުރާ ކަސްރަތަށް ވުރެ ބޭރު ތެރެއަށް ގޮސް ގުދުރަތީ މާހައުލެއްގައި ކަސްރަތު ކުރެވިގެން ދިޔުމަކީ މީހާ އަށް ހިތްހަމަޖެހުން ވެސް ލިބޭނެ ފަދަ ކަމެކެވެ.\nބަރުދަން ލުއިކުރުމަށް އެހީވެދޭ\nބައިސްކަލް ދުއްވުމަކީ ހަށިގަނޑުގައި ހުންނަ ކެލޮރީސްތައް އަންދާލުމަށް މަގުފަހިކޮށްދޭ ކަމެކެވެ. ދިރާސާތައް ދައްކާ ގޮތުން ކޮންމެ ގަޑި އިރެއްގެ ތެރޭގައި 400 އާއި 1000 އާ ދޭތެރޭގެ އަދަދަކަށް ކެލޮރީސް އަންދާލެވޭނެ އެވެ.\nހިތުގެ ބަލިތަކުން ރައްކާތެރިކޮށްދޭ\nބައިސްކަލް ދުއްވުމުގެ ސަބަބުން ހިތުން ހަށިގަނޑަށް ލޭ ފޯރުކޮށްދޭ މިންވަރު އިތުރުކޮށްދީ އެތައް ގޮތަކުން އެ ގުނަވަނަށް ފައިދާތައް ކުރުވަ އެވެ. މީގެ ސަބަބުން ހިތުގެ ބަލިތައް ދިމާވުމުން ދުރުކޮށްދެ އެވެ.\nރަނގަޅަށް ނިދި ލިބުމަށް މަގުފަހިވޭ\nބޭރުގެ ޔުނިވާސީޓީ އަކުން ހެދި ދިރާސާއަކުން ދައްކާ ގޮތުން ބައިސްކަލް ދުއްވުމަކީ ފިކުރު ބޮޑުވުމާއި ކަންބޮޑުވުން ފަދަ ކަންތައްތަކުން ދުރުކޮށްދީ ރަނގަޅަށް ނިދާލުމަށް މަގުފަހިކޮށްދޭ ކަމެކެވެ.\nމާލޭގެ ޕްލޭނެއް ހަދާކަށް އެއްވެސް ސަރުކާރަކަށް ނޭނގުނު: ޖާބިރު\nޑެންގޫ ހުން ޖެހި ޒައިން އިމާމް ވެސް ބަލި އެނދުގައި\nބީއެމްއެލްގެ ކޮމިއުނިޓީ ފަންޑުން ނައިފަރު ސްކޫލް ގޯތި ތެރެ ހިޔާ ކޮށްދީފި\nމިދިޔަ ހަފްތާ ނިމުނު އިރު 717 އުޅަނދެއްގައި ސްޓިކާ ޖެހި


Amilla sifa robotah dheegen 1 lakka pound\nއަމިއްލަ ސިފަ ރޮބަޓަށް ދީގެން އެއްލައްކަ ޕައުންޑު\nއެތައް ހާސް ރޮބަޓަކަށް ތިމާގެ މޫނުގެ ސިފަ ދޭން ތައްޔާރު ހެއްޔެވެ؟ މި ރޮބަޓްތަކަކީ ދުނިޔޭގެ އެކި ގައުމުތަކުގައި ބޭނުން ކުރެވޭނެ އެއްޗެހި ތަކެކެވެ. މިގޮތަށް ރޮބަޓަށް އެމީހާގެ މޫނުގެ ސޫރަ ދޭން އެއްބަސްވާ މީހުންނަށް އެއްލައްކަ ޕައުންޑް ލިބޭނެ ކަމަށް ވެއެވެ.\nމުޅިން އާ ޓެކް ކުންފުންޏަކުން މިހާރު ދަނީ މިފަދަ މީހުން ހޯދަމުންނެވެ. މި ރޮބަޓްތައް ވާނީ އުމުރުން ދުވަސްވީ މީހުންގެ ވާޗުއަލް ނުވަތަ އަސްލު ނޫން އެކުވެރިންނަށެވެ.\nޖިއޯމިކް ޑޮޓް ކޮމްގައި މިހާރު ވަނީ ރޮބަޓްތަކަށް އަމިއްލަ މޫނުގެ ސޫރަ ދޭން ޝައުގުވެރިވާ މީހުންނަށް އިއުލާން ކޮށްފައި ކަމަށް އިންޑިއާ ޓުޑޭ ނޫހުން ބުނެފައި ވެއެވެ.\nއެ ކުންފުނިން ކޮށްފައިވާ އިއުލާންގައި ބުނެފައިވާ ގޮތުގައި ރޮބަޓަށް އަމިއްލަ މޫނުގެ ސޫރަ ދޭން ބޭނުންވާ މީހުން ހޯދަނީ ރޮބަޓް އުފައްދާ މަޝްހޫރު ކުންފުންޏަކުންނެވެ. ޖިއޯމިކް އަކީ އެ ކުންފުންޏަށް މިފަދަ މީހުން ހޯދުމަށް އެހީތެރިވާ ބައެކެވެ.\nރޮބަޓް ބޭނުންވާ ކުންފުނީގެ ނަމެއް ޖިއޯމިކް އިން ހާމަ ކޮށްފައެއް ނުވެ އެވެ. އެއީ އެ ކުންފުންޏާއި ޖިއޯމިކް އާ ދެމެދު ވެފައިވާ ސިއްރު ހިފެހެއްޓުމުގެ އެއްބަސް ވުމެއްގެ ދަށުން ކަމަށް އެ ވެބްސައިޓުން ބުނެ އެވެ.\nއަންނަ އަހަރު މި ރޮބަޓްތައް އުފައްދަން ނިންމާފައިވާ ކަމަށް ވެއެވެ. ނަމަވެސް ޖިއޯމިކްގެ މި އިއުލާން ފެނިފައި ގިނަ ބަޔަކު ވަނީ ކަންބޮޑުވުން ފާޅުކޮށްފަ އެވެ. އެއްބަޔަކު ބުނެފައިވަނީ ރޮބަޓް އުފައްދާ ކުންފުނިން "ސޯފިޔާ ރޮބަޓް" ފަދަ ޚިޔާލީ ރޮބަޓެއް ނޫފައްދައި އިންސާނުންގެ ހަގީގީ ސޫރަ ބޭނުންކުރާ ސަބަބެއް ނުވިސްނޭ ކަމަށެވެ. "ސޯފިޔާ" އަކީ ހޮންގްކޮންގްގެ ހެންސަން ރޮބޮޓިކްސް އިން އުފައްދާފައިވާ އިންސާނަކާ ވަރަށް އެއްވައްތަރު ރޮބަޓެކެވެ.\nކިތަންމެ ފައިސާ އެއް ދިނަސް މިފަދަ ރޮބަޓަކަށް އެމީހެއްގެ މޫނުގެ ސޫރަ ދޭން އެއްބަސް ވާނީ ކާކުތޯ ޓުވީޓާގައި ގިނަ ބަޔަކު ސުވާލުކޮށްފައި ވެއެވެ. އަނެއް ބަޔަކު ބުނަނީ މިއީ އޮޅުވާލައިގެން ހިންގާ ކޮންމެވެސް ކަންތައްގަނޑެއް ކަމަށެވެ.


Search Results for “ޢަޤީދާގެ ފިލާވަޅު” – DhiSalafiyyah\nޢަޤީދާގެ ފިލާވަޅު 23 (ޢަޤީދަތުއް ޠަޙާވިއްޔާގެ ޝަރަޙަ)\nއެ އެންމެހާ މީސްތަކުންވަނީ އެއިލާހުގެ އެދިވޮޑިގަތުމާއި، އެއިލާހުގެ ފަޟްލަވަންތަކަމާއި ޢަދުލުވެރިކަމުގައެވެ. އެއިލާހާ ދެކޮޅުފަރާތެއް އަދި އެއިލާހާ އެއްފަދަ އެހެން ފަރާތެއްވުމުން މަތިވެރިވެވޮޑިގެންވެއެވެ.\n04/07/2012 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nއެއިލާހު އެދިވޮޑިގެން މީހަކަށް ހިދާޔަތު ދައްކަވައެވެ. އަދި އެއިލާހުގެ ފަޟްލަވަންތަވެރިކަމުން އެބައިމީހުން ރައްކާތެރިކުރައްވައި، ނުރައްކާތަކުން އެބައިމީހުން ސަލާމަތްކުރައްވައެވެ.\nޢަޤީދާގެ ފިލާވަޅު 21 (ޢަޤީދަތުއް ޠަޙާވިއްޔާގެ ޝަރަޙަ)\nއެންމެހާ ކަންތައްތައް ހިނގަމުންދަނީ އެއިލާހު ތަޤްދީރުކުރައްވާފައިވާގޮތަށެވެ. އެއިލާހުގެ މަޝީއަތްވަނީ ތަންފީޛުވެގެންނެވެ. އަޅުތަކުންނަށް ކަންތައްތައް ކުރުމުގެ ބާރުލިބިގެންވަނީ، ހަމައެކަނި އެއިލާހު އަޅުތަކުންނަށް އިރާދަކުރެއްވިކަމަކަށެވެ.\n25/05/2012 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 20 (ޢަޤީދަތުއް ޠަޙާވިއްޔާގެ ޝަރަޙަ)\nﷲ ސުބުޙާނަހޫ ވަތަޢާލާ ވަނީ އެއިލާހުގެ ޚަލްޤުތަކުންނަށް ވަކިއަޖަލެއް މިންވަރުކުރައްވާފައެވެ. އެއަޖަލު އައިސްޖެހުމާއެކު ކުޑަހިނދުކޮޅެއް އަވަސްވެސް އަދި ފަސްވެސް ނުކުރެވޭނެއެވެ.\n14/05/2012 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 19 (ޢަޤީދަތުއް ޠަޙާވިއްޔާގެ ޝަރަޙަ)\nމިބަސްފުޅުގައި އިމާމް ޠަޙާވީ ރަޙިމަހުﷲ މިވިދާޅުވަނީ، ﷲ ސުބުޙާނަހޫ ވަތަޢާލާ ޚަލްޤުކުރެއްވި އެންމެހާ ޚަލްޤުތަކަށް އެއިލާހުވަނީ ވަކި ޤަދަރެއް ކަނޑައަޅުއްވާފައެވެ.\n04/05/2012 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 18 (ޢަޤީދަތުއް ޠަޙާވިއްޔާގެ ޝަރަޙަ)\nﷲ ސުބުޙާނަހޫ ވަތަޢާލާ އެންމެހާ ޚަލްޤުތަކެއް އުފައްދަވާފައި ވަނީ، އެޚަލްޤުތަކާގުޅޭ އެންމެހާ ކަމެއް މޮޅަށް ދެނެވޮޑިގެންވާ ޙާލުގައެވެ. އެތަކެތި ޚަލްޤުކުރެއްވުމުގެ ކުރިންވެސް، އަދި އޭގެފަހުންވެސް އެތަކެތީގެ އެންމެހާކަމެއް އެއިލާހު މޮޅަށް ދެނެވޮޑިގެންވެއެވެ.\n15/04/2012 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 17 (ޢަޤީދަތުއް ޠަޙާވިއްޔާގެ ޝަރަޙަ)\nއެހެނީ، ހަމަކަށަވަރުން އެއިލާހީ ކޮންމެކަމަކަށް ކުޅަދުންވަންތަ އިލާހެވެ. އަދި އެންމެހާ ތަކެއްޗެއްވަނީ އެއިލާހަށް ބޭނުންތެރިވެގެންނެވެ. އަދި އެންމެހާ ކަންތައްތައް ވަނީ އެއިލާހަށް ލުއިފަސޭހަވެގެންނެވެ. އެއްވެސް އެއްޗަކަށް އެއިލާހު ބޭނުންތެރިވެވޮޑިގެންނުވެއެވެ.\n03/04/2012 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 16 (ޢަޤީދަތުއް ޠަޙާވިއްޔާގެ ޝަރަޙަ)\nޚަލްޤުތައް އުފެއްދެވުމުގެ ކުރިން އެއިލާހަށް ލިބިވޮޑިގެންވާ ޞިފަފުޅުތައް ނެތިދިޔުމެއްނުވެއެވެ. ޚަލްޤުތައް އުފެއްދެވުމުގެ ކުރިން ލިބިވޮޑިގެންވާ ޞިފަފުޅުތަކުގެ އިތުރަށް، ޚަލްޤުތައް އުފެއްދެވުމަށްފަހު އެއްވެސް ޞިފަފުޅެއް އިތުރުވެގެން ނުވެއެވެ.\n20/03/2012 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 15 (ޢަޤީދަތުއް ޠަޙާވިއްޔާގެ ޝަރަޙަ)\nއެއިލާހީ (އެއްވެސް) ބިރުވެތިވެވޮޑިގެންނެވުމެއްނެތި ޚަލްޤުތަކަށް މަރުގަންނަވާ އިލާހެވެ. އުނދަގޫވެވޮޑިގަތުމެއްނެތި އެޚަލްޤުތައް އަލުން ދިރުއްވާ އިލާހެވެ.\n03/03/2012 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 14 (ޢަޤީދަތުއް ޠަޙާވިއްޔާގެ ޝަރަޙަ)\nއެއިލާހީ (އެއިލާހުގެ ޚަލްޤުކުރެއްވި ތަކެއްޗަށް) ޙާޖަތަށްޖެހިވޮޑިގެންނުވާ ޚާލިޤުވަންތަ އިލާހެވެ. އެއިލާހީ އެއްވެސް އުނދަގޫކަމެއްނެތި (އެޚަލްޤުތަކަށް ރިޒްޤުދެއްވާ) ރާޒިޤުވަންތަ އިލާހެވެ.\n13/02/2012 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 13 (ޢަޤީދަތުއް ޠަޙާވިއްޔާގެ ޝަރަޙަ)\nއެއިލާހީ އަވަހާރަވުމެއްނެތި ދިރިދެމިވޮޑިގެންވާ ފަރާތެވެ. އަވަހާރަފުޅު ލެއްޕެވުމެއްނެތި ދާއިމަށް ޤާއިމުވެވޮޑިގެންވާ އިލާހެވެ.\n08/02/2012 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 12 (ޢަޤީދަތުއް ޠަޙާވިއްޔާގެ ޝަރަޙަ)\nމިލަފުޡުގެ މާނައަކީ މީސްތަކުން ކަމުގައި ބުނެވިފައިވެއެވެ. އަދި އެއީ ރޫޙުވާ ކޮންމެ މަޚްލޫޤެއްކަމުގައާއި، އަދި އިންސީންނާއި ޖިންނީންކަމުގައިވެސް ބުނެވިފައިވެއެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n30/01/2012 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 11 (ޢަޤީދަތުއް ޠަޙާވިއްޔާގެ ޝަރަޙަ)\nقَالَ الطَّحَاوِيُّ رحمه الله: “لاَ تَبْلُغُهُ الأَوْهَامُ، وَلاَ تُدْرِكُهُ الأَفْهَامُ”. ޠަޙާވީ ރަޙިމަހުﷲ ވިދާޅުވިއެވެ. “ހީތައް އެއިލާހާ ހަމައަށް ނުފޯރާނެތެވެ. (އެބަހީ، ހީއަކުން އެއިލާހު ޞިފަނުކުރެވޭނެތެވެ.) އަދި (ޤުރުއާނާއި ސުންނަތުގެ ޢިލްމު ފިޔަވައި އެހެން) ޢިލްމުތަކުން އެއިލާހު ލިބިނުގަނެވޭނެތެވެ. (އެބަހީ، ދެނެނުގަނެވޭނެތެވެ.)” ____________________________________________________ ޝަރަޙަ: * އިމާމް ޠަޙާވީ ތަޙިމަހުﷲ ގެ މިބަސްފުޅަކީ، ﷲ ސުބުޙާނަހޫ ވަތަޢާލާއަށް ޖިސްމުފުޅެއް ވާކަމަށް ބުނާ “المُجَسِّمَة” (އަލްމުޖައްސިމާ) އިންނަށާއި، ﷲގެ ޞިފަފުޅުތައް ނަފީކުރާ…\n08/01/2012 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 10 (ޢަޤީދަތުއް ޠަޙާވިއްޔާގެ ޝަރަޙަ)\nقَالَ الطَّحَاوِيُّ رحمه الله: “وَلاَ يَكُونُ إِلاَّ مَا يُرِيدُ”. ޠަޙާވީ ރަޙިމަހުﷲ ވިދާޅުވިއެވެ. “އެއިލާހު އިރާދަކުރެއްވިކަމެއް މެނުވީ ނުވާހުއްޓެވެ.” __________________________________ ޝަރަޙަ: * އިމާމް ޠަޙާވީ ރަޙިމަހުﷲގެ މިބަސްފުޅަށް ދަލީލު ލިބޭ ވަރަށް ގިނަ ދަލީލުތައް ޤުރުއާނާއި ސުންނަތުގައި ވެއެވެ. އެގޮތުން ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((وَمَا تَشَاءُونَ إِلَّا أَنْ يَشَاءَ اللَّهُ إِنَّ اللَّهَ كَانَ عَلِيمًا حَكِيمًا)) الإنسان:30 މާނައީ: “އަދި ﷲ އިރާދަކުރެއްވުމުން މެނުވީ،…\n17/12/2011 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު9(ޢަޤީދަތުއް ޠަޙާވިއްޔާގެ ޝަރަޙަ)\nﷲ ސުބުޙާނަހޫ ވަތަޢާލާ ފަނާވެ އަދި ނެތިގެންނުދަނީ އެއިލާހުގެ ދިރިދެމިވޮޑިގެންވުމާއި ޤާއިމުވެވޮޑިގަތުމުގެ ފުރިހަމަކަމުންނެވެ. އެއިލާހު ވަޙީކުރައްވާފައިވެއެވެ. ((كُلُّ مَنْ عَلَيْهَا فَانٍ*وَيَبْقَى وَجْهُ رَبِّكَ ذُو الْجَلَالِ وَالْإِكْرَامِ)) الرحمن:26-27\n11/12/2011 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nޢަޤީދާގެ ފިލާވަޅު 8 (ޢަޤީދަތުއް ޠަޙާވިއްޔާގެ ޝަރަޙަ)\nقَالَ الطَّحَاوِيُّ رحمه الله: “قَدِيمٌ بِلاَ ابْتِدَاءٍ، دَائِمٌ بِلاَ انْتِهَاءٍ”. ޠަޙާވީ ރަޙިމަހުﷲ ވިދާޅުވިއެވެ. “އެއިލާހީ ފެށުމެއްނުވާ ޤަދީމުވަންތަ އިލާހެވެ. އަދި ނިމުމެއްނުވާ ދާއިމުވަންތަ އިލާހެވެ.” _________________________________________________________________ ޝަރަޙަ: * އިމާމް ޠަޙާވީ ރަޙިމަހުﷲ މިޖުމްލައިން އަންގައިދޭން ބޭނުންވެވަޑައިގެންފައިވަނީ ޚަލްޤުކުރެވިފައިވާ އެންމެހާ ތަކެއްޗާ އެއްވައްތަރުވުމުން އެއިލާހާ ހުސްޠާހިރުވެގެންވާކަމެވެ. އެއިލާހީ ފެށުމެއްނުވާ އަދި ނިމުމެއްނުވާ އަބަދަށް ޤާއިމުވެވޮޑިގެންވާ އިލާހެވެ. އީމާމް ޠަޙާވީ ރަޙިމަހުﷲ ގެންނަވާފައިވާ “القَدِيمُ” އާއި “الدَّائِمُ” މިއީ ޤުރުއާނާއި ސުންނަތުގައި، ﷲގެ އިސްމުފުޅުތަކުގެ…\n05/12/2011 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން


Valencia balikoh Barcelona faragu kudakoffi | Mihaaru\nވެލެންސިއާގެ އެންޒޯ (ކ) ކައިރިން ބާސެލޯނާގެ މެސީ ބޯޅަ ހިފައިގެންދަނީ.-- ފޮޓޯ: އޭއެފްޕީ\nވެލެންސިއާ ބަލިކޮށް ބާސެލޯނާ ފަރަގު ކުޑަކޮށްފި\n20 މާޗް 2017 - 09:24 1 comment\nބާސެލޯނާ (މާޗް 20) - ސްޕެނިޝް ލީގުގައި ރޭ ވެލެންސިއާ 4-2 އިން ބަލިކޮށް ލީގުގެ އެއް ވަނައިގައި އޮތް ރެއާލް މެޑްރިޑާ ދެމެދު އޮތް ޕޮއިންޓުގެ ފަރަގު ބާސެލޯނާ އިން ކުޑަކޮށްފި އެވެ.\nހޮނިހިރު ދުވަހުގެރޭ އެތުލެޓިކް ބިލްބާއޯ އަތުން ހޯދި މޮޅާ އެކު ރެއާލް އެއް ވަނައިގައި އޮތީ 27 މެޗުން 65 ޕޮއިންޓާ އެކު ފަސް ޕޮއިންޓުގެ ފަރަގާ އެކު އެވެ. ރޭގެ މޮޅާ އެކު ބާސެލޯނާ އިން ވަނީ އެ ފަރަގު ދެ ޕޮއިންޓަށް ކުޑަކޮށްފަ އެވެ. ބާސެލޯނާ ދެ ވަނައިގައި އޮތީ 28 މެޗުން 63 ޕޮއިންޓް ހޯދައިގެންނެވެ.\nރޭގެ މެޗުގައި ފުރަތަމަ ލަނޑު ޖެހީ ވެލެންސިއާ އިންނެވެ. މެޗުގެ 29 ވަނަ މިނިޓްގައި މި ލަނޑު ކާމިޔާބު ކޮށްދިނީ އެލަކުއިމް މަންގާލާ އެވެ. ބާސެލޯނާ އަށް އޭގެ ހަ މިނިޓް ފަހުން އެއްވަރުކޮށްދިނީ ލުއިސް ސުއަރޭޒް އެވެ.\nބާސެލޯނާ އިން ލީޑު ނަގައިދިނީ ލިބުނު ޕެނަލްޓީ އަކުން މެޗުގެ 44 ވަނަ މިނިޓްގައި ލިއޮނަލް މެސީ އެވެ. މި ޕެނަލްޓީ އަކީ އޭރިއާ ތެރެއިން ސުއަރޭޒް އަށް މަންގާލާ ކުރި ފައުލަކަށް ރެފްރީ ދިން ޕެނަލްޓީ އެކެވެ. މި ފައުލާ ގުޅިގެން މަންގާލާ އަށް ވަނީ ރަތް ކާޑު ދައްކައިފަ އެވެ.\nއެއް ކުޅުންތެރިއަކު މަދުކޮށް ކުޅެ ވެލެންސިއާ އިން ވަނީ މިނިޓެއް ފަހުން ނަތީޖާ ހަމަހަމަކޮށްފަ އެވެ. މި ލަނޑު ޖެހީ ކުރިން ބާސެލޯނާ އަށް ކުޅުނު މުނީރް އަލް ހައްދާދީ އެވެ.\nދެ ވަނަ ހާފްގައި ވެލެންސިއާގެ އެއް ކުޅުންތެރިއަކު މަދުވުމުގެ ފައިދާ ނަގައި ބާސެލޯނާ އިން ވަނީ އިތުރު ދެ ލަނޑު ޖަހައިފަ އެވެ. ބާސެލޯނާގެ ތިން ވަނަ ލަނޑު 52 ވަނަ މިނެޓުގައި މެސީ ޖެހިއިރު ފަހު ލަނޑު 89 ވަނަ މިނެޓުގައި ކާމިޔާބުކުރީ އަންދްރޭ ގޯމޭޒެވެ.\nބާސެލޯނާގެ ކޯޗު ލުއިސް އެންރީކޭ ބުނީ އެއް ވަނައިގައި އޮތް ރެއާލަށް ވުރެ އެއް މެޗު އިތުރަށް ކުޅެގެން ވެސް ޕޮއިންޓުގެ ފަރަގު ކުޑަކުރުން މުހިއްމު ކަމަށެވެ.\n"މިއީ ވަރުގަދަ ޓީމެއް އަތުން ހޯދި މުހިއްމު މޮޅެއް. ލީގު ރޭހުގައި އޮންނަން ބޭނުންނަމަ އަބަދުވެސް ޖެހޭ ގިނަ މެޗުތަކެއް ކުޅުނު ނަމަވެސް މޮޅުވެގެން މަތީގައި އޮންނަ ޓީމަށް ޕްރެޝަރު ކުރަން،" އެންރީކޭ ބުންޏެވެ.\nލީގުގައި ރޭ އެތުލެޓިކޯ މެޑްރިޑް ވަނީ 3-1 އިން ސެވިއްޔާ ބަލިކޮށް ލީގުގެ ތިން ވަނަ މަގާމާ ގާތަށް ޖެހިލައިފަ އެވެ. ސެވިއްޔާ މި ވަގުތު ތިން ވަނައިގައި އޮތީ 28 މެޗުން 57 ޕޮއިންޓް ހޯދައިގެންނެވެ. ހަތަރު ވަނައިގައި އެތުލެޓިކޯ އޮތީ 28 މެޗުން 55 ޕޮއިންޓް ހޯދައިގެންނެވެ.\nރޭގެ މެޗުގައި އެތުލެޓިކޯގެ ލަނޑުތައް ކާމިޔާބުކުރީ ޑިއޭގޯ ގޮޑީން އާއި އެންޓޮއިން ގްރީޒްމަން އަދި ކޯކޭ އެވެ. ސެވިއްޔާގެ ހަމައެކަނި ލަނޑު ކާމިޔާބުކުރީ ޔަކުއިން ކޮރޭއާ އެވެ.\nއިތުރު ލިޔުންތައް ކްލަބް ވެލެންސިއާ ސްޕެނިޝް ލީގް ބާސެލޯނާ\nCrowe Maldives LLP Audit & Assurance Associate, Finance Associate 17 Sep 2019


EU in vakivan Ingireyseen nimmumakee harudhanaa democracy eh hingaakamuge nishaan: Dunya\nއީޔޫ އިން ވަކިވުމަށް އިނގިރޭސިވިލާތުގެ ރައްޔިތުން ނިންމި ނިންމުމަކީ ފުރިހަމަ ހަރުދަނާ ޑިމޮކްރަސީ އެއް ހިނގާކަމުގެ ނިޝާނެއް ކަމަށް ފޮރިން މިނިސްޓަރު ދުންޔާ މައުމޫން ވިދާޅުވެއްޖެ އެވެ.\nއިނގިރޭސިވިލާތް އީޔޫއިން ވަކިވުމާއި މެދު ވަކިގޮތެއް ނެގުމަށް ނެގި ވޯޓާބެހޭ ގޮތުން ފޮރިން މިނިސްޓަރު މިއަދު ނެރުއްވެވި ބަޔާނުގައި ވިދާޅުވެފައިވަނީ މިއީ އިނގިރޭސިވިލާތުގެ ރައްޔިތުންގެ އަމިއްލަ ނިންމުމެއް ކަމަށެވެ. އަދި، މިއީ ދައުލަތުގެ ހިންގުމާއި ގައުމުގެ ހިންގުމުގެ ބާރު އެގައުމުގެ ރައްޔިތުންނަށް ހޯދައިދިން ތާރީހީ ނިންމުމެއް ކަމަށާއި މިއިން އިނގިރޭސިވިލާތުގެ އިސްތިގުލާލު ހިފަހައްޓާދީފައިވާ ކަމަށެވެ.\nމިނިސްޓަރު ދުންޔާ ވިދާޅުވީ އިނގިރޭސިވިލާތަކީ ރާއްޖެއަށް މުހިއްމުގެ ގައުމެއް ކަަމަށެވެ. އަދި، ރާއްޖެއިން އީޔޫ އާއި ކޮމަންވެލްތް ފަދަ ޖަމިއްޔާތަކާއެކު އޮތް ގުޅުންތައް ބަދަހިކުރުމުގައި އިނގިރޭސިވިލާތުގެ އެހީތެރިކަން ކެނޑިނޭޅި ލިބެމުންދާ ކަމަށްވެސް މިނިސްޓަރު ފާހަގަކުރެއްވި އެވެ. މީގެ އިތުރުން މޫސުމީ ބަދަލުތަކާއި ދެކޮޅަށް ރާއްޖެއިން ކުރަމުންދާ މަސައްކަތްތަކުގައި އެގައުމުގެ އެއްބާރުލުން ކެނޑިނޭޅި ލިބެމުންދާ ކަަމަށްވެސް މިނިސްޓްރީ އިން ނެރެފައިވާ ބަޔާނުގައި ބުނެފައިވެ އެވެ.\nމިނިސްޓަރ ދުންޔާ ވިދާޅުވީ އިނގިރޭސިވިލާތާއި ރާއްޖެ އާއެކު އޮތް ގުޅުންތައް އިތުރަށް ހަރުދަނާ ކުރުމަަށް އިސްކަންދެއްވާނޭ ކަމަށާއި ދެގައުމަށް ފައިދާ ކުރުވަނިވި މަޝްރޫއުތަކުގައި ބައިވެރިވުން ކުރިއަށް ގެންދާނޭ ކަމަށެވެ.\nއީޔޫ އިން ވަކިވުމަށް އިގިރޭސިިވިލާތުގައި ނެގި ފެންނަ ނުފެންނަ ވޯޓުގައި ވޯޓުލީ މީހުންގެ 52 ޕަސަންޓު މީހުންވަނީ އިނގިރޭސިން އީޔޫ އިން ވަކިވާން ވޯޓު ދީފަ އެވެ. އެއީ 7.8 މިލިއަން މީހުންނެވެ. އިނގިރޭސިން އީޔޫއިން ވަކިނުވާން ލަންޑަން އަދި ސްކޮޓްލޭންޑުގެ ގިނަ ބަޔަކު ވަނީ ވޯޓު ދީފަ އެވެ. އެހެން ނަމަވެސް އިނގިރޭސި ވިލާތުގެ ގިނަ މީހުން ވޯޓު ދީފައިވަނީ އީޔޫ އިން ވަކިވާށެވެ. މި ހިޔާލު ހޯދުމުގެ ވޯޓުގައި 30 މިލިއަނަށްވުރެ ގިނަ މީހުން ވޯޓުލާފައިވާ ކަމަށާއި މިއީ އިނގިރޭސިވިލާތުގައި މިހާގިނަ އަދަދެއްގެ މީހުން ވޯޓުލީ ފުރަތަމަ ފަހަރު ކަމަށް ރިޕޯޓުތައް ބުނެ އެވެ. އެއީ އާބާދީގެ 72.2 ޕަސަންޓު މީހުންނެވެ.\nވޯޓުގެ ނަތީޖާއާއި ގުޅިގެން އިގިރޭސިވިލާތުގެ ބޮޑުވަޒީރު ޑޭވިޑް ކެމެރަން ވަނީ އިސްތިއުފާ ދެއްވާފަ އެވެ. ކެމެރަން ވަނީ އިނގިރޭސިވިލާތް އީޔޫއިން ވަކިނުވުމަށް ވަކާލާތު ކުރައްވާފަ އެވެ.\nދުންޔާ މައުމޫން ފޮރިން މިނިސްޓްރީ އީޔޫ + އިނގިރޭސިވިލާތް


ވެކްސިން ޖެހުން މުހިންމުވަނީ ކީއްވެ؟ ދެންކުރާންވީ ކޮން ކަމެއް؟ |\nއަލްއުސްތާޛު ޢަބްދުލްޢަޒީޒު ޖަމާލު އަބޫބަކުރު\nވެކްސިން ޖެހުން މުހިންމުވަނީ ކީއްވެ؟ ދެންކުރާންވީ ކޮން ކަމެއް؟\n25 މެއި 2021\nވެކްސިނަކީ ކޮން އެއްޗެއް؟\nދިވެހި ބަސްފޮތް ބަޔާންކުރާ ގޮތުގައި ވެކުސިނަކީ "ބަލިބަލީން ދިފާޢުވުމަށް ޓަކައި ދޭ ބޭހާއި ޖަހާ އިންޖެކްޝަން"އެވެ. ތަންކޮޅެއް ތަފުސީލުކޮށް ދަންނަވާނަމަ، ވެކުސިނަކީ ބައްޔެއް ޖެހުމުގެ ކުރީން އެ ބައްޔަކުން އިންސާނާ ރައްކާތެރިކޮށްދިނުމަށް ޓަކައި، ނުވަތަ ބަލިޖެހުމުގެ ފުރުޞަތު ކުޑަކުރުމަށް ޓަކައި، ހަށިގަނޑުގެ ދިފާޢީ ނިޒާމު ވަރުގަދަކޮށް "އެންޓިބޮޑީޒް" ތަމްރީނުކުރުމަށް ޓަކައި ހަށިގަނޑުގެ ތެރެއަށް (އާންމު ގޮތެއްގައި އިންޖެކްޝަނެއްގެ ގޮތުގައި) ފޮނުވައިލާ މާއްދާތަކެކެވެ. ވެކްސިންގައި މައިގަނޑު ގޮތެއްގައި ހިމެނޭނީ "އެންޓީޖްން" (antigen) އެވެ. އެންޓީޖަނަކީ އެ ބައްޔެއް ޖައްސާ އެޖެންޓުގެ (ޖަރާސީމުގެ) ވަރަށް ކަވި މިންވަރެކެވެ. ނުވަތަ ވަރުދެރަކޮށް ބަލިކަށިކޮށްލައިފައިވާ ޖަރާސީމެކެވެ. ބޭނުމަކީ އެ ފަދަ އަސްލު ޖަރާސީމެއް ހަށިގަނޑަށް ވަދެއްޖެ ނަމަ، ހަށިގަނޑުގެ ދިފާއީ ލަޝްކަރު (އެންޓިބޮޑީޒްއަށް) އެކަން ދެނެގަނެވި، ހަށިގަނޑަށް ވަންނަ އެ ބާވަތުގެ ޖަރާސީމަށް ޙަމަލާދީ ނައްތައިލުމުގެ ތަމްރީނު ދިނުމެވެ. މީގެ އިތުރަށް އެ އެންޓީޖަނަކުން އިންސާނާއަށް ފަހަރެއްގައި ވެސް ނޭދެވޭ އަސަރެއް ފޯރިޔަ ނުދިނުމަށް ޓަކައި، އެހެން ބައެއް މާއްދާ ވެސް ވެކްސިނުގައި ހިމަނައެވެ. އެކި ބަލިބައްޔަށް އެކި މިންވަރަށް އެކި ބާވަތްތަކުގެ ވެކުސިނުގައި އެކި މާއްދާ ހިމަނައިފައި ހުރުން އެކަށީގެންވެއެވެ.\nވެކްސިންޖެހުމުގެ ފައިދާއަކީ ކޮބާ؟\nދުނިޔޭގެ ސިއްހަތު ޖަމުއިއްޔާ (ދސޖ)ގެ ނަޒަރުގައި ކޮވިޑުން ސަލާމަތްވުމަށް ޓަކައި ވެކްސިން ޖެހުމަކީ ކޮންމެހެން ބޭނުން ކަމެކެވެ. ވެކްސިން ޖެހުމުން ސާރޒް-ކޮވް2 ވައިރަހާ ދެކޮޅަށް ދިފާޢީ އިޖާބައެއް ހަށިގަނޑުގެ ތެރޭގައި ތަރައްގީވުމުގެ ސަބަބުން ބައްޔާ އިދިކޮޅު ދިފާޢެއް (ހަށިގަނޑުގައި) އުފައްދައެވެ.\nވެކްސިންގެ ސަބަބުން ހަށިގަނޑުގައި ދިފާޢެއް ތަރައްގީވުމުގެ މާނައަކީ އެ ބައްޔާއި ބަލީގެ ނަތީޖާއެއްގެ ގޮތުން ދިމާވާ ކަންތައްތައް ހަށިގަނޑުގައި އިތުރަށް ބޮޑުވުމުގެ ހިރާސް ކުޑަވުމެވެ. ބަލީގެ ވައިރަސް ހަށިގަނޑަށް ވަދެއްޖެ ނަމަ، އެ ވައިރަހާ ދެކޮޅަށް ހަނގުރާމަކުރާން މި ދިފާޢު އެހީވެދެއެވެ. އިނބަ ވެކްސިން ޖަހައިފި ނަމަ، އެ ކަމުގެ ސަބަބުން އިނބަގެ ވަށައިގެންވާ މީހުންގެ ދިފާޢަކަށް ވެސް އެކަންވެއެވެ. އެހެނީ އެ ބަލި ޖެހިގެން ނޭދެވޭ އަސަރު ފޯރުމުން އިނބަ ޙިމާޔަތްވެފައިވާތީއެވެ.\nކޮވިޑްގެ ސަބަބުން ޙާލު ބޮޑުވުމުގެ ފުރުޞަތު ބޮޑު (ހިރާސް މަތި) މީހުންނަށް ވެކްސިން ދިނުން އަދި މާ މުހިންމެވެ. މި ފަދަ ހިރާސް މަތި މީހުންނަކީ ޞިއްޙީ ހޭހަން ލިބެމުންދާ މީހުންނާއި މުސްކުޅީންނާއި އުމުރުން ދޮށީ މީހުންނާއި ބަލީގެ ސަބަބުން ބޭސްފަރުވާގެ އެހެން ޙާލަތެއްގައިވާ މީހުންނެވެ. އެންމެންނަށް ވެކުސިން ދިނުން މުހިންމު ނަމަވެސް މި ދެންނެވި ގިންތީގެ މީހުންނަށް ވެކްސިން ދިނުމުގެ މުހިންމުކަން އެތައް ގުނައެއް އިތުރުވެގެންވެއެވެ. ދސޖ އިން ހާމަކޮށްފައިވާ ގޮތުގައި 18 އަހަރުން މަތީގެ ކޮންމެ މީހަކަށް ވެސް މި ވެކްސިން ރައްކާތެރިއެވެ. މީގެ ތެރޭގައި ގައިންގަޔަށް ނާރާ ދާއިމީ ބަލިމަޑުކަމެއްގެ ތެރޭގައި އުޅޭ މީހުންނާއި ދިފާޢީ ނިޒާމު ބަލިކަށި މީހުންނާއި ނޭވާއަށް އުނދަގޫކުރުމާއި ކިޑްނީއާއި ހިތުގެ ބަލި މީހުން ހިމެނެއެވެ. ވެކްސިން ޖަހައިފި ނަމަ، އެ ބަލި އިނބަގެ ގަޔަށް އެރި ނަމަވެސް އެ ބަލީގެ ސަބަބުން ހާލު ބޮޑުވެ ސީރިއަސް ޙާލަތަކަށް ދިޔުމުން އިނބަ ޙިމާޔަތްކޮށްދެއެވެ.\nސީރިއަސް ޙާލަތަކަށް މީހާ ދިޔުމާއި ކޮވިޑް19ގެ ސަބަބުން މަރުގެ ޙާލަތަށް ދިޔުމަށް ވެކްސިންގެ ސަބަބުން އެހީތެރިވެއެވެ. ވެކްސިން ޖަހާތާ ފުރަތަމަ ފޮއިގެ ތެރޭގައި ފާހަގަކޮށްލެވޭފަދަ މަތީ ދަރަޖައަކަށް ދިފާޢު ނޫފެދުނަސް މަޑުމަޑުން ދިފާޢީ ބާރު އަންނާނީ އިތުރުވަމުންނެވެ. އެއް ޑޯޒުގެ ވެކްސިނުން ދިފާޢު އުފެދޭން ފަށާނީ ފޮއި ދުވަހުގެ ތެރޭގައެވެ. ދެ ޑޯޒު ޖަހާންޖެހޭ ވެކްސިނެއް ނަމަ ދިފާޢީ ބާރު ގަދަކުރުމަށް ޓަކައި ހަމަޖެހިފައިވާ ދުރުމިނެއްގައި ދެ ޑޯޒު ފުރިހަމަކުރުން ލާޒިމެވެ.\nކޮވިޑް ވެކްސިންގެ ސަބަބުން ބަލީގެ ސީރިއަސް ޙާލަތަކަށް ދިޔުމާއި ފުރާނައަށް ނުރައްކާވުމުން ރައްކާތެރި ވިޔަސް ބަލި ޖެހެނީ އަސްލު ކޮން ޙާލަތެއްގައިކަމާއި އެ ބަލި އިނބަގެ ފަރާތުން އަނެކެއްގެ ގަޔަށް ވާޞިލުވަނީ އަސްލު ކޮން ހާލަތެއްގައިކަން އަދި އެހާ ތަފުޞީލުކޮށް ދެނެގަނެވިފައެއް ނުވެއެވެ. ގަބޫލުކުރެވިފައިވާ ގޮތުގައި ބަލި ވާޞިލުވަނީ އަނގައާއި ލޮލާއި ނޭފަތުގެ ވާސިޠާއިންނެވެ. އެހެންކަމުން އަބަދުވެސް ސާބޯނި ލައިގެން ރަނގަޅަށް އަތްދޮވެގެން ނޫނީ މިއިން ގުނަވަނެއްގައި އަތް ނުލުން މުހިންމެވެ. އަދި ތިމާއާއި އެހެން މީހުންގެ ސަލާމަތާއި ރައްކާތެރިކަމަށް ޓަކައި ފޮތި މޫނުމަތި (މާސްކު) އަޅައިގެންނޫނީ އެއްވެސް މީހަކާ އެއްތާނުވުމަކީ ވަރަށް މުހިންމު ކަމެކެވެ.\nވެކްސިންގެ ހަވާސަރު ނުރައްކާތަ؟\nބައެއް ވެކްސިން ޖެހުމުން ފެންނަ ހުންއައުމާއި ދުޅަވުމާއި ބޮލުގައި ރިއްސުމާއި މިފަދަ "ހަވާސަރު"ތައް (ސައިޑްއިފެކްޓްސް)، ތަދުކަނޑުވާ ޢާންމު ބޭހަކުން ރަނގަޅުކުރެވޭނެ ކަމަށް "ކޮންޒިއުމާރ ނިއުސް އޭންޑް ބިޒްނަސް ޗެނަލް (CNBC) "ގެ ޞިއްޙީ ރިޕޯޓަކާ ޙަވާލާދީ ޒިންހުއާ ނިއުސް އޭޖެންސީން ހާމަކޮށްފައިވެއެވެ.\nއެމެރިކާގެ ބަލި ކޮންޓްރޯލްކުރުމާއި ބަލިތަކުން ރައްކާތެރިކޮށްދިނުމާ ބެހޭ މަރުކަޒު (CDC)ގެ އިރުޝާދަކާ ޙަވާލާދީ ސީއެންބީސީގެ ރިޕޯޓްގައި ހާމަކޮށްފައިވަނީ ތަދުކަނޑުވާ ބޭހަކުން ވެކްސިންގެ ހަވާސަރު ކުޑަކުރެވޭނެ ކަމަށެވެ. ރިޕޯޓުގައި އިތުރަށް ހާމަކޮށްފައިވާ ގޮތުން ވެކްސިންގެ ސަބަބުން މެދުވެރިވާ، ކުރީން ދެންނެވި ފަދަ ހުން އައުމާއި ގަޔަށް ތަދުވުމާއި ދުޅަވުމާއި ބޯއެނބުރުންފަދަ ހަވާސަރުތަކަކީ ޢާންމު ކަމެއް ކަމަށެވެ. މި ފަދަ ހަވާސަރުތަކަކީ "ކޮންޓްރޯލްޑް އިންފްލަމޭޝަން"ނަމަކަށް ކިޔާ ނިޒާމެއްގެ ތެރެއިން ވައިރެހާ ދެކޮޅަށް ދިފާޢީ ނިޒާމު ތައްޔާރުވާން ފެށުމުން މެދުވެރިކާ ކަމެއްކަމަށެވެ. އެއީ އެއްވެސް ސީރިއަސްކަމެއް ނޫންކަމަށެވެ.\nބަލީން ރައްކާތެރިވާން މޫނުމަތި އެޅުން މުހިންމުތަ؟\nއެއްތާވާ ދެ މީހުންކުރެ އެކަކުވެސް މޫނުމަތި ނާޅައި އުޅޭ ނަމަ، ބަލި ފެތުރުމުގެ ފުރުޞަތު ވަރަށް ބޮޑެވެ. އަދި އެއްތާވާ ދެ މީހުންކުރެ، ވާހަކަދައްކާ މީހާ މޫނުމަތި ނާޅައި، އަޑުއަހާ މީހާ އެކަނި މޫނުމަތި އެޅިޔަސް ބަލި ފެތުރުމުގެ ފުރުޞަތު ހަމަ ބޮޑުވާނެއެވެ. މެދުމިންވަރަކަށް މި ފުރުޞަތު އޮންނާނެއެވެ. ނަމަވެސް އެއްތާވާ ދެ މީހުންކުރެ ވާހަކަދައްކާ މީހާ މޫނުމަތި އަޅައިގެން ހުއްޓަސް ބަލި ފެތުރުމުގެ ފުރުޞަތު އޮވެއެވެ. އެކަމަކު މިޙާލަތުގައި އެ ފުރުޞަތު ކުޑަވެއެވެ. އަދި އެއްތާވާ ދެ މީހުން މޫނުމަތިއަޅައިގެން ތިބެ މުޢާމަލާތުކުރާނަމަ، ބަލި ފެތުރުމުގެ ފުރުޞަތު އަދި އެއަށްވުރެ މާ ކުޑަވާނެއެވެ. އަދި އެއްތާވާ ދެ މީހުންކުރެ އެކަކު ކިބައިން އަނެކަކަށް ބަލި ވާޞިލުވުމުގެ ފުރުޞަތު އެންމެ ކުޑައީ މޫނުމަތި އަޅައިގެން ދެ މީހުންގެ ދެމެދުގައި ބިއްލޫރި ހުރަހެއް ބަހައްޓައިގެން ނުވަތަ ތިން ފޫޓު ދުރުގައި ތިބެ މުޢާމަލާތުކުރާނަމައެވެ.\nކޮވިޑުން ރައްކާތެރިވުމަށް ޓަކައި ކަނޑައެޅިފައިވާ މުއްދަތުގައި ޑޯޒު ހަމަކޮށް ވެކްސިން ޖެހުމަކީ ވަރަށް މުހިންމު ކަމެއްކަން ކަށަވަރެވެ. އަދި ތަނެއްގައި އަތް ލައިފި ނަމަ، ޖަރާސީމުމަރާ އެއްޗަކުން އަތުން ޖަރާސީމު ފިލުވައިގެން އުޅުން މުހިންމެވެ. އަނގަޔާއި ނޭފަތާއި ލޯފަދަ ތަނެއްގައި އަތްލާނަމަ، ނުވަތަ އަތުން ނަގައިގެން ބަތްކާނަމަ، ކެއުމުގެ ކުރީން، ތައްޓާއި ސަމުސަލާއި އަތްތިލަ ސައިބޯނި ފަދަ އެއްޗެއް ލައިގެން ވަރަށް ރަނގަޅަށް ދޮވުން ވެސް މުހިންމެވެ. އަދި އެއްވެސް މީހަކާ އެއްތަންވާ ނަމަ، ނުވަތަ އަނަގަބަހުން މުޢާމަލާތުކުރާނަމަ، ފޮތި މޫނުމަތި (މާސްކު) އަޅައިގެން ތިންފޫޓަށްވުރެ ދުރުގައި ތިބުމަކީ އަދި އެއަށްވުރެ މާ މުހިންމު ކަމެކެވެ.\nމި ގޮތްގޮތަށް ޢަމަލުކުރެވިއްޖެ ނަމަ، ﷲގެ ރަޙުމަތާއެކު، ކޮވިޑުން ސަލާމަތްވެގެން ތިބުމުގެ ފުރުޞަތު ވަރަށް ބޮޑުވާނެއެވެ. ވީމާ، ކޮންމެ މީހަކު ވެސް އެ މީހަކާއި އެ މީހެއްގެ ޢާއިލާގައި މި އުޞޫލުން ޢަމަލުކުރުމަށް ބާރުއަޅައި އެކަން ތަންފީޒު ކުރާނަމަ، ﷲގެ ވާގިފުޅައެކު، މުޖުތަމަޢުގައި ކޮވިޑް ފެތުރުން ކޮންޓްރޯލްކުރެވެދާނެއެވެ.\nބައެއް ލަފުޒުގެ މާނަ:\nހަވާސަރު: Side Effect\nޖަރާސީމު މަރާ އެއްޗެއް: Sanitizer\nހިރާސް މަތި: High Risk\nކޮލަމް ކެޔޮނިރު: ގައުމުގެ ކުރިމަގަށް އުއްމީދުގެ ދޮރެއް ހުޅުވުނު ދުވަސް\nޢަބްދުﷲ ފާރޫޤް އިބްރާހީމް\nބުއްދި ޙިމާޔަތްކުރުމުގައި ވަޤުފުގެ ދައުރު\nކުރު ވާހަކަ: ކުޑައަކުން ބަޑިޖަހައި ސިންގާއެއް މަރާލުން\nހިކުމަތްތެރި ނަބަވީ ބަސްކޮޅެއް- 1\n1ނޮވެމްބަރ 30, 2021\nނޮވެމްބަރ 30, 2021\nނޮވެމްބަރ 29, 2021


ޗެލްސީ ބަލިކުރެވުމަކީ ފޮނިވާންޖެހޭ ވަރުގެ ކަމެއް ނޫން - ސޮލްޝެއަރ ޗެލްސީ ބަލިކުރެވުމަކީ ފޮނިވާންޖެހޭ ވަރުގެ ކަމެއް ނޫން - ސޮލްޝެއަރ\nޗެލްސީ ބަލިކުރެވުމަކީ ފޮނިވާންޖެހޭ ވަރުގެ ކަމެއް ނޫން - ސޮލްޝެއަރ\nލީގުގެ ފުރަތަމަ މެޗުގައި ޗެލްސީ ބޮޑު ތަފާތަކުން ބަލިކުރެވުމަކީ ފޮނިވާންޖެހޭ ކަމެއް ނޫންކަމަށް މެންޗެސްޓަރ ޔުނައިޓެޑުގެ ކޯޗް އޮލެ ގަނަ ސޮލްޝެއާ ބުނެފިއެވެ.\nއިނގިރޭސި ޕްރިމިއަރ ލީގުގައި ޔުނައިޓެޑް ކުޅުނު ފުރަތަމަ މެޗުން ޗެލްސީ އަތުން މޮޅުވީ ހަތަރެއް ސުމެއްގެ ބޮޑު ތަފާތަކުންނެވެ. މެޗަށްފަހު ވާހަކަ ދައްކަމުން ސޮލްޝައާ ބުނީ، އައު ޓީމެއް ބިނާކުރަމުން އަންނަ ޔުނައިޓެޑް ޗެލްސީގެ މައްޗަށް މި ހޯދުނު މޮޅަކީ ހުރިހާ ގޮތަކުންވެސް ޓީމަށް ލިބޭނެ ހިތްވަރެއްކަމަށެވެ.\nސޮލްޝެއާ ވަނީ ޓްރާންސްފާގައި ޔުނައިޓެޑާއި ގުޅުނު ޑިފެންޑަރ ހެރީ މެގުއާ އާއި އާރޮން ވެން ބިސާކާ އާއި، ފޯވާޑް ޑެނިއަލް ޖޭމްސް ދެއްކި މޮޅު ކުޅުން ފާހަގަކޮށްފައިއެވެ. އެގޮތުން ސޮލްޝެއާ ބުނީ ދެ ޑިފެންޑަރުންވެސް ކުޅުނީ ސީދާ ޔުނައިޓެޑުގެ ގޭމް ޕްލޭނާއި އެއްގޮތަށް ކަމަށާއި، ދެކުޅުންތެރިން ދެއްކި މޮޅު ކުޅުމާއިމެދު ވަރަށް ބޮޑަށް ހިތްހަމަޖެހެހޭކަމަށެވެ. އަދި ޑެނިއަލް ޖޭމްސް ކުޅުނު ފުރަތަމަ މެޗުގައިވެސް ލަނޑު ޖެހުމުން އޭނާގެ ފެންވަރު ވަރަށް ރަނގަޅަށް ހާމަވެއްޖެ ކަމަށްވެސް ސޮލްޝެއާ ބުނެފިއެވެ.\nމެޗަށްފަހު ވާހަކަ ދައްކަމުން ޗެލްސީގެ ކޯޗް ފްރޭންކް ލަމްޕާޑް ބުނީ، މެޗުގެ ފުރަތަމަ ގިނަ ވަގުތު މޮޅަށް ކުޅުނީ އޭނާގެ ޓީމުން ކަމަށާއި، ޔުނައިޓެޑަށް މެޗުގައި ކުރި ލިބުނީ ޗެލްސީގެ ނަސީބު ދެރަކަމުންކަމަށް. އެގޮތުން ޔުނައިޓެޑުން ޖެހި4ލަނޑަކީވެސް ޗެލްސީގެ ކުލުންތެރިންނަށް ހެދުނު ގޯސްތަކުގެ ފައިދާ ނަގައިގެން ޖެހި ހަތަރު ލަނޑުކަމަށް ލަމްޕާޑް ބުނެފިއެވެ\nރޭގެ މެޗުގައި ޔުނައިޓެޑަށް ލަނޑުތަށް ޖަހައިދިނީ މާކަސް ރަޝްފޯޑް، އެންތަމީ މާޝިއަލް އަދި ޑެނިއަލް ޖޭމްސް. ރަޝްފޯޑް ވަނީ މެޗުގައި ދެލަނޑު ޖަހާފައެވެ.


Shima gehllunuthaa ahareh, Ufedhunu suvaalu thakah adhives javaabeh nei! - One Online\nޑިންގީއެއް ބަންޑުން ޖަހާލި ހާދިސާގައި ގެއްލުނު ކަމަށް އައިމިނަތު ޝިމާ ނާފިޒް -- ފޮޓޯ/ މީސް މީޑިޔާ\nޑިންގީއެއްގައި ލ. އަތޮޅު ކައްދޫން އެއަތޮޅު މާމެންދުއަށް ދަތުރުކުރަމުން ދަނިކޮށް މިދިޔަ އަހަރުގެ ފެބްރުއަރީ 22 ވަނަ ދުވަހުގެ ރޭ ގެއްލުނު ކަމަށް ބުނާ އުމުރުން 19 އަހަރުގެ އައިމިނަތު ޝިމާ ނާފިޒް ގެއްލުނު ހާދިސާއަށް އަހަރެއް ވެގެން ދިޔައީއެވެ. ޝިމާ ހޯދަން ފުލުހުންނާއި ސިފައިން ގުޅިގެން ކަނޑުއަޑީގެ އެތައް ސަރަހައްދަކާއި އެތައް ފަޅުރަށެއްގައި އަތްފުނާ އަޅައިފިއެވެ. ނަމަވެސް ޝިމާގެ ހިލަމެއް ނެތެވެ. ކުޑަމިނުން ޝިމާ ލައިގެން ހުރި އަންނައުނުން އެތިކޮޅެއްހާ ހިސާބުވެސް ފެނިފައެއް ނުވެއެވެ.\nޝިމާ ގެއްލުނު ހާދިސާއާ ގުޅިގެން ޖަވާބު ނުލިބޭ އެތައް ސުވާލެއް އެބަހުއްޓެވެ. ކަންބޮޑުވާ އެތައް ކަމެއް އެބަހުއްޓެވެ. މިއަދުވެސް ޝިމާ ފެނިދާނެ ކަމުގެ އުންމީދުގައި ތިބި ޝިމާގެ ރަށްޓެހިންނާއި އާއިލާގެ މެންބަރުން ފެންމަތިކުރުވާ އެތަކެއް ސުވާލެއް އެބަހުއްޓެވެ.\nއެގޮތުން ޝިމާ ގެއްލުނު ރޭ އެސަރަހައްދުގައި ސަފާރީއެއް އޮތް ކަމަށް ބުނާ ވާހަކަ އާއި ހާދިސާ ހިނގި ކަމުގެ ރިޕޯޓް ލިބުނުތާ އިރުކޮޅެއް ފަހުން އެ ސަފާރީ ފުރައިގެން ދިޔަ ކަމަށް ބުނާ ވާހަކައެއް ވަނީ ފެންމަތިވެފައެވެ. ނަމަވެސް އެ ސަފާރީއަކީ ކޮބައިކަމެއް، އަދި އެ ސަފާރީ އެތާނގައި ކުރީ ކޮން ކަމެއް ކަމެއް ތަހުގީގީ އިދާރާތަކަށް މިއަދާ ހަމައަށްވެސް ހޯދިފައެއް ނުވެއެވެ.\nޝިމާ ދަތުރުކުރި ކަމަށް ބުނާ ޑިންގީއަކީ ބަންޑުން ޖަހާލުން އެކަށީގެންވާ ކުޑަ ޑިންގީއެއް ކަމަށް ފުލުހުންވެސް ގަބޫލު ކުރެއެވެ. ނަމަވެސް މިކަމުގައި ސުވާލު އުފެދެނީ އެ ޑިންގީ އަޑިއަށް ގޮސްފާނެ ކަމަށް ބުނުމާއެކުގައެވެ. މައުލޫމާތު އެނގޭ މީހުން ބުނާ ގޮތުންނަމަ އެ ޑިންގީއަކީ އޭގެ ފަރުމާއަށް ބަލައި އަޑިއަށް ދިއުން ވަރަށް ނާދިރު ޑިންގީއެކެވެ. އެފަރާތްތަކުން ބުނަނީ ޑިންގީ އަޑިއަށް ދިއުމަށްވުރެ ގާތީ ފެނުން މަތީގައި ނުވަތަ ދެފެނު ދޭތެރޭގައި އޮވެ އޮޔާދިއުން ކަމަށެވެ. އެހެންކަމަށްވާ ނަމަ އެ ޑިންގީއާއި، ޑިންގީގައި ހުރި ޝިމާގެ އެއްވެސް ސާމާނެއް ނުފެނުނީ ކީއްވެ ހެއްޔެވެ؟\nޝިމާ ގެއްލުނު ހާދިސާގައި އެންމެ ބޮޑަށް ތުހުމަތުގެ އިނގިލި ދިއްކުރެވެނީ ޝިމާއާ އެކު ޑިންގީގައި ދަތުރުކުރި މުހައްމަދު ފަޒީލްއެވެ. ބޮޑެތި ކުށްތަކުގެ ރެކޯޑް އޮންނަ ފަޒީލް ޝިމާ މަރާލައިފައިވާ ކަމަށް ގަބޫލު ކުރާ އެތައް ބަޔަކުވެސް އެބަތިއްބެވެ.\nފަޒީލް ބުނާގޮތުން ނަމަ ޝިމާ ގެއްލުނީ ސިކްސް ސެންސަސް ރިސޯޓާ ދިމާލު ކަނޑުއޮޅީގައި ތެޔޮ އަޅަން މަޑުކޮށްގެން އޮއްވައި ޑިންގީ ބަންޑުން ޖަހާލުމުންނެވެ. އަދި އެ ހާދިސާގައި ފަޒީލް ސަލާމަތްވީ އޭނާ ފަތާފައި ގޮސް އެ ރިސޯޓަށް އެރުމުން ކަމަށް އޭނާ ބުނެއެވެ.\nޝިމާ ގެއްލުނު މައްސަލައިގައި މީގެ ކުރިން ބޭއްވި ނޫސްވެރިންގެ ބައްދަލުވުމެއްގައި ފުލުހުންގެ ޑިވިޝަނަލް ކޮމާންޑުގެ ހެޑް، އެސިސްޓެންޓް ކޮމިޝަނަރު އަބްދުﷲ ފައިރޫޝް ވިދާޅުވީ ޝިމާ އިތުރު ތަނަކަށް ގެންގޮސް، ނޭއްގާނީ އަމަލެއް ހިންގާފައިވާ ކަމަށް މިހާތަނަށް ތަހުގީގުން ނުދައްކާ ކަމަށާއި ނަމަވެސް ޝިމާ ގެއްލުނު ހާދިސާގައި ޝައްކު ކުރެވޭ ކަންތަައްތަކެއް އެބަހުރި ކަމަށެވެ. އަދި ޝިމާގެ މައްސަލައިގައި އެންމެ ބޮޑަށް ތުހުމަތު ކުރެވޭ، ފަޒީލް ދައްކާ ބައެއް ވާހަކަތައް ދިމާ ނުވާ ކަމަށް ވެސް އޭނާ ވިދާޅުވިއެވެ. ފައިރޫޝް ވިދާޅުވީ ޝިމާ ޑިންގީގައި ދިޔައީ ގަދަކަމުން ކަމަށް ނުބެލެވޭ ކަމަށް ފަޒީލާއެކު ޝިމާ ފުރަން ދާ މަންޒަރު ފެންނަ ބައެއް ސީސީޓީވީ ފުޓޭޖުތަކުން ހާމަވާ ކަމަށެވެ.\nޝިމާގެ މައްސަލައިގައި ފަޒީލް ފުލުހުންގެ ބެލުމުގެ ދަށުގައި ބެހެއްޓުމަށް ފަހު ދޫކޮށްލާފައިވާއިރު، މިދިޔަ އަހަރުގެ މާޗް މަހުގެ 10 ވަނަ ދުވަހު ޝިމާގެ ކޮއްކޮ ގޮވައިގެން ގުރޫޕަކުން ފިލަން އުޅުނު މައްސަލައެއްގައި ކަނޑުމަތިން ހައްޔަރު ކުރި މީހުންގެ ތެރޭގައި ވެސް ފަޒީލް ހިމެނުނެވެ. އަދި އޭގެ ފަހުންވެސް މީހަކު ރަހީނުކުރިކަމުގެ ތުހުމަތުގައި ފަޒީލް ހައްޔަރުކުރެވުނެވެ. ނަމަވެސް މިއަދު އަނެއްކާވެސް ފަޒީލް ހުރީ މިނިވަންކަންމަތީގައެވެ. މިވެސް އުފެދޭ ސުވާލެކެވެ. ފަޒީލަށް ބޮޑެތި ތުހުމަތުތަކެއް ކުރަމުން ދާއިރު އޭނާ ދޫކޮށްލާފައި ހުރީ ކީއްވެ ހެއްޔެވެ؟\nޝިމާ ގެއްލުނު މައްސަލައިގެ ތަހުގީގުގައި ވަކި ގޮތެއް ނިންމައި އެކަން އިއުލާން ކޮށްފައި ނުވާއިރު، ޝިމާ ގެއްލުނު ސަރަހައްދު އެންމެ ފަހުން ފުލުހުން ބަލާފައިވަނީ މިދިޔަ އަހަރުގެ އޮކްޓޫބަރު މަހުގެ ތެރޭގަ އެވެ.\nޝިމާއަށް ވީ ގޮތެއް ހޯދުމަށާއި، ޝިމާގެ ތަހުގީގު އަވަސްކޮށްދިނުމަށް އެދި ޝިމާގެ އާއިލާއިން ވަނީ ރައީސް ސޯލިހާ ވެސް ބައްދަލުކުރައްވައިފައެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު 2018 ވަނަ އަހަރު ނޮވެމްބަރ 17 ވަނަ ދުވަހު ރާއްޖޭގެ ވެރިކަމާ ހަވާލުވެވަޑައިގެން ހާއްސަ އިސްކަމެއް ދެއްވައިގެން ވަނީ ވީނުވީއެއް ނޭނގި ގެއްލިފައިވާ މީހުންނާއި، މަރުވެފައިވާ މީހުންގެ ހަގީގަތް ހޯދަން ރިޔާސީ ކޮމިޝަނެއް އުފައްދަވައިފައެވެ.\nމަޝްހޫރު ގާނޫނީ ވަކީލު ހުސްނުއް ސުއޫދުގެ ރައީސްކަމުގައި، މަރު ކޮމިޝަނުން ވަނީ ނޫސްވެރިޔާ ރިލްވާން ގެއްލުނު ހާދިސާއާއި އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ މަރާލި މައްސަލައާއި ބަންގްލަދޭޝްގައި އަމިއްލައަށް ދަންޖެހިގެން މަރުވިކަމަށް ބުނާ ރައުދާ އާތިފުގެ މައްސަލައިގެ ތަހުގީގީ ރިޕޯޓް ނިންމައި އާންމުކޮށްފައެވެ. ނަމަވެސް ޝިމާ ގެއްލުނު މައްސަލަ އެ ކޮމިޝަނުން ބަލައިފައެއް ނުވެއެވެ. ކޮމިޝަނުގެ ރައީސް ސުއޫދު މީގެ ކުރިން ވިދާޅުވީ ޝިމާ ގެއްލުނު މައްސަލައަކީ ކޮމިޝަނުގެ މެންޑޭޓުގައި ހިމެނޭ މައްސަލައެއް ނޫން ކަމަށެވެ. އެހެންކަމުން ޝިމާގެ މައްސަލަ ބަލައި ޝިމާއަށް އިންސާފު ހޯދައިދޭނެ ތަހުގީގީ އިދާރާއެއް މި ރާއްޖޭގައި ނެތީ ހެއްޔެވެ؟\nޝިމާއަށް ވީގޮތެއް ނޭނގި، ހޭދަވާ ކޮންމެ ދުވަހަކު ޝިމާގެ އާއިލާއަށް ލިބޭ ހިތްދަތިކަން ދަނީ އިތުރުވަމުންނެވެ. އެއިން ކޮންމެ ދުވަހަކުމެ ޝިމާގެ އެތައް ރައްޓެހިންނެއްގެ ލޮލުން ކަރުނަ ފާއްދާލަ އެވެ. ޝިމާ ހޯދުމަށް ބޭރުގެ އެހީ ހޯދައިގެން ނަމަވެސް، ފުރިހަމަ ތަހުގީގެއް ހިންގަން އެބަ ޖެހެއެވެ. ޝިމާ ގެއްލުނު މައްސަލަ "އޮއްބާލުމުގެ" ބަދަލުގައި ޝިމާގެ އާއިލާއިން ފެންމަތިކުރުވާ ސުވާލުތަކަށް ޖަވާބު ހޯދަން އެބަޖެހެއެވެ. ޝިމާ ކޮބާހެއްޔެވެ؟ ދުނިޔޭގައި އެބަހުރި ހެއްޔެވެ؟\nގުޅޭ ޓެގު ޕޮލިސް ކަނޑުމަތީގެ ހާދިސާތައް ރެސްކިއު މަރުގެ މައްސަލަތައް


އަންނަ ބޮޑު އީދުގައި "ޓްރެފިކް ޖޭމް" އަދި "ގްރެވިޓީ" ވެސް ނ. ވެލިދޫގައި ޕަފޯމް ކުރާނެ ކަމަށް ވެލިދޫ އީދު ކޮމެޓީން މިރޭ ބުނެފި އެވެ.\nވެލިދޫ އީދު ކޮމެޓީއާ އެކު މި ދެ ގުރޫޕުން ވެސް މިހާރު ވަނީ އެގްރިމެންޓް ގާއިމުކޮށްފަ އެވެ. ގްރެވިޓީއަކީ މެޓަލް މިއުޒިކަށް ހާއްސަ ބޭންޑަކަށްވި ނަމަވެސް ޝޯތައް ކުރިޔަށް ގެންދިއުމުގައި ދިވެހިން ލޯބިކުރާ ލަވަތަކުގެ ރަހަތަކަށް އެ ބޭންޑް އިން ސަމާލުކަންދެ އެވެ. އަދި ރާއްޖޭގެ އެންމެ ހުނަރުވެރި ގިޓަރިސްޓުންގެ ތެރޭގައި ހިމެނޭ ޝަހީދު ލެގަސީ އާއި މޯލްޑިވިއަން އައިޑަލްގެ ސީޒަން އެކެއްގެ ގަދަ 10 އާ ހަމައަށް ދަތުރު ކުރި އެއް ބައިވެރިޔާ މުހައްމަދު މުއައްޒިން ވެސް ހިމެނެ އެވެ.\nޓްރެފިކް ޖޭމް އަކީ ރޮކް މިއުޒިކަށް ރާއްޖޭގައި އެންމެ ކުޅަދާނަ އެއް ބޭންޑް އެވެ. މި ބޭންޑަކީ 2005 ގައި ވުޖޫދަށް އައި ބޭންޑެކެވެ. އަދި ބޭންޑުން ވަނީ މިހާތަނަށް ވަރަށް ވަރުގަދަ ލަވަތަކެއް ވެސް ގެނެސް ދީފަ އެވެ. "ޓްރެފިކް ޖޭމް" އަކީ ރާއްޖޭން ބޭރުގައި ވެސް މަޝްހޫރު ބޭންޑެކެވެ.\nމި ދެ ބޭންޑްގެ އިތުރު ހަބޭސް ބޮޑު ގުރޫޕް ވެސް އަންނަ އީދުގައި ވެލިދޫގައި ޝޯދިނުމަށް ވަނީ ނިންމާފަ އެވެ. އަދި ހަބޭސް ބޮޑުބެރު ގުރޫޕުން ޝޯގެ އިތުރުން މަގުމަތީ ސަގާފީ ކުޅިވަރު ވެސް ވެލިދޫގައި ކުޅޭނެ އެވެ. މީގެ އިތުރުން ޝޯދިނުމަށް ނަށާ ގުރޫޕެއް ގެންނާނެ ކަމަށް ވެސް ވެލިދޫ އީދު ކޮމެޓީން މައުލޫމާތުދެ އެވެ.


Viber Inn Dharivarunnah Scholarship Ge Furusathu Dhenee - Vaguthu\nވައިބާއިން ދަރިވަރުންނަށް ސްކޮލާޝިޕް ދެނީ\nމައްޝޫރު ސޯޝަލް ނެޓް ވޯރކިން އެޕެއް ކަމުގައިވާ ވައިބާއިން، ދަރިވަރުންނަށް އަމާޒު ކޮށްގެން 1000 ޑޮލަރުގެ ސްކޮލާރޝިޕެއް ދޭން ނިންމައިފިއެވެ.\n"ވައިބާ މޯބައިލް ޓެކްނޮލޮޖީ ސްކޮލާރޝިޕް ޕްރޮގްރާމް" ގެ ދަށުން، މި ފުރުސަތު ދިނުމަށް ހަމަޖެހިފައިވަނީ މިވަގުތު ޔުނިވާރސިޓީ އެއް ނުވަތަ ކޮލެއްޖެއްގައި ނަމަވެސް ކިޔަވަމުންދާ ކޮންމެވެސް ތިން ދަރިވަރަކަށެވެ.\nމި ސްކޮލާރޝިޕްގެ ފުރުސަތު ހޯދުމަށްޓަކައި ކުރަން ޖެހޭހައި ވެސް ކަމަކީ، 400-500 ބަސް ހިމެނޭ ގޮތަށް، ކުރިއަށް އޮތް 10 އަހަރު ތެރޭ ޓެކްނޮލޮޖީ ބަދަލުވެގެން ދާނެ ގޮތުގެ މައްޗަށް މަޒުމޫނެއް ލިޔެ ހުށަހެޅުމެވެ.\nވައިބާ ގެ ހަތްވަނަ އަހަރީ ދުވަސް ދާދިފަހުން ފާހަގަކޮށްފައި ވާއިރު، މިވީ ދުވަސްތަކުގައި ދުނިޔޭގެ އެކި ކަންކޮޅުތަކުން ގިނަ ބަޔަކު މި އެޕް ބޭނުން ކުރަމުންދާކަމަށް އެ ކުންފުނިން ބުނެއެވެ. އަދި މިއަދުގެ މުޖްތަމައު މިދަނީ ދުވަހަކަށް ވުރެ ދުވަހެއް ޓެކްނޮލޮޖީއަށް އަހުލުވެރި ވަމުން ކަމަށާއި 2016 އާއި އަޅާ ބަލާއިރު ދުވާލެއްގެ މައްޗަށް މީހަކު ފޯނުގައި ހޭދަކުރާ ނިސްބަތް 188 ކުން 223 މިނެޓަށް އިތުރުވެފައިވާ ކަމަށް އެ ކުންފުނީގެ ތަފާސް ހިސާބުތައް ދައްކައެވެ.\nޚަބަރުތައް ބުނާގޮތުން، ދަރިވަރުން ލިޔާ މަޒުމޫނު ތައް ބަލައިގަނެވޭނެ އެންމެ ފަހު ތާރީޚަކީ މި އަންނަ ޖޫން އެއްވަނަ ދުވަހެވެ. އަދި ސްކޮލާރޝިޕް ހާސިލްކުރާ ފަރާތްތައް އިއުލާން ކުރުން އޮންނަނީ އެ މަހުގެ 15 ވަނަ ދުވަހުގައެވެ.


Kithamme falayas azumeh othihyaa vaanekan Bharti saabithu kohdheefi - vNews.mv\nކިތަންމެ ފަލަޔަސް އަޒުމެއް އޮތިއްޔާ ވާނެކަން ބާރްތީ ސާބިތުކޮށްދީފި\nއައިޝަތު އިބްރާހީމް 09 September 2021, 11:04\nއިންޑިޔާގެ މަޝްހޫރު ކޮމީޑިއަން ބާރްތީ ސިންގް އޭނަގެ ބިޔަ ހަށިގަނޑު ވަރަށް ބޮޑަށް ހިއްކާލައިފިއެވެ.\nބާރްތީ ސިންގަކީ އަބަދުވެސް ވަރަށް ފަލަކޮށް ހުންނަ މީހެކެވެ. އޭނާ ޓީވީން ފެންނަން ފެށީއްސުރެ މިއަދާ ހަމައަށްވެސް ހަށިގަނޑުގެ ބައްޓަމަށް މާ ބޮޑު ބަދަލެއް އައި ތަނެއް ނުފެނެއެވެ.\nސޮނީގެ "ދަ ކަޕިލް ޝަރުމާ ޝޯ"ގެ ވެސް މުހިއްމު ބައިވެރިއެއް ކަމަށްވާ ބާރްތީ މިހާރު ވަނީ ހިކެން މަސައްކަތް ފަށައި، ނަތީޖާވެސް ނެރެން ފަށާފައެވެ.\nއެންޑީޓީވީއަށް ދިން އިންޓިއުއެއްގައި 37 އަހަރުގެ ކޮމީޑިއަން ބުނީ ހިކެން މަސައްކަތް ފެށީ މީގެ 10 ވަރަކަށް މަސް ކުރިން ކަމަށެވެ. ފެށިއިރު ބަރުދަނުގައި 91 ކިލޯ ހުރި ނަމަވެސް މިހާރު ބަރުދަނަކީ 75 ކިލޯ ކަމަށް ބުންޏެވެ.\nބާރުތީ ވަނީ ހަތަރު އަހަރު ކުރިން ސްކްރީން ރައިޓަރ އަދި ޕްރޮޑިއުސަރ ހަރްޝް ލިމްބާޗިއާ އާއި ކައިވެނިކޮށްފައެވެ. ބާރްތީ އެހާ ފަލަކޮށް ހުންނާތީ އޭނާގެ ފިރީމާހާވެސް އެކަމަށް ވަރަށް ޖޯކުޖަހައެވެ. ހަރްޝް އަކީ ބާރްތީއާ އަޅާބަލާއިރު ވަރަށް ހިކިކޮށް ހުންނަ މީހެކެވެ.\nބާރްތީ ބުނިގޮތުގައި ހިކެން ހިތްވަރުލާފަ މަސައްކަތް ފެށީ ކޮވިޑް-19ގެ ބަލިމަޑު ކަމާއި ގުޅިގެން މުޅި ދުނިޔެ ލޮކްޑައުން ކުރި ދުވަސްވަރުގައެވެ. އަދި ބޮޑު ކްރެޑިޓެއް ދޭނީވެސް ލޮކްޑައުންއަށް ކަމަށް އޭނަ ބުންޏެވެ.\nބާރްތީ ބުނި ގޮތުގައި ހިކެން މަސައްކަތް ފެށި ފުރަތަމަ ފަނަވަރަކަށް ދުވަހު ވަރަށް ބޮޑެތި އުނދަގޫތަކާ ކުރިމަތިވިއެވެ. ސަބަބަކީ އޭނާ އަކީ ކެއުމަށް ދެވިހިފާފައި ހުރި މީހަކަށް ވުމެވެ.\nބާރްތީ ކިޔައިދިން ގޮތުގައި ހިކެން ކުރާ މަސައްކަތުގެ އެންމެ މުހިއްމު އެއް ބަޔަކީ ރޭގަނޑު 7-12 އާ ދެމެދު އެއްވެސް އެއްޗެއް ނުކައި ހުސްބަނޑާ ހުރުމެވެ.\nއަބަދުވެސް ވަރަށް މަޖާ މީހެއްގެ ގޮތުގައި ފާހަގަކުރެވޭ ބާރްތީ ބުނީ ހިކެން ވަކި ހާއްސަ ޑައިޓެއް ފޮލޯނުކުރާ ކަމަށެވެ. އޭނާ ކުރާ ކަމަކީ ކޮންމެ ދުވަހެއްގެ ކެއުން މަދުކުރުމެވެ.\n"އެބަ ހުންނަން ގިނަ ދުވަސް ދުވަހު މިހާރު ފަނަރަ ސޯޅަ ގަޑިއިރު ވަންދެން ހަމައެކަނި ފެން ބޯލައިގެން. އަހަރެންގެ ތަޖުރިބާއިން ބުނާނީ ހިކެން މަސައްކަތްކޮށްފި ނަމަ މިއީ އެއްވެސް މީހަކަށް ނުވާނެ ކަމެއް ނޫނޭ. އަހަރެން ދުވަހަކު ހިއެއް ވެސް ނުކުރަން އަހަންނަށް މި ވަރުގެ ބަދަލެއް ގެނެވިދާނެ ކަމަކަށް. އަހަންނަށް މިކަން ކުރެވެންޏާ މިކަން ނުކުރެވޭނެ މީހަކު ނުހުންނާނެ."\nބާރްތީ އަކީ ވަރަށް ބޮޑަށް ނޭވާހިއްލާ އަދި ހަކުރުގެ މައްސަލަވެސް ހުންނަ މީހެކެވެ. އޭނާ ބުނި ގޮތުގައި ހިކެން ފަށައި ދުޅަހެޔޮ ސިއްހަތަކަށް މަސައްކަތްކުރަން ފެށި ފަހުން މިހާރު ކުރިން ދިމާވެފައި ހުރި ބައެއް ބަލިތަކަށްވެސް ވަނީ ބޮޑު ލުއެއް ލިބިފައެވެ.\nބާރްތީ ބުނީ ހަށިގަނޑަށް އައި ބަދަލުގެ ސަބަބުން ހިތްހަމަޖެހި އުފާވާކަމަށެވެ. އެހެންނަމަވެސް އަދިވެސް ވަރަށް މަސައްކަތް ކުރަން ޖެހޭ ކަމަށް އެންޑީ ޓީވީއަށް ދިން އިންޓަރވިޔުގައި ބާރްތީވަނީ ބުނެފައެވެ.\nބާރްތީގެ ހަށިގަނޑަށް މިހާރު އައިސްފައި ހުރި ބަދަލު އޭނާގެ އެންމެ ފަހުގެ އިންސްޓަގްރާމް ފޮޓޯތަކުން ވެސް ފާހަގަކުރެވޭނެއެވެ.\nބާރްތީއަކީ މިހާރު ކަލާޒް ޓީވީން ދައްކަމުން އަންނަ "ޑާންސް ދީވާނޭ"ގެ ހޯސްޓްގެ އިތުރުން "ދަ ކަޕިލް ޝަރުމާ" ޝޯގައިވެސް މުހިންމު ދައުރެއް އަދާކުރަމުންދާ ފަންނާނެކެވެ.


SunOnline: Nasheed ulhenee siyaasee manfaa thakeh haasil kurmuge dhahivethikamugai: Adhaalath\nނަޝީދު އުޅެނީ ސިޔާސީ މަންފާތަކެއް ހާސިލްކުރުމުގެ ދަހިވެތިކަމުގައި: އަދާލަތު\nމުޙައްމަދު ނާއިލް ހަފީޒް 17 Jul 2021, 20:48\nރައީސް ނަޝީދާއި އަދާލަތު ޕާޓީގެ ރައީސް އިމްރާން އަބްދުﷲ --- ސަން ފައިލް ފޮޓޯ\nރައްޔިތުންގެ މަޖިލީހުގެ ރައިސް އަދި އެމްޑީޕީގެ ރައީސް މުހައްމަދު ނަޝީދު އުޅުއްވަނީ ސިޔާސީ މަންފާތަކެއް ހާސިލްކުރުމުގެ ދަހިވެތިކަމުގައިކަމަށް އަދާލާތު ޕާޓީ އިން ބުނެފިއެވެ.\nމިރޭ ނެރުނު ބަޔާނެއްގައި އަދާލަތުން ބުނީ ރައީސް ނަޝީދު މަސައްކަތް ކުރައްވަމުން އަންނަނީ މިނިވަންކަމާއި ހަމަހަމަކަމުގެ ނަމުގައި އަމިއްލަ ފައިދާއަށް މަންފާތަކެއް ހާސިލްކުރުމަށް ކަމަށެވެ. ހަމައެއާއެކު ދިވެހީންނަކީ ހަރުކަށި ފިކުރުގެ ބައެއްގެ ގޮތުގައި ދުނިޔެއަށް ސިފަކުރައްވަން ކަމަށް ވެސް އެ ޕާޓީން ބުންޏެވެ.\nއަދި އެކަން ހަރުކަށި އިބާރާތުން އެޕާޓީ އިން ކުށްވެރިކުރާކަމަށްވެސް އަދާލަތު ޕާޓީގެ ބަޔާނުގައި ވަނީ ބުނެފައެވެ.\nމީގެ އިތުރުން އަދާލަތުން ބުނީ ދިވެހީންނަކީ އިންސާފާ ހަމަހަމަކަމަށް ލޯބިކުރާ ބަައެއްކަމަށެވެ. އަދި ކޮރަޕްޝަނާ ދެކޮޅަށް ބަސްބުނެ އިސްލާމީ އުސޫލުތަކުގެ މަތީގައި ދެމިތިބުމަށްވެސް މަސައްކަތްކުރާ ބައެއް ކަމަށް އެ ޕާޓީން ބުންޏެވެ.\n"ދިވެހީން ވަނީ މި އުސޫލުތަކުގެ މަތީގައި 800 އަށްވުރެ ގިނަ އަހަރު ހޭދަކޮށްފަ. އަދި ކުރިއަށް އޮތް ތަނުގައިވެސް ދިވެހީން ކުރިއަށް ދާނީ މިގޮތުގައި. އަދާލަތު ޕާޓީ އުފެދިގެން އައުމުގެ މައިގަނޑު ބޭނުމަކީ މި އުސޫލުތައް ނެގެހެއްޓުން،" އެ ޕާޓީގެ ބަޔާނުގައި ބުނެފައިވެއެވެ.\nއަދާލަތުން ބުނީ 2015 ވަނަ އަހަރު އެމްޑީޕީ އާއި ޖޭޕީ އަދި އެމްއާރުއެމް އާއެކު ކޯލިޝަން ހެދީ އެއިރުގެ ވެރިކަމުގައި ހިނގާދިޔަ ކަންކަމާމެދު ހިތްހަމަ ނުޖެހުމުން ގައުމު ހަމަމަގަށް އެޅުވުމުގެ ބޭނުމުގައި ކަމަށެވެ.\nމީގެއިތުރުން ދިވެހި ރައްޔިތުންނާ ހަމައަށް ރައީސް އިބްރާހިމް މުހައްމަދު ސޯލިހު ނިކުމެވަޑައިގަތީ ކޯލިޝަންގެ ޓިކެޓުގައިކަން ވެސް އެ ޕާޓީގެ ބަޔާނުގައި ވަނީ ފާހަގަކޮށްފައެވެ.\nއަދާލަތު ޕާޓީއިން މިފަދަ ބަޔާނެއް ނެރެފައިމިވަނީ އެ ޕާޓީއާ ދެކޮޅަށް ބަސްފުޅު ވިދާޅުވެ ރައީސް ނަޝީދު މިއަދު ބަޔާނެއް ނެރުއްވާފައިވަނިކޮށެވެ.\nރައީސް ނަޝީދު ވިދާޅުވީ ވެރިކަން ކުރާ މައި ކޯލިޝަންގެ ތެރޭގައި ހިމެނޭ އަދާލަތު ޕާޓީގެ ފަރާތުން ސަރުކާރަށް ލިބުނު ފައިދާއެއް ނެތްކަމަށެވެ.\nއަދި ކޯލިޝަންގެ މެމްބަރުންގެ ތެރެއިން ކުޑަ ހިއްސާއެއް އޮންނަ އަދާލަތު ޕާޓީއާ މެދު ރައީސް ސޯލިހު ގެންގުޅުއްވާ ސިޔާސަތުގެ ސަބަބުން އެމްޑީޕީ ސަރުކާރުގެ ސިޔާސަތުތައް ތަންފީޒުކުރުމަށް ބޮޑެތި ގޮންޖެހުންތައް ކުރިމަތިވެފައިވާކަމުގެ ކަންބޮޑުވުން އެމަނިކުފާނު ވަނީ ފާޅުކުރައްވާފައެވެ.\nބަނޑަށް ނުޖެހި ތިބީ ސަރުކާރުގެ ހާރިޖީ ސިޔާސަތު ވަރުގަދަވީމަ\nރައްކާތެރިކަން ފޯރުކޮށްދިނުމަށް ޝިފާ ގޮވާލައްވައިފި


Thinadhoo Badharu Sarahadhun Masverinnah Fenlibeyne Inthizaameh Council in Hamajassaifi - AO News\nތިނަދޫ ބަދަރު ސަރަހައްދުން މަސްވެރިންނަށް ފެންލިބޭނެ އިންތިޒާމް ކައުންސިލުން ހަމަޖައްސައިފި\nގދ.ތިނަދޫ ބަދަރު ސަރަހައްދުން މަސްވެރިންނަށް ފެންލިބޭނެ އިންތިޒާމް ތިނަދޫ ކައުންސިލުން ހަމަޖައްސައިފިއެވެ.\nމަސްވެރިންގެ ޝަކުވާއަކަށް ވެފައިވާ ބަނދަރު ސަރަހައްދުން ފެން ނުލިބޭ މައްސަލަ އެތައްފަހަރެއްގެ މަތިން މަސްވެރިން ވަނީ ތިނަދޫ ކައުންސިލަށް ހުށަހަޅާފައެވެ. އެހެންކަމުން މަސްވެރިންނަށް ކުރިމަތިވެފައިވާ ދަތިތަކަށް ހައްލެއް ހޯދައިދިނުމުގެ ގޮތުން ގދ.ތިނަދޫ ބަދަރުމަތީ ދެސަރަހައްދެއްގައި ވަޅުފެން ލިބޭނެ އިންތިޒާމް ތިނަދޫ ކައުންސިލުން ވަނީ މިހާރު ހަމަޖައްސާފައެވެ.\nމީގެކުރިން ބަނދަރު މަތީ ހުންނަ މިސްކިތެއްގެ ވަޅުން މަސްވެރިންނަށް ވަޅުފެން ލިބުނުކަމުގައިވިޔަސް، ގިނަ މަސްދޯނިތައް ލަފާ ހަދަނީ އައިސްޕްލާންޓް ސަރަހައްދަށް ކަމުން ބައެއް މަސްދޯނިތަކަށް ވަޅުފެންލިބޭނެ ގޮތެއް ނުވެއެވެ.\nއެހެންނަމަވެސް ތިނަދޫ ކައުންސިލުން މިވަނީ ތިނަދޫ އައިސްޕްލާންޓް ޖެޓީ ސަރަހައްދުގައި ފެންވަޅެއް ބަހައްޓައި މަސްވެރިންނަށް ވަޅުފެން ލިބޭނެ އިންތިޒާމެއް ހަމަޖައްސާފައެވެ. ތިނަދޫ ކައުންސިލްގެ ރައީސް ސައުދު އަލީ އޭއޯނިއުސްއަށް މައުލޫމާތުދިން ގޮތުގައި ތިނަދޫގެ އައިސްޕްލާންޓް ސަރަހައްދުގައި ބެހެއްޓިފައިވާ މިފެންވަޅުން އެއްފަހަރާ ހަތަރު މަސްދޯންޏަށް ޚިދުމަތް ލިބިގެންދާނެއެވެ.\nއަދި މިޚިދުމަތް ހޯއްދަވަން ބޭނުންފުޅުވާ ފަރާތްތަކުން 7381718 ނަންބަރަށް ގުޅައިގެން ޚިދުމަތް ހޯއްދެވުމަށް ކައުންސިލުންވަނީ އަންގާފައެވެ.


ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލާފައިވާ ކެންޑިޑޭޓުންގެ ނަން އަނބުރާ ގެންދިއުމަށް ފުރުޞަތު ހުޅުވާލުން\nލޯކަލް ކައުންސިލްތަކުގެ އިންތިޚާބުގެ ޚާއްޞަ ޤާނޫނު 2020 ގެ3ވަނަ މާއްދާގެ (ށ) ދަށުން، ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލާފައިވާ ކެންޑިޑޭޓުންގެ ނަން އަނބުރާ ގެންދިއުމުގެ ފުރުޞަތު، 2020 ޖޫން 23 ވާ އަންގާރަ ދުވަހުން ފެށިގެން ހުޅުވާލައިފީމެވެ. ނަން އަނބުރާ ގެންދިއުމަށް ބޭނުންވާނަމަ އެކަމަށް އެދި ހުށަހަޅާނީ "ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބުގެ ކެންޑިޑޭޓުން ނަން އަނބުރާ ގެންދިއުމަށް އެދޭ ފޯމު" އިންނެވެ.\nމި ފޯމު ދިވެހި ސަރުކާރުގެ ގެޒެޓުންނާއި ކޮމިޝަނުގެ ވެބްސައިޓް (www.elections.gov.mv) އިން ލިބެން ހުންނާނެއެވެ. ފޯމު ހުށަހަޅުއްވާނީ ކޮމިޝަނުގެ އީމެއިލް ([email protected]) މެދުވެރިކޮށެވެ. އާންމު ޞިއްޙަތުގެ ކުއްލި ނުރައްކަލުގެ ދުވަސްތަކުގައި ފޯމް ބަލައިގަތުން ހަމައެކަނި ހަމަޖެހިފައިވަނީ އީމެއިލް މެދުވެރިކޮށް ކަމުގައިވެސް ދެންނެވީމެވެ.\nކެންޑިޑޭޓުންގެ ނަން އަނބުރާ ގެންދިއުމުގެ މުއްދަތު ހަމަވުމުގެ މަދުވެގެން 10 (ދިހައެއް) ދުވަސް ކުރިން މުއްދަތު ހަމަވާ ތާރީޚު މި ކޮމިޝަނުން އިޢުލާނު ކުރާނެއެވެ.\n- ކެންޑިޑޭޓުން ނަން އަނބުރާ ގެންދިއުމަށް އެދޭ ފޯމު


Covid-19 ah kuri heydha thin billion fahana alhaifi\nކޮވިޑުގެ ހަރަދު ތިން ބިލިއަން ފަހަނަ އަޅައިފި\nކޮވިޑް-19 ގެ ބަލި ޖެހިފައިވާ މީހުން ގެންދިއުމުގައި ސިފައިން ހަރަކާތްތެރިވަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ)\nކޮވިޑް-19 އިން ރައްކާތެރިވާން ރާއްޖޭން ކުރަމުން ގެންދާ ހޭދަ ތިން ބިލިއަން ރުފިޔާއަށްވުރެ މަތި ވެއްޖެ އެވެ.\nފިނޭންސް މިނިސްޓްރީން އާއްމުކުރި "ކޮވިޑް-19 ސްޕެންޑިން" ރިޕޯޓު ދައްކާ ގޮތުން ކޮވިޑް-19 ގެ ބަލިން ރައްކާތެރިވުމަށްޓަކައި ސިއްހީ ގޮތުން ކުރަމުން ގެންދާ ހޭދަ މިހާރު އުޅެނީ 1.48 ބިލިއަން ރުފިޔާގަ އެވެ. އަދި އިގްތިސޯދު ހިންގުމަށްޓަކައި ކުރަމުން ގެންދާ ހޭދަ ވަނީ 1.53 ބިލިއަން ރުފިޔާ އަށް ވުރެ މަތިވެފަ އެވެ. އެހެންވެ މި ދެބައި އެއްކޮށް ބަލާނަމަ ޖުމްލަ ހަރަދު ވަނީ ތިން ބިލިއަން ރުފިޔާ އަށް ވުރެ މަތިވެފަ އެވެ.\nސިއްހީ ހޭދައިގެ ތެރެއިން އެންމެ ބޮޑު ހޭދައެއް ކޮށްފައިވަނީ ނޭޝަނަލް ޑިޒާސްޓާ މެނޭޖުމަންޓް އޮތޯރިޓީ (އެންޑީއެމްއޭ) 867.9 އަށެވެ. އަދި ދެވަނަ އަށް އެންމެ ބޮޑު ހޭދައެއް ކޮށްފައިވާ ހެލްތް މިނިސްޓްރީއަށް 356.9 މިލިއަން ރުފިޔާ އަދި އައިޖީއެމްއެޗްއަށް 90.3 މިލިއަން ރުފިޔާ ވަނީ ދޫކޮށްފަ އެވެ.\nކޮވިޑް-19 ގެ ބަލި ފެތުރެން ފެށުމާއެކު ރާއްޖޭން ބޭރުން ގިނަ އެއްޗިހިތަކެއް ދަނީ ގެންނަމުންނެވެ. މިހާތަނަށް ތަކެތި ގެންނަން ކުރި އޯޑަރުތަކަށް 635.3 މިލިއަން ރުފިޔާ ހޭދަކޮށްފައިވެ އެވެ.\nމިމަހުގެ 11 ވަނަ ދުވަހުގެ ނިޔަލަށް އެއްކޮށްފައިވާ ތަފާސް ހިސާބުތައް ދައްކާ ގޮތުން ކޮވިޑަށް ކުރި ހޭދައިގެ ތެރެއިން ސިއްހީ ކަންކަމަށް ނިމިދިޔަ ހަފުތާގައި ކުރި ހޭދަ ވަނީ ހަތަރު ޕަސެންޓް އިތުރުވެފަ އެވެ. އަދި އިގްތިސޯދު ހިންގުމަށްޓަކައި ކުރަމުން ގެންދާ ހޭދައިގެ ތެރެއިން އިންކަމް ސްޕޯޓް އެލަވަންސު ދޭން 9.5 މިލިއަން ރުފިޔާ ދީފައިވެ އެވެ.\nކޮވިޑް-19 އަށް ކުރި ހޭދަ މަތިވަމުންދާއިރު ރާއްޖޭގައި މި ބަލި ޖެހޭ މީހުންގެ އަދަދުވެސް ވަނީ އިތުރުވެފަ އެވެ. ވޭތުވެދިޔަ 24 ގަޑިއިރަށް ބަލާއިރު މިބަލި 125 މީހަކަށް ޖެހިފައިވެ އެވެ. އަދި މި ބަލި ޖެހުނު މީހުންގެ އަދަދު ވަނީ 17,953 އަށް އަރާފަ އެވެ.\nފިނޭންސް މިނިސްޓްރީ ކޮވިޑް-19 އެކޮންމިކް ރިލީފް ޕެކެޖް + ކޮވިޑާ ގުޅޭ ހިޔާނާތްތައް


72 އިންސައްތަ އަންހެނުންނަށް ނުރަ އިސްތަށި ހުންނަ ފިރިހެނުން ކަމުދޭ: ދިރާސާ\n72 އިންސައްތަ އަންހެނުންނަށް ނުރަ އިސްތަށި ހުންނަ ފިރިހެނުން ކަމުދާ ކަމަށް ދިރާސާއަކުން ދައްކައިފި އެވެ.\nދުނިޔޭގެ މަޝްހޫރު ޑޭޓިން ވެބްސައިޓެއް ކަމަށްވާ، މެޗް.ކޮމް އިން ކުރި މި ދިރާސާގައި ބައިވެރިވި 72 ޕަސެންޓު އަންހެނުން ބުނެފައި ވަނީ ބޮލާއި ތުނބުޅި އަދި މަތިމަހުގައި ނުރަ އިސްތަށި ހުންނަ ފިރިހެނުން އެމީހުންނަށް ބޮޑަށް ކަމުދާ ކަމަށެވެ.\nމި ދިރާސާގައި ބައިވެރިވި އަންހެނުން ވަނީ އެހެން ބައެއް ކަންކަންވެސް ފާހަގަކޮށްފަ އެވެ. އެ ގޮތުން ނުރަ އިސްތަށި މޫނު މަތީގައި ހުންނަ ފިރިހެނުން ކަމުދިޔަ ނަމަވެސް، އޭގެ ސަބަބުން އުމުރުން ދުވަސްވެފައިވާކަން ނުވަތަ މުސްކުޅިވެފައިވާކަން ހާމަވާ ނަމަ އެހާ ގަޔާ ނުވާކަމަށް އެމީހުން ވަނީ ބުނެފަ އެވެ. މީގެ އިތުރުން މޫނުމަތީގައި އިސްތަށި ހުންނަ ސްޓައިލާއި އެތުރިފައި ހުންނަ ގޮތްވެސް އެފަދަ ފިރިހެނުން ކަމުދިޔުމާއި ނުދިޔުމުގައި މުހިންމު ދައުރެއް ކުޅޭކަން ދިރާސާއިން ވަނީ އެނގިފަ އެވެ. އެ ގޮތުން މުޅި މޫނުމަތީގައި ދިގުކޮށް ނުރަ އިސްތަށި އެއްވެސް ތަރުތީބެއް ނެތި ހުރުމުގެ ބަދަލުގައި މެދުމިންވަރެއްގެ ދިގުމިނުގައި ތުނބުޅި މަތިމަސް ހިމެނޭ ސަރަހައްދުގައި އެކަނި ހުރުމުން ބޮޑަށް ކަމުދާ ކަމަށް ގިނަ އަންހެނުން ބުނެފައިވެ އެވެ.\nނުރަަ އިސްތަށި ހުންނަ ފިރިހެނުން ގިނަ އަންހެނުންނަށް ކަމުދާ ސަބަބާ ގުޅޭ ގޮތުން ވެސް ދިރާސާ ކުރާ ބައެއް މީހުން ވަނީ ވާހަކަދައްކައިފަ އެވެ. އެންމެ މުހިންމު އެއް ސަބަބެއްގެ ގޮތުގައި ދިރާސާވެރީން ފާހަގަކޮށްފައިވާ ކަމަކީ، ފިރިހެނުންގެ މޫނުމަތީން އެގޮތަށް ނުރަ ފެންނަން ހުރުމުން، އަންހެނުންނަށް ހިމާޔަތާއި ރައްކާތެރިކަމުގެ އިހުސާސް ކުރެވުމެވެ. ހަޔާތަށް ސީރިއަސް ބައިވެރިޔަކު އިހުތިޔާރު ކުރާއިރު، ތިމާއަށް ފުރިހަމަ ހިމާޔަތާއި ރައްކާތެރިކަން ލިއްބައިދޭ، ހަރުދަނާ ފިރިހެނަކު ހޯދުމުގެ ވިސްނުމަކީ އަންހެނުން އިސްކަން ދޭ ވިސްނުމެއް ކަމަށް ދިރާސާތަކުން އެނގެ އެވެ.\nދެވަނަ ސަބަބެއްގެ ގޮތުގައި، ދިރާސާވެރީން ފާހަގަކޮށްފައިވާ އެއް ކަމަކީ، "މެޗުއަރިޓީ" ނުވަތަ ތަސައްރަފު ފުދިފައިވާ ހަރުދަނާ މީހެއްގެ ގޮތުގައި އަންހެނުން ބަލައިގަންނަ އެއް ނިޝާނުގެ ގޮތުގައި މޫނުމަތީން ނުރަ ފާޅުވާން ހުރުން ހިމެނިފައި ވުމެވެ. ގިނަ މީހުންގެ ހަށިގަނޑުގައި ނުރަ ޖަހާން ފަށަނީ އުމުރުން ދުވަސްވީމަ އެވެ. އެހެން ނަމަވެސް ޒުވާން އުމުރުގައި ނުވަތަ ހަރު އުމުރަށް ދިޔުމުން ވެސް ނުރަ ޖެހުމަކީ އެމީހާގެ ހަރުދަނާކަން ފާޅުވާ ކަމެއްގެ ގޮތުގައި އަންހެނުން ގަބޫލު ކުރަނީ ކަމަށް ދިސާރާކުރާ މީހުން ބުނެ އެވެ.\nއަރުޝީފަށް ނެގީ 15/02/2020 12:43\nއެންމެފަހުން އަޕްޑޭޓްކުރީ 15/02/2020 12:43\nއަލީ ރާޒީ 8 މިނެޓު ކުރިން\nމޫނިސާ ޢީސާ 25 މިނެޓު ކުރިން


Times Magazine Gai Rajjeyge Nan Vidhaalaifi ޓައިމްސް މެގަޒިންގައި ރާއްޖޭގެ ނަން ވިދާލައިފި – Huvadhoo News Times Magazine Gai Rajjeyge Nan Vidhaalaifi Huvadhoo News\nޓައިމްސް މެގަޒިންގައި ރާއްޖޭގެ ނަން ވިދާލައިފި\nފަރި އައިލެންޑް ރިސޯޓް\nޓައިމްސް މެގަޒިންގައި ދިވެހިރާއްޖެ އެންމެ ވަރަގަދަ ފަތުރުވެރިންގެ މަންޒިލްގެ ގޮތުގައި ފާހަގަވެއްޖެއެވެ.\nޓައިމްސްއިން ބުނެފައި ވަނީ މި ލިސްޓްގައި ހިމަނައިފައިވާ މަންޒިލްތަކަކީ ކޮވިޑް-19 ހާލަތާ ގުޅިގެން ޓޫރިޒަމް ޚިދުމަތްތައް ދިނުމަށް ތަފާތު ގޮތްގޮތް ހޯދައިގެން ހިދުމަތް ދީފައިވާ މަންޒިލް ތަކެއް ކަަމަށެވެ.\nރާއްޖެއަކީ، ވެކްސިން ފުރިހަމަ ކުރި ފަތުރުވެރިންނަށް ކަރަންޓީނުވާން ނުޖެހޭ ގޮތަށް ދަތުރު ކުރުމުގެ ފުރުސަތު ހުޅުވައިލި ޤައުމެއްގެ ގޮތުގައި ޓައިމްސް މެގަޒިންގައި ބުނެފައިވެއެވެ. އަދި ރާއްޖެ އަންނަ ފަތުރުވެރިންނަށް ވެކްސިން ފުރިހަމަ ކުރެވޭނެ ގޮތް ހެދުމުގެ މަސައްކަތް ކުރުމަށް ނިންމައިފައިވާކަން ވެސް އެ މެގަޒިންގައި ވަނީ ފާހަގަ ކޮށްފައެވެ.\nކޮންމެ އަހަރަކު އެމެރިކާގެ ޓައިމްސް މެގަޒިންއިން ނެރެމުން އަންނަ “ވޯލްޑް ގްރޭޓެސްޓް ޕްލޭސަސް”ގެ ލިސްޓުގައި މި އަހަރު ވަނީ ޤައުމުތަކުގެ އިތުރުން، ސިޓީތަކާއި އަވަށްތަކާއި ސަރަހައްދުތައް ވެސް ހިމަނައިފައެވެ.\nމި މެގރާއްޖޭގައި އަލަށް ހުޅުވި ފަރި އައިލެންޑާއި ވެލާ ޕްރައިވެޓް އައިލެންޑުގެ އިތުރަށް ރާއްޖޭގައި ތަރައްގީ ކުރަން ފެށުމަށް ހަމަޖެހިފައިވާ ފްލޯޓިންގް ސިޓީގެ ވާހަކަވެސް މި މެގަޒިންގައި ފާހަގަކޮށްފައިވެއެވެ.


ސިއްޙީދާއިރާއިން ކުރިއަށްގެންދާ ޕްރޮޖެކްޓްތަކަކީ ތިމާވެއްޓާއި ރައްޓެހި ޕްރޮޖެކްޓްތަކަކަށް ހަދާނަން - އަމީން ސިއްޙީދާއިރާއިން ކުރިއަށްގެންދާ ޕްރޮޖެކްޓްތަކަކީ ތިމާވެއްޓާއި ރައްޓެހި ޕްރޮޖެކްޓްތަކަކަށް ހަދާނަން - އަމީން\nސިއްޙީދާއިރާއިން ކުރިއަށްގެންދާ ޕްރޮޖެކްޓްތަކަކީ ތިމާވެއްޓާއި ރައްޓެހި ޕްރޮޖެކްޓްތަކަކަށް ހަދާނަން - އަމީން\nސިއްޙީދާއިރާއިން ކުރިއަށްގެންދާ ޕްރޮޖެކްޓްތަކަކީ ތިމާވެއްޓާ ރައްޓެހި ޕްރޮޖެކްޓްތަކެއްކަން ޔަޤީން ކުރާނެކަމަށް މިނިސްޓަރ އޮފް ހެލްތް އަބްދުﷲ އަމީން ވިދާޅުވެއްޖެއެވެ. މިނިސްޓަރ މިހެން ވިދާޅުވީ، މިދިޔަ މަހުގެ 30އިން މިމަހުގެ 1އަށް ޔޫއޭއީގައި ކުރިއަށްދިޔަ ތިމާވެއްޓާއި ސިއްޙަތާ ގުޅޭ ވަޒީރުންގެ ބައްދަލުވުމުގައި ވާހަކަފުޅުދައްކަވަމުންނެވެ.\nމި އަހަރުގެ ސެޕްޓެމްބަރ މަހު ބާއްވާ ކްލައިމެޓް އެކްޝަން ސަމިޓަށް ތައްޔާރުވުމުގެގޮތުން ކުރިއަށްގެންދިއަ މި ބައްދަލުވުމުގައި މިނިސްޓަރ އޮފް ހެލްތް އަބްދުﷲ އަމީން ވަނީ، ތިމާވެއްޓަށްކުރާ ނޭދެވޭ އަސަރުތަކުގެ ސަބަބުން ސިއްޙަތަށް ކުރިމަތިވާ މައްސަފަތަކާއި، ތިމާވެށި ރައްކާތެރިކުރުމަށް ކުރެވިދާނެ ކަންކަމާއި، މިކަމާނާ ދިމާވާ އެކިއެކި ބަލިތަކުން ރައްކާތެރިވުމަށް އެޅިދާނެ ފިޔަވަރާތަކާ ގުޅޭގޮތުން އެކި ޤައުމުތަކާ މަޝްވަރާ ކުރައްވާފައެވެ.\nމިބައްދަލުވުމުގައި ވާހަކަފުޅުދައްކަވަމުން މިނިސްޓަރ ޢަބްދުﷲ އަމީން ވަނީ، ކަނޑުގެ ލޮނުގަނޑު އުފުލުމުގެ ސަބަބުން ދިމާވާ ތިމާވެއްޓާގުޅޭ މައްސަލަތަކުގެ ސަބަބުން ސިއްހަތަށް ކުރާ ނޭދެވޭ އަސަރުތަކުގެ މައްޗަށް އަލިއަޅުއްވާލައްވާފައެވެ. އެގޮތުން ސިއްޙީދާއިރާއިން ކުރިއަށްގެންދާ ޕްރޮޖެކްޓްތަކަކީ ތިމާވެއްޓާ ރައްޓެހި ޕްރޮޖެކްޓްތަކެއްކަން ޔަޤީންކުރަންޖެހޭކަން މިނިސްޓަރ ފާހަގަކުރައްވިއެވެ. ރާއްޖޭގައި މިކަން ތަންފީޒުކުރާނެކަމަށް މިނިސްޓަރ ވިދާޅުވިއެވެ. އެގޮތުން މިހާރު ސަރުކާރުން ހިންގުމަށް ރާވާފައިވާ ގްރީން ހޮސްޕިޓަލްފަދަ ޕްރޮޖެކްޓްތަކަކީ މީގެ މިސާލެއްކަން މިނިސްޓަރ ފާހަގަކުރެއްވިއެވެ. މި ބައްދަލުވުމުގައި މިނިސްޓަރވަނީ މިފަދަ ޕްރޮޖެކްޓްތަކަށް ތިމާވެއްޓާއި ގުޅޭ ފަންޑުތަކުގެ އެހީ ލިބޭނެގޮތް ހޯދުމަކީ މި ފަދަ ސަމިޓަކުން ރާއްޖެ ހާސިލްކުރަން ބޭނުންވާ ލަނޑުދަނޑިއެއްކަމަށް ވިދާޅުވެފައެވެ.\nއެކުވެރި އަރަބި އިމްރާތްގެ އަބޫދާބީގައި ކުރިއަށްދާ ކްލައިމެޓް އެކްޝަށް ސަމިޓްގައި މިނިސްޓަރ ޢަބްދުﷲ އަމީންއާއި މިނިސްޓަރ އޮފް އެންވާރަމެންޓް ޑރ.ހުސައިން ރަޝީދު ހަސަން ބައިވެރިވެވަޑައިގެންނެވިއެވެ.


REPORT| Ufaaveri Dhiriulhumeh Hoadha Dhinumah Shujau Vaavu Atholhah! - Vaguthu\nކޮވިޑް ފައްސި މައްޗަށް، ނުރައްކާ ކުޑައެއް ނޫން! -4ގަޑިއިރު ކުރިން\nއުފާވެރި ދިރިއުޅުމެއް ހޯދައި ދިނުމަށް ޝުޖާއު ވ. އަތޮޅަށް!\nރީތި ގޮނޑުދޮށްތަކާއި ފަޅުތައް އޮންނަ ވ. އަތޮޅަކީ ރާއްޖޭގެ އެންމެ ކުޑަ އަތޮޅު ނަމަވެސް، ކުރިއަށް އޮތް ލޯކަލް ކައުންސިލް އިންތިހާބުގައި އެ އަތޮޅުގެ ރައީސް ކަމަށް އެމްޑީޕީ ޓިކެޓުގައި ވާދަ ކުރައްވާ ޝުޖާއު އަލީގެ ވިސްނުން ހުރީ އަތޮޅަށް ލާބަ އާއި މަންފާ ހޯދައިދިނުމަށެވެ.\nޝުޖާއު ވަނީ ވ. އަތޮޅު ތައުލީމީ މަރުކަޒުން އޭލެވެލް އާ ހަމައަށް ތައުލީމް ހާސިލް ކުރައްވައިފައެވެ. އޭގެ ފަހުގައި އޭނާ ވަނީ މެލޭޝިއާގެ ސެގީ ޔުނިވާސިޓީން މާސްޓާސް ޑިގްރީ އިން ޓޫރިޒަމް އެންޑް ހޮސްޕިޓާލިޓީ މެނޭޖްމެންޓް ހާސިލް ކުރައްވއަިފައެވެ.\nޓެއިލާ ޔުނިވާސިޓީން ފުރަތަމަ ޑިގްރީ ބިޒްނަސް މެނޭޖްމެންޓް ދާއިރާއިން ކިޔަވާ ވިދާޅުވި ޝުޖާއު ވ. އަތޮޅުގެ ރައީސް ކަމަށް ކުރިމަތިލައްވައިގެން ހުންނެވީ އެ އަތޮޅަކީ ދިރިއުޅެން އެންމެ އުފާވެރި، ގިނަ ފަތުރުވެރިންނާއި ދިވެހިން ޒިޔާރަތް ކޮށްލަން ނަމޫނާއަކަށް ހެދުމުގެ އުއްމީދުގައެވެ.\nއޭނާ އެކަން ކުރަން ނިންމާފައިވަނީ ކިޔެވުމުގައި ލިބިފައި ހުރި ހުނަރުގެ އަލީގައެވެ. ޝުޖާއު އަކީ މިހާރުވެސް ފެލިދޫގައި ގެސްޓް ހައުސްގެ ވިޔަފާރި ފުޅާ ދާއިރާއެއްގައި ކުރަމުން އަންނަ ބޭފުޅެކެވެ.\nދެހާސް ނަވާރަ ވަނަ އަހަރުގެ ތެރޭގައި ސިޔާސީ ދާއިރާއަށް ނިކުމެވަޑައިގެންނެވި ޝުޖާއު އެންމެ ފުރަތަމަ ފެނިފައިވަނީ ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ވެރިކަމުން ދުރުކުރަން ބޭއްވި އެއްވުމުގެ ތެރެއިންނެވެ. އޭގެ ފަހުން ރައީސް އޮފީހުގެ ތަރުޖަމާނު މުހައްމަދު މަބްރޫކު ފެލިދޫ ދާއިރާ އަށް ކުރިމަތިލެއްވި އިރު، އޭނާގެ ކެމްޕޭނުގައިވެސް އެ އަތޮޅުގެ ލީޑަރެއްގެ ގޮތުގައި ވަނީ މަސައްކަތް ކުރައްވައިފައެވެ.\nއެކަންކަމުން ދަސްވެފައިވާ ފިލާވަޅުތަކާއި ހުނަރުތަކާއި އެކީ ފުރަތަމަ ފަހަރަށް ކައުންސިލް އިންތިހާބަށް އޭނާ ކުރިމަތިލެއްވީ އަތޮޅު ހިންގަން ނުކުންނަން ޖެހޭނީ ކިޔަވައިގެން ތިބި ޒުވާނުން ކަމަށްވާތީއެވެ. ޝުޖާއު ވިދާޅުވީ، އެ ފުރުސަތު އެބަ އޮތް ކަމަށާއި އެކަން ކުރަން ރައްޔިތުން ފުރުސަތު ދޭން ޖެހޭ ކަމަށެވެ.\nލޯކަލް ޓޫރިޒަމަށް ހުވަފެންތަކެއް!\nކުޑަ އޮތަޅެއް ނަމަވެސް، ގުދުރަތީ ރީތި ކަމުން ފުރިގެންވާ މި އަތޮޅަކީ ފަތުރުވެރިކަމުގެ ދާއިރާގައި އުސްމިންތަކަކަށް ދެވިދާނެ އަތޮޅެއް ކަމަށް ޝުޖާއު ގަބޫލު ކުރައްވައެވެ.\nޝުޖާއު ވިދާޅުވީ، އޭނާގެ އެންމެ ބޮޑު އެއް އަމާޒަކީ އިގްތިސާދީ ތަރައްގީ އެ އަތޮޅުގައި ކުރިއެރުވުމެވެ. އޭގެ ތެރެއިން އިޖްތިމާއީ ތަރައްގީ ވެސް ގެނެވޭނެ ކަމަށް އޭނާ ވިދާޅުވިއެވެ.\n"ވ އަތޮޅަކީ ފަޅުތައް ބޮޑު އަތޮޅެއް. ގިނަ ވަސީލަތްތައް ހުރި އަތޮޅެއް. އެހެން ކަމުން ދަތުރުދާނެ ތަންތަނާއި ވޯޓަ ސްޕޯޓްސް ކުރި އެރުވުމަށް ގިނަ މަސައްކަތް ކުރާނަން." ޝުޖާއު ވިދާޅުވިއެވެ.\nޝުޖާއު ވިދާޅުވީ، އިހްތިސޯސްތެރެއަށް ވަންނަ ފަޅުތައް ޓޫރިޒަމަށް ހާއްސަ ކުރާނެ ކަމަށާއި އޭގެ ތެރޭގައި ފަރު މަސްވެރިކަމަށް ހާއްސަ ސަރަހައްދެއްވެސް އޮންނާނެ ކަމަށެވެ. އަދި އިންޑަސްޓްރިއަލް މަސައްކަތް ކުރަން ވެސް ވަކި ސަރަހައްދެއް އެ އަތޮޅުގައި އޮންނާނެ ކަމަށް ވިދާޅުވިއެވެ. ޝުޖާއު ވިދާޅުވި ގޮތުގައި އަތޮޅު ކައުންސިލްގެ ރައީސްގެ މަގާމަށް ރައްޔިތުން އޭނާ ހޮވައިފި ނަމަ ޓޫރިޒަމްގެ މުހިންމު ސަރަހައްދަކަށް މުޅި އަތޮޅު ހަދަން ވަރަށް ބޮޑެތި މަސައްކަތްތަކެއް ކުރައްވާނެއެވެ.\nކައުންސިލަށް ލިބޭ އާމްދަނީ ރަށް ކުރިއެރުވުން!\nޝުޖާއުގެ ވާހަކަތަކުން އަތޮޅާއި މެދު ފޮނި އުއްމީދުތަކެއް ގެންގުޅެއްވާކަން އެނގެއެވެ.\nލާމަރުކަޒީ ނިޒާމަށް ގެނެވުނު އިސްލާހާ އެކީ ކޮންމެ ރަށަކަށް އިޚްތިސޯސެއް ކަނޑައެޅިގެންދެއެވެ. އެގޮތުން ވ އަތޮޅުގެ ރަށްތަކަށް އިޚްތިސޯސްތަކެއް ލިބިފައިވާއިރު، ޝުޖާއު ވިދާޅުވީ، އެފަދަ ރަށްތައް ކުއްޔަށް ދެވިދާނެ ކަމަށާއި އެގޮތަށް ކުއްޔަށް ދީގެން އަހަރަކަށް ބަލާނަމަ، ގާތްގަނޑަކަށް 12 މިލިއަނާއި 15 މިލިއަނާއި ދެމެދުގެ ރުފިޔާ ލިބޭނެ ކަމަށް ގަބޫލު ކުރައްވާ ކަމަށެވެ.\nއެ ފައިސާ ބޭނުން ކުރާނީ އިޖުތިމާއީ މައްސަލަތަކާއި ބިމުގެ މައްސަލަތަކާއި ސޯޝަލް ޑިވެލޮޕްމެންޓަށް ކަމަށް ޝުޖާއު ވިދާޅުވިއެވެ.\n"އަޅުގަނޑުމެން އެބަ ވިސްނަން އަތޮޅު ކައުންސިލަކުން ހިންގާ އެންމެ ރަނގަޅު، އެންމެ ވަރުގަދަ އިންޓެގްރޭޓެޑް ޓޫރިޒަމް ވ އަތޮޅަށް ޕްރޮޕޯސް ކުރަން. އެކަމަށް ތައްޔާރު ކުރަން ޖެހޭ ޑޮކިއުމެންޓްސް އަޅުގަނޑުމެން މިހާރު ރެޑީ ކުރަނީ. ކެމްޕެއިން ނިމި އިލެކްޝަންސް ނިމޭ ހިސާބުން އެކަމަށް މަސައްކަތް ކުރާނަން" ޝުޖާއު ވިދާޅުވިއެވެ.\nއެފަދަ ޕްލޭނަކާއި އެކީ ޝުޖާއު ވަނީ ވ. އަތޮޅަކީ މީހުން ދިރިއުޅެން އެންމެ ހިތް ފަސޭހަ، މީހުން ދަތުރު ކުރަން އެންމެ ގަޔާވާ އެއް އަތޮޅަށް ހެދުމުގެ އަޒުމުގައި ހުންނެވި ކަމަށް ވިދާޅުވެފައެވެ.. އޭނާ ވިދާޅުވީ އަތޮޅު ކުރިއަރާ ދާން ބޭނުން ނަމަ އެކަން ކަމަށް ވަކާލާތު ކުރަން ޖެހޭނެ ކަމަށެވެ.\n"ކުރިން އެންމެ ރަނގަޅަކަށް އެ ޖާގައެއް ވެސް ނެތް ކައުންސިލްތަކަކަށް އޮޕަރޭޓް ކުރަން. އެކަމަކު މިހާރު ގާނޫނުތަކުން އެ ޖާގަ އެބަ ލިބޭ. އެހެން ވެއްޖެއްޔާ މިއީ އެ ދަނޑިވަޅު އެކަން ކުރަން." ޝުޖާއު ވިދާޅުވިއެވެ.\nޝުޖާއު ގަބޫލުކުރައްވާ ގޮތުގައި ފަތުރުވެރިކަމުގެ ފުރިހަމަ ސަރަހައްދަކަށް ވ. އަތޮޅު ވާނީ ގެސްޓްހައުސް އާއި ރިސޯޓާއި ސަފާރީ، މި ހުރިހާ ކަމެއް ވެސް އެކުވުމުންނެވެ. އެހެންކަމުން ކައުންސިލްގެ ރައީސްގެ ގޮނޑި ލިބިވަޑައިގެންފި ނަމަ ވ. އަތޮޅުގެ ޓޫރިޒަމްގެ ޕްރޮމޯޝަނަށް ހާއްސަ ބޯޑެއް އުފައްދަވަން އޭނާ ބޭނުންވެއެވެ. އޭގެ ފަހުން އެ ބޯޑުން ޓޫރިޒަމް ޕްރޮމޯޓް ކުރުމަށް ހަރަކާތްތައް ގެންދާނެ ކަމަށް އޭނާ ވިދާޅުވިއެވެ.\nޓޫރިޒަމް ޕްރޮމޯޓް ކުރާއިރު، ކޮންމެ ރަށެއް ވަކިން ޕްރޮމޯޓް ވެގެންދާނެ ކަމަށް އޭނާ ވިދާޅުވިއެވެ. އަދި ރައްޔިތުންނަށް ލާބަ އާއި މަންފާ ލިބޭނީ އެމްޑީޕީގެ ކެންޑިޑޭޓުންނަށް ވޯޓު ދެއްވައިގެން ކަމަށް ޝުޖާއު ވިދާޅުވިއެވެ.\nގާދިއްފުއްޓާއި މާވަށުގައި އަލުން ވޯޓުލުން ކުރިއަށްގެންދަން ނިންމައިފި


Olhuvaalaigen thoddoo ah dhiya meehaku hayyarukohfi\nއޮޅުވާލައިގެން ތޮއްޑޫއަށް ދިޔަ މީހަކު ހައްޔަރުކޮށްފި\nއއ.ތޮއްޑޫ ބަނދަރުމަތި -- ފޮޓޯ: އަވަސް\nއއ. ތޮއްޑޫ އަށް އޮޅުވާލައިގެން ދިޔަ މީހަކު ހައްޔަރުކޮށްފި އެވެ.\nމި މައްސަލާގައި ތޮއްޑޫ ކައުންސިލުން ބުނީ އެ މީހާ ހއ. ވަށަފަރުން ތޮއްޑޫ އަށް އައުމަށް އެދުނީ މިދިޔަ މަހު 31 ގައި ކަމަށެވެ. ފުލުހުންގެ ހުއްދަަ ލިބިފައި އޮޮތް ކަމަށް ބުނެ ކައުންސިލުގެ ހުއްދަ އާއެކު އޭނާ ތޮއްޑޫ އަށް ހަމަ އެ ދުވަހު ދިޔަ އެވެ.\nތޮޮއްޑޫ ކައުންސިލުން އިތުރަށް ބުނީ، އެމީހާ އައީ ވަށަފަރުން ނޫން ކަން އެނގުމުން ކައުންސިލުން ފުލުހުންނަށް ރިޕޯޓު ކުރި ކަމަށެވެ. އަދި ވަށަފަރު ކައުންސިލަށް ގުޅާ އެކަން ޔަގީން ކުރި ކަމަށްވެސް ތޮއްޑޫ ކައުންސިލުން ބުންޏެވެ. އެމީހާ އަައީ ހުޅުމާލޭގައި ހުރެފަައި، ވަށަފަރުން ކަމަށް ބުނެ އެވެ.\n"ހުއްދަަ ލިބިފައި އޮތް ކަމަށް ބުނެ ވައިބާ އިން މެސެޖެއް ކުރީ. އަޅުގަނޑުމެންނަކަށް ނޭނގޭ އެމީހާ އައީ ހުޅުމާލޭން ކަމެއް. ކައުންސިލް ހުއްދަަ ލިބުމުން ހަަމަ އެ ދުވަހު އޭނާ އަައި. އޭނަ އައީ ހުޅުމާލޭން ކަން އެނގުމުން ވަގުތުން ފުލުހުންނަށް ގުޅާ އެ މައްސަލަ ބަލަން އެދުނިން" ތޮއްްޑޫ ކައުންސިލުން ބުންޏެވެ.\nފުލުހުން ބުނީ، މައުލޫމާތު އޮޅުވާލައިގެން ހޯދާފައިވާ ހުއްދައަކަށް ދަތުރު ކުރި މީހެއް ހައްޔަރު ކުރި ކަމަށެވެ. އަދި އެ މައްސަލަ މިހާރު ބަަލަމުން އަންނަ ކަމަށެވެ.\nމޯލްޑިވްސް ޕޮލިސް ސާވިސް ތޮއްޑޫ\nގެސްޓްހައުސްއަކުން ބަނގުރާފުޅި އާއި ދަޅުތަކެއް އަތުލައިގެންފި\nހަނގާރަމައަށް ދިޔަ މީހާ ދޫކޮށްލައިފި


LIYAA WSA Kulhudhuffushi Badminton Series 2021 fashaifi\nޑަބުލިއުއެސްއޭ ބެޑްމިންޓަން މުބާރާތުގެ ތެރެއިން--ފޮޓޯ: އައިވެލް\nލިޔާ ޑަބްލިއުއެސްއޭ ކުޅުދުއްފުށީ ބެޑްމިންޓަން ސީރީސް 2021 ފަށައިފި\nކުޅުދުއްފުށީ ޑަބްލިއު ސްޕޯޓް އެކަޑެމީއާއި ބެޑްމިންޓަން އެސޯސިއޭޝަން ގުޅިގެން ބާއްވަ ބެޑްމިންޓަން ޓޯނަމެންޓްގެ "ލިޔާ ޑަބްލިއުއެސްއޭ ކުޅުދުއްފުށީ ބެޑްމިންޓަން ސީރީސް 2021" ފަށައިފި އެވެ.\nމި މުބާރާތް ކުރިއަށް ދާނީ މިމަހު 11 އިން 25 ގެ ނިޔަލަށެވެ. ޓީމް އިވެންޓް އަދި އޯޕަން ކެޓަގަރީ ހިމެނޭ ގޮތަށް ދެ ކެޓަގަރީއަކަށް ކުރިއަށް ގެންދާ މި މުބާރާތުގައި ޖުމްލަ 151 މެޗު ކުޅޭނެ އެވެ.\nޓީމް އިވެންޓު އަންހެން، ފިރިހެން ދެ ޖިންސަށް އަދި އޯޕަން ކެޓަގަރީގައި ސިންގަލްސްގެ އިތުރުން ޑަބަލްސް އަދި މިކްސް ޑަބަލްސް މެޗުތައް ކުޅޭނެއެވެ.\nމުބާރާތުގައި ބައިވެރިވުމަށް މިދިޔަ ޑިސެންބަރު މަހު ހުޅުވާލި ފުރުސަތުގައި ފިރިހެން7ޓީމް އަންހެން4ޓީމު ވަނީ ބައިވެރިވެފައެވެ. އޯޕެން ކެޓަގަރީން 46 ފިިރިހެން ބައިވެރިނާއި 16 އަންހެން ބައިވެރިން ބައިވެރިވެފައިވާއިރު ޓީމް އިވެންޓުން 49 ފިރިހެން ބައިވެރިން އަދި 20 އަންހެން ބައިވެރިން ބައިވެރިވެފައި ވެއެވެ.\nމިއީ މިހާތަނަށް ކުޅުދުއްފުށީގައި ބާއްވާ އެންމެ ބޮޑު ބެޑްމިންޓަން މުބާރާތެވެ. މުބާރާތުގެ މެއިން ސްޕޮންސާރއަކީ ލިޔާ އިންވެސްޓްމެންޓެވެ. ކޯ ސްޕޮންސާރައަކީ އަސްކަނި ސްޕޯޓްސްއެވެ. މީގެ އިތުރުން އޮފިޝިއަލް ޕާޓްނަރުންގެ ތެރޭގައި ސްޕޯޓްސް ހޮރަރިއޯ، އައިވެލް ޕޯޓްރެއިޓް އަދި ކުޅުދުއްފުށީ ޒޯން ސްޓޭޑިއަމް ހިމެނެއެވެ.\nމުބާރާތުގެ ވަނަވަނައަށް ދާ ފަރަތްތަކަށް ފައިސާގެ އިނާމާ ޓްރޮޕީ ދެވޭނެއެވެ. މީގެ ކުރިން ވެސް ޑަބްލިއުއެސްއޭއިން ވަނީ އާންމުކޮށް ހުޅުވާލައިގެން އަދި އޮފީސްތަކަށް އަމާޒުކޮށްގެން ވެސް ކުޅުުުދުއްފުށީގައި ބެޑްމިންޓަން މުބާރާތްތައް ކުރިއަށް ގެންގޮސްފައެވެ.


Midiya mahu dhaulathahuge aamdhanee 81% dhashah\nމިދިޔަ މަހު ދައުލަތަށް ލިބުނު އާމްދަނީ 81 ޕަސަންޓު ދަށްވެއްޖެ\nމޯލްޑިވްސް އިންލެންޑް ރެވެނިއު އޮތޯރިޓީ: މިދިޔަ މަހު ބަލައިގަތް އާމްދަނީ ވަނީ ދަށްވެފައި -- ފޮޓޯ: އަވަސް އާކައިވް\nކޮވިޑް-19 ގެ ސަބަބުން މިދިޔަ މެއި މަހު، މޯލްޑިވްސް އިންލެންޑް ރެވެނިއު އޮތޯރިޓީ (މީރާ) މެދުވެރިކޮށް ދައުލަތަށް ބަލައިގަތް އާމްދަނީ މިދިޔަ އަހަރުގެ މެއި މަހާ އަޅާ ބަލާއިރު 81 ޕަސެންޓް ދަށްވެއްޖެ އެވެ.\nމީރާގެ އާމްދަނީގެ ހިސާބުތައް ދައްކާ ގޮތުގައި މިދިޔަ މަހު ޑޮލަރުން އާމްދަނީގެ ގޮތުގައި ބަލައިގެންފައި ވަނީ އެންމެ 7.03 މިލިއަން ޑޮލަރެވެ. ނަމަވެސް މިދިޔަ އަހަރުގެ މައި މަހު ޑޮލަރުން އާމްދަނީގެ ގޮތުގައި 43 މިލިއަން ޑޮލަރު ބަލައިގެންފައިވެ އެވެ.\nދައުލަތަށް ލިބުނު އާމްދަނީގެ އެންމެ ބޮޑު ބައެއް ހިއްސާ ކުރަނީ ޖީއެސްޓީ އެވެ. އެއީ ޖުމުލަ އާމްދަނީގެ 55 ޕަސަންޓެވެ. ޖީއެސްޓީގެ ގޮތުގައި މިދިޔަ މަހު ލިބިފައިވަނީ 113 މިލިއަން ރުފިޔާ އެވެ. ނަމަވެސް މިދިޔަ އަހަރުގެ މެއި މަހު ޖީއެސްޓީގެ ގޮތުގައި 666 މިލިއަން ރުފިޔާ ލިބިފައިވެ އެވެ.\nއިގްތިސޯދު ހީނަރުވުމުގެ ސަބަބުން ދައުލަތުގެ އާމްދަނީ ދަށްވެފައިވާއިރު، މީރާއަށް ބަލައިގަންނަ އާމްދަނީ އިތުރަށް ހީނަރުވެފައިވަނީ ސަރުކާރު ބަންދުކޮށްފައިވުމެވެ. މީގެ ސަބަބުން މީރާ އިން ވަނީ ޓެކުހުގެ ސުންގަޑި ތަކެއް ފަސްކޮށްދީފަ އެވެ.\nސަރުކާރުން އަންދާޒާ ކުރާ ގޮތުގައި ދައުލަތުގެ އާމްދަނީގެ ގޮތުގައި މި އަހަރު 30 ބިލިއަން ރުފިޔާ ލިބޭނެ ކަމަށް ކުރިން ލަފާ ކުރެވުނުނަމަވެސް މިހާރު ލިބޭނީ 15 ބިލިއަން ރުފިޔާ އެވެ.


Kuli nudhakkaathee Rasmaadhoo anhenun ge committee in STO beys fihaara bandhu kohfi - One Online\nރަސްމާދޫގައި ހުންނަ އެސްޓީއޯ ބޭސްފިހާރަ--\nކުލި ނުދައްކާތީ ރަސްމާދޫ އަންހެނުންގެ ކޮމިޓީން އެސްޓީއޯ ބޭސްފިހާރަ ބަންދުކޮށްފި\nއިމާރާތަށް ކުލި ނުދައްކާ ކަމަށް ބުނެ، ރ. ރަސްމާދޫ އަންހެނުންގެ ތަރައްގީއަށް މަސައްކަތް ކުރާ ކޮމެޓީން ނުކުމެ އެރަށު އެސްޓީއޯ ބޭސް ފިހާރަ ބަންދުކޮށްފިއެވެ.\nއެ ރަށުގައި ހުންނަ ހަމައެކަނި ބޭސްފިހާރަ ހިންގަނީ އެރަށު ކައުންސިލުން އަންހެނުންގެ ތަރައްގީއަށް މަސައްކަތް ކުރާ ކޮމިޓީއަށް ދީފައިވާ ބިމެއްގައެވެ.\nރަސްމާދޫ އަންހެނުންގެ ކޮމިޓީގެ ރައީސާ މަރިޔަމް ރިވާސާ "ވަން" އަށް މިރޭ ވިދާޅުވީ އެ ބިމުގައި އެސްޓީއޯގެ ބޭސް ފަހާރައެއް ހަދަން އެއްބަސްވުން ހަދާފައި ވަނީ 2015 ވަނަ އަހަރުގައި ކަމަށެވެ. އަދި އެއްބަސްވުން ހެދީ ދެ އަހަރުގެ މުއްދަތަށް ކަމަށާއި އަދި އެ މުއްދަތުގައި އެއްވެސް ކުއްޔެއް ނުނަގާ ގޮތަށް ކަމަށްވެސް ވިދާޅުވިއެވެ.\n"އެތަން އެމީހުންނަށް ދިނީ ހިލޭ ސާބަހަށް ދެ އަހަރު ދުވަހަށް. އެބޭފުޅުން އެތަން މަރާމާތުކޮށް މުށިޖަހައި ހެދީ. އެކަމަށް ބަލާފައި އެ މުއްދަތު ދިނީ. ނަމަވެސް ދެ އަހަރު ފަހުން އެއްބަސްވުން އާކުރާ ގޮތަށް އިނީ،" ރިވާސާ ވިދާޅުވިއެވެ.\nރިވާސާ ވިދާޅުވީ ވޭތުވެދިޔަ ހަތަރު އަހަރުވެސް އެސްޓީއޯއިން ބޭސް ފިހާރަ ހިންގަމުންދަނީ އެއްވެސް ކުއްޔެއް ނުދީ ކަމަށެވެ. އަދި އެއްބަސްވުން އާކުރުމަށް ތަކުރާރުކޮށް އެދިފައިވާނެ ކަމަށާއި ނަމަވެސް އެސްޓީއޯއިން އެކަމަށް އެއްބާރުލުންދީފައި ނުވާ ކަމަށްވެސް ވިދާޅުވިއެވެ.\n"އަލުން އެއްބަސްވުމެއް ހަދައިގެން އެބޭފުޅުންނާ (އެސްޓީއޯ) މުއާމަލާތު ނުކުރެވިގެން އެންމެ ފަހުން އެތަން ބަންދު ކުރަންޖެހުނީ، އަޅުގަނޑުމެން އެބޭފުޅުންނަށް އެތައް ފަހަރަކު ސިޓީ ފޮނުވައިގެންވެސް ޖަވާބެއް ނުދިން. އެއްވެސް ގޮތަކަށް ކުރިއަށް ނުގެންދެވި ހަތަރު އަހަރު ދުވަސް ވެއްޖެ،" ރިވާސާ ވިދާޅުވިއެވެ.\nރިވާސާ ވިދާޅުވީ އެ ބޭސްފިހާރަ ބަންދު ކުރި ނަމަވެސް ރައްޔިތުންނަށް ގެއްލުމެއް ނުވާނެ ކަމަށާއި އެ ބޭސްފިހާރާގައި ގިނަ ބޭސް ނުހުންނަ ކަމަށެވެ. އަދި މިހާރުވެސް އެރަށަށް ގިނައިން ބޭސް ގެންނަނީ އެއަތޮޅު އުނގޫފާރުން ކަމަށް އޭނާ ވިދާޅުވިއެވެ.\nރިވާސާ ވިދާޅުވީ އެތަނުގެ ކުލީގެ ގޮތުގައި ނަގަން ހުށަހަޅާފައިވަނި 3000 ރުފިޔާ ކަމަށެވެ. ނަމަވެސް އެ އަދަދު ބޮޑު ނަމަ 2500 ރުފިޔާއަށް ކުޑަކޮށްދޭން ތައްޔާރަށް ތިބި ކަމަށްވެސް އެސްޓީއޯއަށް އަންގާފައިވާނެ ކަމަށްވެސް ވިދާޅުވިއެވެ.\nރިވާސާ ވިދާޅުވީ އެ ބިން ކުނި ކަހައި ބަލަހައްޓަނީ އެ ކޮމިޓީން ކަމަށާއި އެތަން ސާފު ކުރާ ފަރާތަށް މަހަކު 2332 ރުފިޔާ ދެމުންދާ ކަމަށެވެ. އެކަމަށްވެސް ހަރަދު ކުރަން ޖެހެނީ އެ ކޮމިޓީއަށް ލިބިފައިވާ ބަޖެޓުން ކަމަށެވެ. އެހެންކަމުން އެތަނުން ކުލި ލިބޭނަމަ ސާފު ކުރާ ފަރާތަށް އެ ފައިސާ ދެވޭނެ ކަމަށާއި އޭރުން ބަޖެޓުން އެހެން ހަރަދުތައް ކުރުމަށް މަގުފަހިވެގެންދާނެ ކަމަށް ވެސް އޭނާ ވިދާޅުވިއެވެ.\nރިވާސާ ވިދާޅުވީ އެތަން ބަންދުކުރި ފަހުންވެސް އެސްޓީއޯއިން އެއްވެސް ވަރަކަށް އެފަރާތްތަކާ މުއާމަލާތް ކޮށްފައިނުވާ ކަމަށެވެ. އަދި އެއްބަސްވުން އެކުލަވައިލެވުމުން ނޫނީ ބޭސް ފިހާރަ އަލުން ހުޅުވަން ފުރުސަތު ނުދެވޭނެ ކަމަށްވެސް ވިދާޅުވިއެވެ.\nގުޅޭ ޓެގު އެސްޓީއޯ ރ. ރަސްމާދޫ


ITFC aa eku 1.5 billion dolaruge finance ehbasvumeh\nއައިޓީއެފްސީއާއެކު 1.5 ބިލިއަން ޑޮލަރުގެ ފައިނޭންސް އެއްބަސްވުމެއް\nއައިޓީއެފްސީ އާއެކު 1.5 ބިލިއަން ޑޮލަރުގެ ފިނޭންސް އެއްބަސްވުމުގައި ސޮއި ކުރުމަށް ބޭއްވި ރަސްމިއްޔާތުގައި ރައީސް ސޯލިހު އެ ޖަމިއްޔާގެ ސީއީއޯ ސޮންބޯލް އާއެކު. -- ފޮޓޯ: ރައީސް އޮފީސް\nއިސްލާމިކް ޑިވެލޮޕްމަންޓް ބޭންކް (އައިޑީބީ) ގެ އިސްލާމިކް ޓްރޭޑް ފައިނޭންސް ކޯޕަރޭޝަން (އައިޓީއެފްސީ) އިން ރާއްޖެއާއެކު 1.5 ބިލިއަން ޑޮލަރުގެ ފްރޭމްވާކް އެއްބަސްވުމެއްގައި ސޮއިކޮށްފި އެވެ.\nސްޓޭޓް ޓްރޭޑިންގް އޯގަނައިޒޭޝަން (އެސްޓީއޯ) މެދުވެރިކޮށް ރާއްޖެއަށް އެތެރެކުރާ ތެޔޮ މިހާރު ވެސް ފައިނޭންސް ކޮށްދޭ އައިޓީއެފްސީއާއެކު މިއަދު ސޮއި ކުރީ ރާއްޖޭގެ ވިޔަފާރިއާ އިގުތިސޯދު ކުރިއެރުވުމަށް ރާއްޖެއަށް އެތެރެކުރާ ތެލަށް 1.5 ބިލިއަން ޑޮލަރުގެ ފައިނޭންސް ކުރުމާ ގުޅޭ އެއްބަސްވުމެކެވެ.\nކުރުނބާ މޯލްޑިވްސްގައި ރައީސް އިބްރާހިމް މުހައްމަދު ސޯލިހު ބައިވެރިވެވަޑައިގެންނެވި ރަސްމިއްޔާތުގައި އެ އެއްބަސްވުމުމުގެ ދިވެހި ސަރުކާރުގެ ފަރާތުން ސޮއި ކުރެއްވީ ފިނޭންސް މިނިސްޓަރު އިބްރާހިމް އަމީރެވެ. އައިޓީއެފްސީގެ ފަރާތުން ސޮއި ކުރެއްވީ އެ ޖަމިއްޔާގެ ސީއީއޯ ހާނީ ސަލީމް ސޮންބޯލް އެވެ.\nއެ ރަސްމިއްޔާތުގައި ވާހަކަފުޅު ދައްކަވަމުން ފިނޭންސް މިނިސްޓަރު އަމީރު ވިދާޅުވީ ރާއްޖެއަށް އެތެރެކުރާ ތެލުގެ 80 ޕަސަންޓް ގައި އައިޓީއެފްސީން އެހީ ހިމެނޭ ކަމަށެވެ.\n"މިއަދު ސޮއި ކުރެވިގެން ދިޔައީ 1.5 ބިލިއަން ޑޮލަރުގެ އެއްބަސްވުމެއް ނަމަވެސް، އެއީ ހަގީގަތުގައި އަގު ނުކުރެވޭނެ ވަރުގެ އެހީއެއް. ސަބަބަކީ ރާއްޖެއަށް ކޮންމެހެން ބޭނުންޖެހޭ ހާލަތްތަކުގައި އައިޓީއެފްސީން ދެމުންދާ އެހީތެރިކަމަށް އަގެއް ކަނޑަ ނޭޅޭނެ،" އަމީރު ވިދާޅުވި އެވެ.\nއަމީރު އިތުރަށް ވިދާޅުވީ، ދަނޑުވެރިކަމުގެ ދާއިރާ ތަރައްގީ ކުރުމުކީ ސަރުކާރުގެ މައި އަމާޒެއް ކަމަށާއި، އެކަން ހާސިލް ކުރެވޭނެކަމުގެ ޔަގީންކަން އެބައޮތް ކަމަށެވެ. މި ސަރުކާރުގެ އަމާޒަކީ ހަމައެކަނި އިގުތިސޯދު ރަނގަޅުކުރުން ނޫން ކަމަށާއި، ރައްޔިތުންގެ އާއްމު ދިރިއުޅުމަށްވެސް ހެޔޮ ބަދަލުތައް އަންނަންޖެހޭކަމަށް އަމީރު ވިދާޅުވި އެވެ.\nއަދި މިއަދު ސޮއި ކުރެވުނު އެއްބަސްވުމުގެ ސަބަބުން، ޓޫރިޒަމާއި، މަސްވެރިކަމާއި އަދި އިމްޕޯޓް އެކްސްޕޯޓް ތަރައްގީ ކުރުމަށް މި ސަރުކާރުން ކުރަމުންދާ މަސައްކަތުގެ ދުވެލި އިތުރަށް އަވަސްވެގެން ގޮސްފައިވާ ކަމަށެވެ.\nއެ އެއްބަސްވުމާ ގުޅޭގޮތުން އައިޓީއެފްސީގެ ސީއީއޯ ސޮންބޯލް ވިދާޅުވީ ދެމެހެއްޓެނެވި ގޮތެއްގައި ރާއްޖެއަށް ތެޔޮ ސަޕްލައިވެފައިއޮތުމަކީ އިގިތިސޯދުގެ މައި ނާރުކަމަށްވާ ޓޫރިޒަމާއި މަސްވެރިކަމަށް ކޮންމެހެން މުހިންމުކަމެއް ކަމަށެވެ.\nއަދި ވިޔަފާރީގެ ދާއިރާއިން ރާއްޖެއަށް އިތުރު އެހީތެރިކަން ފޯރުކޮށްދިނުމާ ގުޅޭގޮތުން ދިވެހި ސަރުކާރާއެކު މަޝްވަރާކުރެވިފައިވާކަމަށް ސޮންބޯލް ވިދާޅުވި އެވެ.\nއައިޑީބީގެ ދަށުން 2008 ވަނަ އަހަރު އައިޓީއެފްސީ އުފެދި، އިސްލާމީ ގިނަ ގައުމުތަކަށް ދަނީ ފައިނޭންސިންގްގެ ހިދުމަތް ފޯރުކޮށްދެމުންނެވެ.\nއެސްޓީއޯ ރައީސް އިބްރާހިމް މުހައްމަދު ސޯލިހު އިސްލާމިކް ފައިނޭންސް + ފިނޭންސް މިނިސްޓަރު އިބްރާހިމް އަމީރު\nފިނޭންސް އިމާރާތުގެ މައްސަލަ: 22 މިލިއަން ޑޮލަރު ދޭން ޖެހިއްޖެ


Lanka Ah Vee Goiyy Rajje Ah Vedhaane!\nލަންކާއަށް ވީގޮތް ރާއްޖެއަށް ވެދާނެ: ގަވަރުނަރު\n23 މޭ 2022 - 19:01:52\nރިސޯޓްތަކުގެ ކުލި ކުޑަކުރުމުން ސްރީލަންކާގެ އިގްތިސާދަށް ވީގޮތް ރާއްޖެއަށްވެސް ވެދާނެކަމަށް އެމްއެމްއޭގެ ގަވަރުނަރު އަލީ ހާޝިމް ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިދިޔަ ދައުރުގައި ވަނީ ރިސޯޓުތަކުގެ ބިމު ކުލި ކުޑަކުރުމަށް ޓޫރިޒަމް ގާނޫނަށް އިސްލާހެއް ހުށަހަޅާފަ އެވެ.\nރައްޔިތުންގެ މަޖިލީޙުގެ އިގްތިސާދީ ކޮމެޓީގައި މި ބިލާއި ބެހޭގޮތުން ވާހަކަ ދައްކަވަމުން ހާޝިމް ވިދާޅުވީ ރިސޯޓުތަކުގެ ބިމުގެ ކުލި ކުޑަކުރުމަކީ ރާއްޖޭގެ އިގްތިސާދަށް އޭގެއިން ނުރަގަޅު އަސަރުތަކެއް ކޮށްފާނެ ކަމެއް ކަމަށެވެ.\n"ރަޝިޔާ-ޔޫކްރެއިން ހަނގުރާމައާ ގުޅިގެން މުޅި ދުނިޔޭގެ އިގްތިސާދަށް ބަދަލުތަކެއް އަންނަމުންދާ އިރު ރާއްޖޭގެ އާމްދަނީ އަށް ހުރަސް އެޅޭ ކަހަލަ ކަންކަން ކުރުން އެއްގޮތަކަށް ވެސް ރަނގަޅު ނޫން." ގަވަރުނަރު ވިދާޅުވި އެވެ.\nގަވަރުނަރު ވިދާޅުވީ ޔޫކްރެއިން ހަގުރާމައާއި ގުޅިގެން ސަޕްލައިއަށް ސައިޑް އިފެކްޓް އަންނަމުންދާ ކަމަށާއި، އަވަށްޓެރި ލަންކާ އަށްވެސް މި މައްސަލަ ދިމާވެފައިވާ ކަމަށެވެ.\nރިސޯޓުތަކުގެ ބިމު ކުލި ކުޑަ ކުރަން ހުށަހަޅާފައިވާ ބިލަށް އިޝާރާތްކުރައްވާ ގަވަރުނަރު ވިދާޅުވީ މިފަދަ ބިލެއް ހުށަހެޅުމުގެ ކުރިން ދައުލަތުގެ އާންމުދަނީއަށް އަތުވެދާނެ ބަދަލުތަކުގެ ތަފްސީލް ރިޕޯރޓެއް ހެދުން މުހިންމު ކަމަށެވެ.\nރިސޯޓް ކުލި ކުޑަކުރުމަކީ ދައުލަތަށް ލިބޭ އާމްދަނީގެ ބޮޑުބައެއް ގެއްލިގެންދާނެ ކަމެއް ކަމަށް ބުނެ، އިގްތިސާދީ ތަޖުރިބާކާރުން އަންނަނީ ކަންބޮޑުވުން ވެސް ފާޅުކުރަމުންނެވެ.


Tango: Hiigaimu maahaulakun, thafaathu Dhivehi rahathah\nޓެންގޯ ކެފޭ: އެ ތަނުން ދިވެހި މީރު ރަހަތައް ލިބޭނެ.-- ފޮޓޯ: ފޭސްބުކް/ޓެންގޯ\n23 ޑިސެންބަރ 20180ކޮމެންޓް\nޓެންގޯ: ހިތްގައިމު މާހައުލަކުން، ތަފާތު ދިވެހި ރަހަތައް\nދައްކަން މިއުޅެނީ ދާދި ފަހުން މާލޭގައި ހުޅުވުނު ޓެންގޯ ރެސްޓޯރަންޓްގެ ވާހަކަ އެވެ. ހިތްގައިމު، ޖާގަ ތަނަވަސް ބޮޑު ތަނެކެވެ. ކެއުންތައް ތަފާތެވެ. އަދި އެ ތަފާތުތަކާ އެކު، އެހެން ތަންތަނުން ނުލިބޭ ދިވެހި ޑިސްތަކެވެ.\nމި ދައްކަނީ ޓެންގޯ ކެފޭ އެންޑް ރެސްޓޯރަންތްގެ ވާހަކަ އެވެ؛ އެ ތަނުގެ އެންމެ ޚާއްސަ ކެއުން ކަމަށްވާ "ތެޔޮ މިރުސް ބަތް" ރަހަ ބަލާލުމުގެ ފުރުސަތު ލިބުމާ އެކު، ޓެންގޯ އަކީ ދިވެހި ރަހަތަކުން މުއްސަނދިވެފައިވާ ރެސްޓޯރެންޓެއްކަން ވަނީ ސާބިތުކޮށްދީފަ އެވެ. އޭގެ ރަހަ ބެލި މީހުންގެ ތައުރީފްގެ ބަސްތައް ގިނަ އެވެ.\nމަޖީދީ މަގު، މާލޭ ގްރޭޑް ފުލެޓްގެ ކުރިމަތީ ގޯޅި ތެރޭގައި ދެ ބުރިއަށް ހަދާފައި ހުރި ބޮޑު ރެސްޓޯރެންޓްގެ ގްރައުންޑްގައި ހިމެނެނީ އާއިލާތަކަށް އެކުގައި، ހަމަޖެހިލައިގެން ތިބެ ކެއުންތަކަށް އިންސާފު ކޮށްލެވޭނެ ތަނަވަސް މާހައުލެކެވެ.\nރެސްޓޯރަންޓް ތެރޭގައި، އެ ތަނުގެ ހިތްގައިމުކަމުގެ އިހުސާސްތަކާ އެކު ކާން ބޭނުން ނަމަ މަތީ ބުރިއަށް ވެސް އަރަންވީ އެވެ. އެ ތަނުގެ ހިތްގައިމުކަމަށް އިތުރު ފުރިހަމަ ކަމެއް ގެނެސްދެނީ، މަތީ ބުރީގައި ހުންނަ އިންޑޯ ބައިގެ އިތުރުން، އެ ތަނުގެ އައުޓްޑޯ ތަޖުރިބާ ކޮށްލުމުންނެވެ.\nޓެންގޯ ފަރުމާކޮށްފައި ވަނީ އެހެން ރެސްޓޯރެންޓްތަކާ ތަފާތު، ހާއްސަ ތަނެއްކަން އިހުސާސް ކުރެވޭ ގޮތަށެވެ. އަދި އެ އިހުސާސްތައް އިތުރު ކޮށްދެނީ އެ ތަނުގެ ކެއުންތަކުގެ މީރު ރަހަ އާއި އެކުގަ އެވެ.\nޓެންގޯގެ ޚާއްސަ ތެޔޮ މިރުސް ބަތް: މިއީ ތަފާތު އަދި މީރު ދިވެހި ކެއުމެއް.-- ފޮޓޯ: ޓެންގޯ\nއެގޮތުން މަތީގައި ފާހަގަކުރި އެ ތަނުގެ "ތެޔޮ މިރުސް ބަތް" މިއީ ފާހަގަ ކޮށްލަން ޖެހޭ ޑިޝް އެކެވެ. މުރަނަ، ވަޅޯ މަސް އަޅައިގެން ތައްޔާރުކޮށްފައި ހުންނަ ބަތުގެ މީރު ކަމެވެ. އޮލިވް އޮއިލް އަޅައިގެން ތައްޔާރުކުރާ އެ ބަތް، ޓެންގޯ އަށް ގޮސް ކައިފިނަމަ ދެ ވަނަ ފަހަރަށް އެ ތަނަށް ދާން ބޭނުންވާނެ ކަން ޔަގީނެވެ.\n"އަޅުގަނޑު އެއްފަހަރު މިތަނަށް އައިސް އެ ބަތް ކޭ ފަހުން މާލޭގަ ހުރެއްޖެ ނަމަ ދުވާލަކު އެއް ފަހަރު ނަމަވެސް އެ ކާން ބޭނުންވޭ. އެހާ މީރު ދިވެހި ކެއުމެއް އަދި އަޅުގަނޑެއް ނުކަން،" ޓެންގޯ އަށް ދިޔަ މީހަކު ބުންޏެވެ.\nއެފަދަ އެތައް ބައެއް މިހާރު އެތަބިއްބެވެ. "ތެޔޮ މިރުސް ބަތް" އެކަންޏެއް ނޫނެވެ. އެ ތަނުގައި ގިނަ ޑިޝްތަކެއް ހުރި އިރު އެ ކޮންމެ އެއްޗަކީ ވެސް، ތަފާތު މީރު ރަހަތަކެވެ.\nޚާއްސަކޮށް، ތެޔޮ މިރުސް ބަތުގެ އިތުރުން ވެސް އެ ތަނުގެ ޗިކަން ބިރިއާނީ އާއި ހޫނު މަސްރޮށި، ބޯވާ ރައިސް އަދި އަސްލު މަސް ބޯކިބާގެ މީރު ރަހަތައް ފާހަގަ ކޮށްލަން ޖެހެ އެވެ. އަދި ޓެންގޯގެ ހަގީގީ މަސާލާ ޓީ އާއި ހުނި ހަކުރަކީ ތިބާ އަށް އުފާވެރިކަން ގެނެސްދޭނެ މީރު ހަރަތަކެވެ.\nޓެންގޯގެ މެނޫ، މަދު ރަހަތަކަކުން ނިންމައެއް ނުލަ އެވެ. އެއަށް ވުރެ އުފެއްދުންތައް ގިނަވެފައި، ކަސްޓަމަރުންނަށް ލިބޭ އިހުތިޔާރުތައް ބައިވަރެވެ. އާންމުކޮށް ލިބެން ނެތް އެތައް ވައްތަރެއްގެ ދިވެހި ކެއުންތައް އެ ތަނުގައި ތައްޔާރުކުރުމަކީ އެންމެ ބޮޑު އެއް ތަފާތެވެ.\nމިހެން ބުނެލުމަކުން މި ތަނުގެ ފުރިހަމަ ކަން އިހުސާސް ކޮށްލަން ދަތިވާނެ އެވެ. އެންމެ ރަނގަޅުވާނީ އެ ބޭފުޅަކު އަމިއްލަ އަށް އެތަނަށް ޒިޔާރަތް ކޮށްލައި، މީރު ރަހަތަކަށް އިންސާފު ކޮށްލުމުންނެވެ؛ ދެ ވަނަ ފަހަރަށް އެ ތަނަށް ދާން ޖެހޭނެ ކަން ޔަގީނެވެ. އެ ތަނުގެ ކެއުންތައް ހަމަ އެހާވެސް މީރެވެ.\nއެޑްވަޓޯރިއަލް ވިޔަފާރި ވިޔަފާރި ޕްރޮމޯޝަން ރެސްޓޯރަންޓު\nބުރުންޏަށް ހޮނުއަޅައި ބޮޑެތި ގެއްލުންތަކެއް\n"ރާއްޖެ - ޗައިނާ ފްރީ ޓްރޭޑް އެގްރީމެންޓް ކުރިއަށް ނުގެންދާނަން"\nމަގުމަތީގެ ސަލާމަތާއި ރައްކާތެރިކަމުގެ ހިނގާލުމެއް ބާއްވައިފި\nހަނގުރާމަތަކުގައި ބައިވެރިވާ ދިވެހިންނަށް ވަރުގަދަ އިންޒާރެއް\nކައުންސިލް އިންތިހާބަށް ޕީޕީއެމްގެ ޓިކެޓުގައި ވާދަ ކުރުމުގެ ފުރުސަތު ހުޅުވާލައިފި


މެޑަމް ފާތުން އިންތިޒާމްކުރައްވާ މައުރަޒަކަށް ފެނަކައިން...\nމެޑަމް ފާތުން އިންތިޒާމްކުރައްވާ މައުރަޒަކަށް ފެނަކައިން ބައިލައްކަ ރުފިޔާ ދެނީ!\nރައީސްގެ ގެކޮޅުން ފެނަކަ އަށް ސިޓީއެއް ފޮނުވި\nބައިލައްކަ ރުފިޔާ ދިނުމަށް ފިނޭންސް ޑިވިޝަނަށް ވަނީ އަންގާފަ\n31 ޖެނުއަރީ 2017 | އަންގާރަ 13:50\nމެޑަމް ފާތުން: ހިންގަވާ ހުރިހާ ހަރަކާތެއްގައި ވެސް ދައުލަތުގެ ވަސީޫލަތްތައް ނަހަމަ ގޮތުގައި ބޭނުންކުރައްވާ ކަމުގެ ތުހުމަތު ކުރޭ\nރައީސް އަބްދުﷲ ޔާމީންގެ އަނބިކަނބަލުން ފާތުމަތު އިބްރާހިމް ދީދީ އިންތިޒާމް ކުރައްވައިގެން ބާއްވާ މައުރަޒަކަށް ބައިލައްކަ ރުފިޔާދޭން ފެނަކައިން ނިންމައިފި އެވެ.\nފެބްރުއަރީ މަހުގެ 23 އިން 27 އަށް ބާއްވާ "ހީވާގި ކަނބަލުން" މައުރަޒަށް ބައިލައްކަ ރުފިޔާ ދޭން ނިންމައި، ފެނަކައިގެ ސެންޓްރަލް އެޑްމިނިސްޓްރޭޝަން ޑިޕާޓްމަންޓުން ވަނީ ފިނޭންސް އެންޑް އެކައުންޓްސް ޑިވިޝަނަށް މެމޯއެއް ފޮނުވާފަ އެވެ.\nފެނަކައިގެ ރީޖަނަލް އެގްޒެކެޓިވް މުހައްމަދު އަރީފް ސޮއިކުރައްވާ ޖެނުއަރީ 18 ވަނަ ދުވަހު ފޮނުވި އެ މެމޯގައި ބުނެފައިވާ ގޮތުން މެޑަމް ފާތުން އިންތިޒާމް ކުރައްވައިގެން ބާއްވާ މައުރަޒަށް ބައިލައްކަ ރުފިޔާ ދިނުމަށް ނިންމީ އެކުންފުނީގެ އެގްޒެކެޓިވް ކޮމެޓީންނެވެ. އަދި އެ ފައިސާ ހަމަޖައްސައިދިނުމަށް މެމޯގައި އެދިފައިވެ އެވެ.\nއެ މެމޯއާއެކު ފެނަކަ އަށް ރައީސުލްޖުމްހޫރިއްޔާގެ ރަސްމީ ގެކޮޅުން ފޮނުވި ސިޓީއެއް އެޓޭޗް ކޮށްފައިވެ އެވެ.\nމެޑަމް ފާތުން އިންތިޒާމް ކުރައްވާ ހަރަކާތަކަށް ފެނަކައިން ފައިސާ ދޭން ނިންމާފައިވާއިރު، މެޑަމް ފާތުންގެ "ސަދަގާތު ފައުންޑޭޝަނުން" ޑިސެމްބަރު މަހު ބޭއްވި ހިތާނީ ކޭމްޕުގެ ބިލްތަކަށް އާސަންދަ އިން ފައިސާ ދެއްކި ކަމަށް ދަނީ ތުހުމަތު ކުރެވެމުންނެވެ.\nސައުދީ އަރަބިއްޔާ އިން މިދިޔަ ރޯދަ މަހު ދިވެހިންނަށް ހަދިޔާކުރި ކަދުރުތަކުގެ ތެރެއިން ބައެއްގައި މެޑަމްގެ ފައުންޑޭޝަނުގެ ހެޔޮ އެދުންތަކާއިއެކު ޖަހައިގެން ބެހި މައްސަލައިގައި ކޮރަޕްޝަން އެކުލެވިގެން ނުވާ ކަމަށް އޭސީސީން ވަނީ ނިންމާފަ އެވެ.\nއަދި އިސްލާމިކް މިނިސްޓްރީގެ ވަގުފް ފަންޑަށް ބޭރުގެ ޖަމިއްޔާއަކުން ދިން ފައިސާގެ ބައެއް، މެޑަމްގެ ފައުންޑޭޝަނަށް ދިން ކަމަށް ބުނާ މައްސަލައިގައި ވެސް ކޮރަޕްޝަން އެކުލެވިގެންނުވާ ކަމަށް އޭސީސީން ވަނީ ނިންމާފަ އެވެ.\nމެޑަމް ފާތުން އިސްވެ ހުންނަވައިގެން ހިންގަވާ ހަރަކާތްތަކުގައި ސަރުކާރު ކުންފުނިތަކުގެ ވަސީލަތްތައް ނަހަމަ ގޮތުގައި ބޭނުންކުރަމުންދާ ކަމަށް ބުނެ އެތައް ބަޔަކު ދަނީ ފާޑު ކިޔަމުންނެވެ. ނަމަވެސް ރައީސް އޮފީހުން ދަނީ އެ ހުރިހާ ތުހުމަތުތަކެއް ދޮގުކުރަމުންނެވެ.


AUKUS Ebbasvun: Bodu massala gandehge feshun ?! | Hurihaa.mv\nއޯކަސް އެއްބަސްވުން: ބޮޑު މައްސަލަގަނޑެއްގެ ފެށުން!؟\nPublished on 21 Sep 2021, 07:44\nނިއުކްލިއާ ސަބްމެރިނެއް ދަތުރުކޮށްފައި ދަނީ: އެމެރިކާއާއި އިނގިރޭސިވިލާތުން އޮސްޓްރޭލިއާ އަށް ނިއުކްލިއާ ސަބްމެރިންތަކެއް ބަނދެދިނުމަށް ވަނީ އެއްބަސްވެފައި.\nއޮސްޓްރޭލިއާ އާއެކު އިނގިރޭސިވިލާތާއި އެމެރިކާ، ކުއްލި ގޮތަކަށް ތިން ގައުމު ގުޅިގެން މިލިޓްރީ ގޮތުން އެއްބާރުލުމާ ބެހޭ އެއްބަސްވުމެއްގައި ސޮއިކުރި، ކުރުން ވެގެން ދިޔައީ ދުނިޔޭގެ ބާރުގަދަ ގައުމުތަކުގެ މެދުގައި ކުއްލި ނުތަނަވަސްކަމެއް އުފެދުނު ކަމަކަށެވެ. މި އެއްބަސްވުމަކީ ޗައިނާ އާ ދެކޮޅަށް ކުރެވޭ މަސައްކަތުގެ ސިލްސިލާގެ ބޮޅެއް ކަމުގައި ވިޔަސް އެއްބަސްވުމުގެ ސަބަބުން އެންމެ ބޮޑު ރުޅިވެރިކަމެއް ފާޅުކުރީ ފްރާންސުންނެވެ. އެކުވެރިން، ބުރަކަށްޓަށް ވަޅި ހަރައިފި ކަމަށް ބުނެ ފްރާންސުން މިހާރު ވަނީ އޮސްޓްރޭލިއާ އާއި އެމެރިކާގައި ތިބޭ ފްރާންސްގެ ސަފީރުން އަނބުރާ ގައުމަށް ގެންނޮސްފަ އެވެ.\nފްރާންސުން ދެކޭ ގޮތުގައި އިނގިރޭސި ވިލާތާ އެމެރިކާއާ އޮސްޓްރޭލިއާ އިން މި އަމަލުކުރީ ގުޅިގެން މަސައްކަތް ކުރަމުން އަންނަ ބަޔަކު ކަންތައް ކުރަން ޖެހޭނެ ގޮތަކަށް ނޫނެވެ. އެހެންކަމުން ފްރާންސުން މިހާރު ވަނީ ޔޫރަޕްގެ ސަލާމަތާ ބެހާ އާ ސްޓްރެޓެޖީއެއް އެކުލަވާލަން ޖެހޭނެ ކަމަށް ބުނެ ޔޫރަޕިއަން ޔޫނިއަންގެ ބޮޑެތި ގައުމުތަކާ އެކު މަޝްވަރާކުރަން ފަށައިފަ އެވެ.\nއޯކަސް އެއްބަސްވުމަކީ ކޮބާ؟\nއޯކަސްއަކީ ސެޕްޓެމްބަރ 15 ވަނަ ދުވަހު އެމެރިކާ އޮސްޓްރޭލިއާ އާއި ޔޫކޭގެ ވެރިން ވީޑިއޯ ލިންކެއް މެދުވެރިކޮށް އިއުލާންކުރި ތިން ގައުމު ގުޅިފައިވާ ސަލާމަތީ އެއްބަސްވުމެކެވެ. މި އެއްބަސްވުމުގެ ދަށުން އިނގިރޭސިވިލާތާއި އެމެރިކާއިން އޮސްޓްރޭލިއާއަށް ނިއުކްލިއާ ސަބްމެރީންތަކެއް ބަނުމަށް އެހީ ވެދޭނެ އެވެ. އިންޑޯ ޕެސިފިކްގައި ޗައިނާގެ ބާރު މާބޮޑަށް ގަދަވާތީ އެކަމަށް ރައްދު ދިނުމުގެ ގޮތުން އޮސްޓްރޭލިޔާގެ މިލިޓަރީ ބާރު ގަދަކުރުމަށް އެހީތެރިވުމަކީ މި އެއްބަސްވުމުގެ މައިގަނޑު ބޭނުން ކަމަށް ބެލެވެ އެވެ.\nފްރާންސް ރުޅި އައީ ކީއްވެ؟\nއޮސްޓްރޭލިއާގެ މިލިޓަރީ ބާރު ގަދަކުރުމަށްޓަކައި އެ ގައުމުން ހޯދަން ބޭނުންވި ސަބްމެރީންތަކެއް ބަނުމުގެ ޕްރޮޖެކްޓް 2016 ވަނަ އަހަރު ކާމިޔާބުކުރީ ފްރާންސެވެ. ފްރާންސުން މި ބިޑު ކާމިޔާބުކުރީ ވަރަށް ގިނަ ގައުމުތަކަކާ ވާދަކޮށްގެންނެވެ. ޑީސަލުން ދުއްވާ 12 ސަބްމެރީން ބަނުމަށް 90 ބިލިއަން ޑޮލަރުގެ މި މަޝްރޫއު ކާމިޔާބުކުރުމަށް ފްރާންސުން ލައްކަ ގިނަ ކަންތައް އޮސްޓްރޭލިއާއަށް ކޮށްދީފައި ހުންނާނެ ކަމަށް ބެލެވެ އެވެ. އެހެންކަމުން ކުރިން އެއްވެސް ވަރެއްގެ އިޝާރާތެއް ވެސް ކޮށްލުމެއް ނެތި މިފަދަ ބޮޑު މަޝްރޫއެއް ކެންސަލް ކޮށްލުމަކީ އާދައިގެ ކަމެއްގެ ގޮތުގައި ފްރާންސަށް ގަބޫލެއް ނުކުރެވެ އެވެ.\nފްރާންސްގެ ރައީސް މެނުއަލް މެކްރޮން ވިދާޅުވި ގޮތުގައި އެ ގައުމުން އޮސްޓްރޭލިއާއާއެކު އެތައް ދުވަހަކުން ގާއިމުކުރި ގުޅުމާއި އިތުބާރު އެއްދުވަހުން ވެއްޔާ މޮޑެލުމަކީ ބަލައިގަނެވޭނެ ކަމެއް ނޫނެވެ.\nޔޫރަޕިއަން ޔޫނިއަންގެ ނުތަނަވަސްކަން\nޔޫރަޕިއަން ޔޫނިއަނުން ވެސް ދެކޭ ގޮތުގައި ސަލާމަތީ ގޮތުން ގުޅިގެން އެކުގައި މަސައްކަތް ކުރަމުން އައި ބަޔަކު ވަކިވެގަނެގެން މިބާވަތުގެ ޑީލެއް ހެދުމަކީ ގޯހެކެވެ. އީޔޫގެ ބޭރުގެ ގުޅުން ތަކާބެހޭ އެންމެ އިސް ވެރިޔާ ޖޯސެފް ބޮރެލް ވިދާޅުވި ގޮތުގައި މި މުހިންމު އެއްބަސްވުމުގެ ވާހަކަ އޭނާއަށް އެނގިވަޑައިގެންނެވީ ވެސް ޚަބަރުތަކުންނެވެ.\n"މި ގުޅުމުގެ ވާހަކަ އަހަރެމެންނަށް އަދި ކިރިޔާ މި އެނގުނީ. އަހަރެމެންގެ އެއްވެސް ރޯލެއް މީގައި ނުހިމެނޭ،" އޯކަސް އެގްރީމެންޓާ ބެހޭގޮތުން ނުތަނަވަސްކަން ފާޅު ކުރައްވަމުން ބޮރެލް ވިދާޅުވި އެވެ.\nއީޔޫގެ މޫޑު މިހާރު ހުރި ގޮތަށް ބަލާއިރު ސަލާމަތީ ކަންތަކުގައި އެމެރިކާއަށް އިތުބާރުކުރުމުގެ ބަދަލުގައި އެ ޖަމާއަތުން ވަކި ސްޓްރެޓެޖީއެއްގެ ދަށުން މަސައްކަތްކުރަން ފެށުން ކައިރި އެވެ.\nނިއުކްލިއާ ހަތިޔާރަކީ އޭގެ ނުރައްކާތެރިކަން އިންތިހާއަށް ބޮޑު އެއްޗެކެވެ. އެހެން ކަމުން އެ ހަތިޔާރު މިހާތަނަށް ހުރި ގައުމުތަކުން ހަތިޔާރު މަދުކޮށް އާ ގައުމުތަކަށް އެ ޓެކްނޮލޮޖީ ނުލިބޭނޭހެން ކަންތައް ވަނީ ބައްޓަން ކުރެވިފަ އެވެ. ނިއުކްލިއާ ހަތިޔާރު އުފައްދަން އުޅޭކަމާ މެދު ޝައްކުވާ ގައުމަކާ މެދު ވެސް ވަރަށް ހަރުކަށި ފިޔަވަޅުތައް އަޅަ އެވެ. އީރާނާ އުތުރު ކޮރެއާ އަށް އަޅާފައިވާ ދަތިކުރުމުގެ ހުރިހާ ފިޔަވަޅެއް ވެސް ގުޅުވަނީ ނިއުކްލިއާ ގާބިލްކަން ހޯދަން މަސައްކަތްކުރުމާ އެވެ. މިހާ ބޮޑަށް ހިފެހެއްޓިފައި އޮތް ނިއުކުލިއާ ޓެކްނޮލޮޖީ ވިޔަފާރީގެ އުސޫލުން ގައުމުތަކަށް ދިނުމަކީ މުސްތަގުބަލުގައި ނިއުކްލިއާ ޓެކްނޮލޮޖީގެ ވިޔަފާރި ކުރުމަށް ކޮށޭ މަގަކަށް ވެސް ވެދާނެ އެވެ.\nވޭތުވެ ދިޔަ 100 ވަރަކަށް އަހަރުގެ ތެރޭގައި ދުނިޔެ ވަނީ ބޮޑު ދެ ހަނގުރާމައެއް ކޮށްފަ އެވެ. ފުރަތަމަ ބޮޑު ހަނގުރާމަ އާއި ދެވަނަ ބޮޑު ހަނގުރާމަ އެވެ. މި ދެ ހަނގުރާމަ ވެސް ފެށުނީ ޔޫރަޕުންނެވެ. ޔޫރަޕް މިއަދު އޮތީ ވަރަށް ބޮޑަށް އެކަތިގަނޑަކަށްވެ، އީޔޫގެ ނަމުގައި އިއްތިހާދެއް ގާއިމު ކޮށްފަ އެވެ.\nމި އިއްތިހާދުން އިގްތިސާދީ ރޮނގުން ގުޅިގެން ހިންގާ މުއާމަލާތްތަކުގެ ސަބަބުން އެ އިއްތިހާދުގައި ނުހިމެނޭ ގައުމުތަކަށް އުނދަގޫ އުފުލަން ޖެހެ އެވެ. އީޔޫ ވަކި ދައުލަތެއްގެ ގޮތުގައި ތަރައްގީވަމުން އަންނަ ކަމުގައި އުފުލެމުން ދިޔަ އަޑުތައް ގަދަވެ އެ އިއްތިހާދުން އިނގިރޭސިވިލާތް މިހާރު މިވަނީ ވަކިވެގެންފަ އެވެ. އިނގިރޭސިވިލާތެކޭ އެއްފަދައިން ޔޫރަޕިއަން ޔޫނިއަންގެ މުއާމަލާތްތަކަށް ފާޑުކިޔާ ގައުމެއް ކަމަށްވާ އެމެރިކާ ވެސް ވެ އެވެ.\nއެމެރިކާގެ ކުރީގެ ރައީސް ޑޮނަލްޑް ޓްރަމްޕަކީ ޔޫރަޕިއަން ޔޫނިއަންއަށް ފާޅުގައި ފާޑު ވިދާޅުވި ބޭފުޅެކެވެ.\nކަން މިހެން އޮތް އިރު އީޔޫގައި ނުހިމެނޭ ދޭގައުމު ކަމަށްވާ އިނގިރޭސިވިލާތާއި އެމެރިކާއިން އޮސްޓްރޭލިއާ އާއެކު ދިފާއީ އިއްތިހާދެއް ހެދުމަކީ ޔޫރަޕިއަން ޔޫނިއަން އެކަމާ ވިސްނަން ޖެހުނު ކަމެކެވެ. އެހެން ކަމުން ފްރާންސުން މިހާރު ބުނަމުން ދަނީ ޔޫރަޕްގެ ސަލާމަތަށް ނޭޓޯއަށް ބަރޯސާވުމުގެ ބަދަލުގައި އެ އިއްތިހާދުގެ އަމިއްލަ ދިފާއީ ސްޓރެޓެޖީއެއް ރާވަންވީ ވަގުތު ޖެހިއްޖެ ކަމަށެވެ.\nފްރާންސްގެ ރައީސް މިކަމާ ގުޅޭ މަޝްވަރާ ޖަރުމަނުގެ ޗާންސެލަރާއެކު މިހާރު ވެސް ވަނީ ފަށްޓަވާފަ އެވެ. އިތުބާރުގެ މައްސަލައިގައި އީޔޫއާ އެމެރިކާއާ ދެމެދު އުފެދޭ ނުތަނަވަސްކަމުން ހަނގުރާމައެއްގެ އަލިފާން ރޯވެގަންނާނީ ކޮންއިރަކު ކިހިނެއްކަން ލަފަކޮށްލަން ނޭނގުނު ކަމުގައި ވިޔަސް އެއީ ނުވާނެ ކަމެއް ކަމުގައި ވެސް ބެލެވޭކަށް ނެތެވެ.\nދުނިޔޭގެ ގައުމުތަކުގައި ނިއުކްލިއަރ ސަބްމެރީން ހުރި މިންވަރު (ސޯސް: ބީބީސީ)\nދެވަނަ ބޮޑު ހަނގުރާމައަށް ފަހު ދުނިޔެ ކޮންޓްރޯލް ކުރާ ބާރުތަކަކީ އެމެރިކާއާއި އިނގިރޭސިވިލާތާއި ފަރަންސޭސިވިލާތެވެ. ފާއިތުވެ ދިޔަ 40 ވަރަކަށް އަހަރު ތެރޭގައި ދުނިޔާގެ އިގުތިސާދަށް އައި ބަދަލުތަކާއެކު ކުރިން ފަގީރު ގައުމުތައް މުއްސަނދިވެ، ކުރިން މުއްސަނދި ގައުމުތައް އެ މީހުންގެ މުއްސަނދިކަން ދެމެހެއްޓުމަށް އާ ގޮތްތަކެއް ހޯދަން ޖެހުނެވެ.\nއެންމެ ބާރު ސްޕީޑެއްގައި ކުރިއަރައިގެން ދިޔަ ގައުމަކީ ޗައިނާ އެވެ. އިގުތިސާދީ ގޮތުން ލިބުނު ކުރިއެރުމާއެކު މިލިޓަރީ ގާބިލުކަން ވެސް ޗައިނާއިން ދަނީ އިތުރު ކުރަމުންނެވެ. މިކަމަކީ ދުނިޔޭގެ ބޮޑެތި ބާރުތަކަށް ގަބޫލުކުރަން ފަސޭހަ ކަމަކަށް ނުވެ އެވެ. އެހެންކަމުން ޗައިނާއާ ކުރިމަތިލުމަށް އެމެރިކާއާއި ހުޅަނގުން އައީ ގުޅިގެން މަސައްކަތް ކުރަމުންނެވެ.\nއެ މަސައްކަތުގެ ތެރެއަށް އޮސްޓްރޭލިއާ ވެއްދުމުގެ މަސައްކަތަކީ ވެސް ދާދި ފަހަކާ ޖެހެންދެން އެންމެން ގުޅިގެން ކުރަމުން އައި ކަމެކެވެ. އެހެން ނަމަވެސް އެންމެ ފަހު ވަގުތު ފްރާންސް ބާކީކޮށް އިނގިރޭސިވިލާތާއި އެމެރިކާ ގުޅިގެން އޮސްޓްރޭލިއާ އާއެކު ހެދި އެއްބަސްވުމަކީ ހަގީގަތުގައި އޮސްޓްރޭލިއާއަށް ވެސް އުނދަގޫތަކަކާ ކުރިމަތި ވާނެ އެއްބަސް ވުމެކެވެ. ފްރާންސުން ބުނަނީ އެ މީހުންގެ އަތުގައި އޮސްޓްރޭލިއާ އާއެކު ކުރެވިފައިވާ އެގްރިމެންޓެއް އެބައޮތް ކަމަށެވެ.\nރިޕޯޓް އިނގިރޭސިވިލާތް އެމެރިކާ އޮސްޓްރޭލިއާ ފްރާންސް ދުނިޔެ


Club World Cup Ge Match Schedule Aai Kulheyne Dhanduthah Iulaan Koffi - Vaguthu\nކްލަބް ވޯލްޑް ކަޕްގެ މެޗް ޝެޑިއުލް އާއި ކުޅޭނެ ދަނޑުތައް އިއުލާނުކޮށްފި\n10 މަސް ކުރިން ( ޑިސެމްބަރު 24, 2020 )\nފީފާ ކްލަބް ވޯލްޑް ކަޕްގެ މެޗް ޝެޑިއުލް އާއި މެޗުތައް ކުޅެވިގެންދާނެ ދަނޑުތައް އިއުލާންކޮށްފިއެވެ.\nދުނިޔޭގެ ފުޓުބޯޅައިގެ މައި އިދާރާ ފީފާ އިން ކުލަބުތަކަށް ބާއްވާ އެންމެ ޝަރަފުވެރި މުބާރާތް ފީފާ ކްލަބް ވޯލްޑް ކަޕުގެ މިއަހަރުގެ މުބާރާތް ދުނިޔެއަށް ކުރިމަތިވި ކޮވިޑް-19 ގެ ބަލިމަޑުކަމުގެ ސަބަބުން ފަސްކުރެވިފައިވާ އިރު ދެން މި މުބާރާތް ފަށާނީ މިފެށޭ 2021 ވަނަ އަހަރުގެ ފެބްރުއަރީ މަހުގެ 1 ވަނަ ދުވަހުއެވެ. ކުރިން މިމުބާރާތް ބޭއްވުމަށް ހަމަޖެހިފައި އޮތީ މިއަހަރުއެވެ.\nފެބްރުއަރީ 1-11 ގެ ނިޔަލަށް މި މުބާރާތުގެ މެޗުތައް ކުޅުމަށް ހަމަޖެހިފައިވަނީ މުބާރާތް ބޭއްވުމަށް ތަރައްޤީކުރި ގަތަރުގެ ސްޓޭޑިއަމްތަކުގައެވެ.\nބައިނަލްއަގްވާމީ ޝަރަފުވެރި މި މުބާރާތުގައި6ބައްރެއްގެ ކޮންފެޑެރޭޝަން ތަކުގެ ޓީމުތަކުން ބައިވެރިވާއިރު މުބާރާތް ބޭއްވޭ ގައުމުގެ ފުރަތަމަ ޑިވިޝަނުގެ ލީގް ޗެމްޕިއަން ޓީމަށް މި މުބާރާތުން ފުރުސަތު ލިބޭނެއެވެ. އެގޮތުން މި ފަހަރުގެ މުބާރާތުގައި މުބާރާތް ބޭއްވޭ ގަތަރުގެ ލީގް ޗެމްޕިއަން އަލް ދުހައިލް އަށް ވަނީ ފުރުސަތު ލިބިފައެވެ.\nމުބާރާތުގެ ފުރަތަމަ މެޗު އަހުމަދު ބިން އަލީ ސްޓޭޑިއަމުގައި ކުޅެވޭ އިރު މި މެޗުގައި ބައްދަލުކުރާނީ އަލް ދުހައިލް އާއި ނިއުޒިލެންޑުގެ އޯކްލެންޑް ސިޓީއެވެ. މުބާރާތުގެ ފައިނަލް މެޗު ކުޅޭނީ ފެބްރުއަރީ 11 ވަނަ ދުވަހު އެޑިއުކޭޝަން ސިޓީ ސްޓޭޑިއަމްގައެވެ. މީގެއިތުރުން ދެން މުބާރާތުގެ މެޗުތައް ކުޅޭ އަނެއް ސްޓޭޑިއަމް އަކީ ހަލީފާ އިންޓަނޭޝަނަލް ސްޓޭޑިއަމް އެވެ.\nމުބާރާތުގެ ފުރަތަމަ މެޗު ކުޅެވިގެންދާ އަހްމަދު ބިން އަލީ ނުވަތަ އަލް ރައްޔާން ސްޓޭޑިއަމް\nމި މުބާރާތުގެ އެންމެ ފަހުގެ ޗެމްޕިއަނުންނަކީ އިނގިރޭސިވިލާތުގެ ގަދަބާރު ލިވަޕޫލް އެވެ. މި މުބާރާތުގެ އެންމެ ކާމިޔާބު ޓީމަކީ ސްޕެއިންގެ ޗެމްޕިއަން ރެއާލް މެޑްރިޑް އެވެ.\nގަތަރު ވޯލްޑްކަޕު 2022 ގެ މޫނުގެ ގޮތުގައި ޑޭވިޑް ބެކަމް ހަމަޖައްސައިފި\nވޯލްޑްކަޕަށް ތައްޔާރުވުމުގެ ގޮތުން ބާއްވާ "ފީފާ އަރަބް ކަޕް" ގައި 23 ޤައުމު\nފީފާ ކުލަބް ވޯލްޑްކަޕް އަންނަ އަހަރުގެ ފެބްރުއަރީއަށް ފަސްކޮށްފި


Court thakun Sarukaaraa dhekolhah amuru nerumah Yameen govaalavvaifi\nކޯޓްތަކުން ސަރުކާރާއި ދެކޮޅަށް އަމުރުތައް ނެރުމަށް ޔާމީން ގޮވާލައްވައިފި\nފެބްރުއަރީ1 ގެ އަމުރާއި ގުޅިގެން އެމަނިކުފާނު ކުޑަކަކޫ މައްޗަށް ތިރިވި ކަމަށް ވިދާޅުވި\nމިހާރު އަނެއްކާ ވެސް ހަނދުކޭތަތައް ހިފަން ވެއްޖެ ކަމަށް ވިދާޅުވި\nއެހިސާބުން ފެށިގެން މުއައްސަސާތައް ދިޔައީ ޚަރާބުވަމުން\nކ. މާލެ5ޖުލައި 2019 | ހުކުރު 06:34 18,266\nކުރީގެ ރައީސް އަބްދުﷲ ޔާމީން - ރާއްޖެއެމްވީ\nއެ މަނިކުފާނުގެ ވެރިކަމުގައި މިދިޔަ އަހަރުގެ ފެބްރުއަރީ 1 ގައި ސުޕްރީމް ކޯޓުން އަމުރު ނެރުނު ގޮތަށް، އެފަދަ އަމުރުތަކެއް ކޯޓުތަކުން މި ސަރުކާރާ ދެކޮޅަށް ވެސް ނެރުމަށް ކުރީގެ ރައީސް އަބްދުﷲ ޔާމީން ގޮވާލައްވައިފި އެވެ.\nޕީޕީއެމް އާއި ޕީއެންސީން އިންތިޒާމުކޮށްގެން ސަރުކާރާ ދެކޮޅަށް އަޑުއުފުލުމަށް ބުރާސްފަތި ދުވަހުގެރޭ ބޭއްވި އެއްވުމުގައި، ހިޔާނާތާއި ފަސާދައިގެ ތުހްމަތުތައް ކުރެވިފައިވާ އަދި އެ މަނިކުފާނުގެ ވެރިކަމުގައި ކޯޓްތަކަށް އިންތިހާއަށް ނުފޫޒު ފޯރުވި ކަމަށް ތުހްމަތު ކުރެވިފައިވާ ކުރީގެ ރައީސް ޔާމީން ވާހަކަފުޅުދައްކަވަމުން ފެބްރުއަރީ މަހުގެ 1 ގައި ނެރުނު އަމުރަށް އިޝާރާތް ކުރައްވާ ވިދާޅުވީ ފެބްރުއަރީ 1 ވަނަ ދުވަހުގެ އަމުރަކީ ހިފި ހަނދުކޭތައެއް ކަމަށެވެ. އަދި ދިވެހިންނަށް ދިވެހިން ބޭނުންވާ ދިވެހިރާއްޖެ ހޯދައިދޭން އަނެއްކާވެސް އެފަދަ އަމުރުތަކެއް ނެރެންޖެހޭ ކަމަށް އެ މަނިކުފާނު އިޝާރާތް ކުރެއްވެވި އެވެ.\nމިހާރު އަނެއްކާ ވެސް ހަނދުކޭތަތައް ހިފަން ވެއްޖެ. މިހާރު އަނެއްކާ ވެސް ހަނދުކޭތަތައް ހިފައިގެން އިހު އޮތް ގޮތަށް ދިވެހިންނަށް އަހަރެމެން ބޭނުންވާ ދިވެހިރާއްޖެ އެބަ ހޯދަން ޖެހޭ.\n~ އަބްދުﷲ ޔާމީން އަބްދުއްޤައްޔޫމް / ކުރީގެ ރައީސް\nފެބްރުއަރީ 1 ގެ އަމުރަކީ ހިބަރުވަދެއް ކަމަށް ކުރިން ސިފަކޮށްފައިވާއިރު، އެކަމަށް އިޝާރަތް ކުރައްވައި ވެސް ޔާމީން ވާހަކަ ދެއްކެވި އެވެ. އެ މަނިކުފާނު ވިދާޅުވީ ހިބަރު ވަދު ދޫކޮށްގެން ކަންތައްވެގެން ދިޔަ ގޮތް އޭގެ "މުސައްނިފު" ވިދާޅުވާ އަޑު އިވިފައިވާ ކަމަށެވެ.\nއެ މަނިކުފާނު އިޝާރާތް އެ ކުރެއްވީ ލީކްވެފައިވާ އޯޑިއޯއެއްގައި ފެބްރުއަރީ 1 ގެ އަމުރާ ގުޅޭ ގޮތުން ކުރީގެ އުއްތަމަ ފަނޑިޔާރު އަބްދުﷲ ސައީދު ކަމަށް ތުހްމަތުކުރާ މީހަކު ދައްކަވާފައިވާ ވާހަކަ އަށެވެ.\nރައީސް ޔާމީންގެ ވެރިކަމުގައި ޝަރުއީ ނިޒާމުގެ އިތުރުން މިނިވަން މުއައްސަސާތަކަށް އިންތިހާ އަށް ނުފޫޒު ފޯރުވާފައިވާ ކަމަށް ތުހްމަތުކުރާއިރު، ބުރާސްފަތި ދުވަހުގެ ރޭގެ އެއްވުމުގައި އެއް އަތް ފުރަގަހަށް ލައްވައިގެން ހުންނަވައި ވާހަކަދައްކަވަމުން ރައީސް ޔާމީން ވިދާޅުވީ މުއައްސަސާތަކަށް ހަރާބުވެގެން ދިޔައީ ފެބްރުއަރީ 1 ގެ އަމުރަށް ފަހު ކަމަށެވެ. އަދި އެ މަނިކުފާނަށް ރިޔާސީ އިންތިޚާބު ވެސް ގެއްލިގެން ދިޔައީ އެ އަމުރުގެ ސަބަބުން ކަމަށް ވެސް ވިދާޅުވި އެވެ.\nހިބަރު ވަދު ދޫކޮށްގެން ކަންތައް ވެގެން ދިޔަ ގޮތް އަޅުގަނޑުމެންނަށް އަޑު އިވިއްޖެ. އޭގެ މުސައްނިފާއި ހަމައިން އެކަން ކުރި މީހުންނާއި ހަމައިން ހިނގައްޖެ. އެހިސާބުން ފެށިގެން އަޅުގަނޑުމެންގެ މުއައްސަސާތައް އެދިޔައީ ކަންފަތިވެގެން. އަޅުގަނޑުމެންގެ މުއައްސަސާތައް ދިޔައީ ހަރާބުވަމުން. އަޅުގަނޑުމެންގެ މުއައްސަސާތަކުގެ ބާރު ދިޔައީ ނެތިގެން. އެހިސާބުން އަޅުގަނޑުމެންނަށް މިކަން ފެށިގެން މިއައީ.\nރިޔާސީ އިންތިޚާބަށް ކިހިނެތްތޯ ވީ. މިދެންނެވި ގޮތަށް ހަނދުކޭތަ ހިފައިގެން ހަނދުކޭތަ ނުފިލައި ދިޔައީ ރިޔާސީ އިންތިޚާބު ނިމުނު އިރު ވެސް. ހުރިހާ މުއައްސަސާ ވެސް ކަތުރުފަނިއަޅާ ހުސްވީ. ގައިމު އިންތިޚާބު ނިމިގެން ދިޔައިރު އެތައް ބަޔަކު މައްސަލަތައް ހުށައަޅަމުން ދިޔަ އަޅުގަނޑުމެންގެ ފަރާތުން މައްސަލަތައް ހުށައަޅަމުން ދިޔަ. އަދި ސުޕްރީމް ކޯޓުން ނެރުނު އަމުރުން އަޅުގަނޑުމެންނަށް ބާރު ލިބިގެންދިޔަ ތަހުގީގު ކުރަން. ފުލުހުންގެ މުއައްސަސާއެއީ އެންމެ އިސް މުއައްސަސާ މިކަހަލަ މައްސަލަތައް ތަހުގީގު ކުރަން އޮންނަ، ތަހުގީގު ފެށިތަނާ ދެން ކިހިނެތްތޯ ވީ. ހުރިހާ ކަރުދާސްތައް ނައްތާލީ ނޫންތޯ.\nރިޔާސީ އިންތިޚާބުން ބަލިވުމުން އިންތިޚާބު ބާތިލުކުރުމަށް ޔާމީން ސުޕްރީމް ކޯޓަށް ހުށަހެޅި ނަމަވެސް ކޯޓުން ނިންމީ އިންތިޚާބު ބާތިލްކުރަންޖެހޭ ސަބަބެއް ނެތް ކަމަށެވެ. ރިޔާސީ އިންތިޚާބުގައި ޔާމީންގެ މައްޗަށް ރައީސް އިބްރާހިމް މުހައްމަދު ސޯލިހް ކުރި ހޯއްދެވީ 134،705 ވޯޓުންނެވެ. އެއީ 58.4 ޕަސެންޓެވެ. ރައީސް ޔާމީނަށް ލިބިވަޑައިގަތީ، 96،052 ވޯޓެވެ. އެއީ 41.6 ޕަސެންޓެވެ.


ކުރުބާ | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ކުރުބާ\nކުރުނބާ އަކީ ހަށިގަނޑަށް ވަރަށް ފައިދާހުރި ފެނެއް އެކުލެވޭ އެއްޗެކެވެ. ކުރުބާ ފެނަކީ ފަނިގިރައިންނާއި، ފަނި ނުގިރައި ވެސް ބޭނުންކުރަން ވަރަށް މީރު އެއްޗެކެވެ. ބޭރަށްހިންގުން ފަދަ ހާލަތްތަކުގައި ޑޮކްޓަރުން އިރުޝާދު ދެއްވާ އެންމެ މުހިއްމު އެއް ބުއިމަކީ ވެސް ކުރުނބާ ފެނެވެ. ހޮނޑާއި، ބޭރަށްހިންގުމުގެ ސަބަބުން ގިނަ ފަހަރު ހަށިގަނޑުން މަދުވެގެންދާ ލޮނުގެ ބައި ހަމައަކަށް އަޅުވައި ދިނުމުގައި ކުރުނބާ ފެން މުހިއްމު ރޯލެއް ކުޅޭކަމަށް ބެލެވެއެވެ. މިއީ ހަށިގަނޑަށް ހަކަތައާއި ބާރު ގެނެސްދޭ ހުރިހާ އުމުރެއްގެ މީހުންނަށް ވެސް ބޭނުންކުރެވޭ އެންމެންގެ މެދުގައި މަޝްހޫރު އެއްޗެކެވެ.\nދިވެހި ނަން : ކުރުނބާ\nއިގިރޭސި ނަން : Tender Coconut\n105 މިލިގްރާމް ސޯޑިއަމް 19 ކިލޯކެލަރީ ހަކަތަ\n250 މިލިގްރާމް ޕޮޓޭސިއަމް 3.71 ގްރާމް ކާބޯހައިޑްރޭޓް\n24 މިލިގްރާމް ކެލްސިއަމް 0.20 ގްރާމް ފެޓް\n40 މައިކްރޯ ގްރާމް ކޮޕަރ 1.1 ގްރާމް ފައިބަރު\n25 މިލިގްރާމް މެގްނީޒިއަމް3މައިކްރޯ ގްރާމް ފޮލިކް އެސިޑް\n0.142 މިލިގްރާމް މެންގަނީޒް 0.080 މިލިގްރާމް ނިއެސިން\n- ފޮސްފަރަސް 0.043 މިލިގްރާމް ޕެންތޮނިކްއެސިޑް\n- ސިލެނިއަމް 0.032 މިލިގްރާމް ޕައިރިޑޮކްސިން\n0.10 މިލިގްރާމް ޒިންކް 0.057 މިލިގްރާމް ރައިބޯފްލެވިން\nކޮންމެ 100 ގްރާމް ގައި ފައިޓޯނިއުޓްރިއެންޓްތައް 0.030 މިލިގްރާމް ތިއެމިން\nހުރޭ ގިބާރލިން - ވިޓަމިން އޭ\n0 މައިކްރޯ ގްރާމް ކެރޮޓީން ބީޓާ 2.4 މިލިގްރާމް ވިޓަމިން ސީ\nހުރޭ ސައިޓޯކައިން - ވިޓަމިން އީ\nކުރުނބާ ފެނުން ލިބޭ ޞިއްޙީ ފައިދާތައް\n· ކުރުނބާ ފެނަކީ ގާތުންދޭ ކުދިންނަށް މައިދާގެ މައްސަލަތައް ދިމާވުމުން ދޭން ރަގަޅު ބުއިމެކެވެ.\n· އޯރަލް ރިހައިޑްރޭޝަން މީޑިއަމް އެކެވެ.\n· ކުއްޖާ ހެދިބޮޑުވުމަށް ބާރުއަޅާ އޯގެނިކް ކަމްޕައުންޑް ތައް ހުރެއެވެ.\n· ހަށިގަނޑުގައި ކުރުނބާ ފެން އުގުޅުމުން ހޫނުމިން ދަށްވެ، ހޫނަށް ނަގާ މުލިހި ފަދަ ތަކެތި ނެގުން ހުއްޓެއެވެ. އަދި ފާނަބަސަނދު، ކަށިވިދުރި، ހިމަބިހީގައި ނަގާ ބިހިތައް ތިރިވެ ފަސޭހަވުމަށް އެހީތެރި ވެއެވެ. އަދި ހަށިގަނޑުގެ ފިނިކަންމަތީ ބަހައްޓައިދެއެވެ. އަދި ހަށިގަނޑުގައި ފެނުގެ މިންވަރު ހަމަހަމަކަންމަތީ ބަހައްޓައިދީ، ހަށިގަނޑުގެ ފިނިހޫނުމިން އެއްވަރެއްގައި ހިފެހެއްޓުމަށް އެހީތެރިވެދެއެވެ.\n· ކުރުނބާ ފެނުގައި ލޮނު އަދި އަލްބުމިން ހުރުމަކީ ކޮލެރާ ބޭރަށްހިންގުމުގައި އެބޭނުންކުރުން މުހިއްމުވާ ސަބަބެކެވެ.\n· އުމުރުން ދުވަސްވީ މީހުންނާއި، ބަލިމީހުންނަށް ރަގަޅު ޓޮނިކް އެކެވެ.\n· ކުޑަކަމުދާ ނިޒާމް : ކުޑަކަމުދާ ތަކެތި ބޭރުވުމަށް ބާރުއަޅާ އެއްޗެކެވެ. އެހެންކަމުން ގުރުދާގެ ހިލަ އާއި، ކުޑަކަމުދާ ނިޒާމްގައި އުފެދޭ ހިލަތަކަށް ފަރުވާކުރުމަށް ބޭނުން ކުރެވެއެވެ. ޔުރިނަރީ އެންޓި ސެޕްޓިކް އެކެވެ. އަދި މައުދަންތަކަށް ވިހަވުމުން ވިހަ ބޭރުކުރުމުގައި އެހީތެރިވެދެއެވެ.\n· އިމަޖެންސީ ހާލަތްތަކުގައި މިސާލަކަށް ކޮލެރާ ނުވަތަ ޑިސެންޓްރީ ފަދަ ބޭރަށްހިންގުމުގެ ވައްތަރުތަކުގައި އައިވީކޮށް ހަށިގަނޑަށް ކުރުނބާފެން އިންޖެކްޓް ކުރެވިދާނެ އެވެ.\n· ބޭސްތައް ހަށިގަނޑަށް ނެގުމަށް އެހީތެރި ވެދެއެވެ.\n· ކާނާ ގޯސްވުމުގެ ސަބަބުން ހިކިވެ އަނަރޫފަވެފައިވާ ކުދިންނަށް ދޭން ރަގަޅު ބުއިމެކެވެ.\n· މަނީގެ މިންވަރު އިތުރުކޮށް ދެއެވެ.\n· އަރިދަފުސް ރޯގާ، ހާރޕީޒް، އޭޑްސް ބަލީގެ ވައިރަސްއާއި ހަށިގަނޑު ހަނގުރާމަކުރުމަށް އެހީތެރިވެދެއެވެ.\n· ހަކުރު ބަލި ކޮންޓްރޯލް ކުރުމަށް އެހީތެރި ވެދެއެވެ.\n· ކަށި ފީވުމުން ދުރުކޮށް ދެއެވެ.\n· ގޮހޮރުގެ ހަރަކާތް ރަގަޅުކޮށް ދެއެވެ.\n· ތައިރޮއިޑް ގްލޭންޑްގެ މަސައްކަތް ފުރިހަމަކޮށް ދެއެވެ.\n· ކެންސަރަށް ފަރުވާކުރުމަށް ބޭނުންކޮށް އުޅެއެވެ.\n· ހަޖަމުކުރުން ރަގަޅުކޮށް ދެއެވެ.\n· ގިއާރޑިއާ ލެމްބްލިއާ ކިޔާ ޕެރަސައިޓް މަރާލުމަށް އެހީތެރިވެދެއެވެ.\n· ހަށިގަނޑަށް ހަކަތައާއި ބާރު ފޯރުކޮށް ދެއެވެ.\n· ޗިސްމޭ އަށް ކުރިމަތިވާ ފިއްތުންތައް ކުޑަކޮށް ދެއެވެ.\n· ފިތުގެ ބަލިތަކުގައި އެހީތެރިކަން ފޯރުކޮށް ދެއެވެ.\n· ފަންގަސް އިންފެކްޝަންތަކުން މިންޖުވުމަށް ބާރުއަޅައެވެ.\n· ފަންގަސްގެ ވައްތަރެއް ކަމުގައިވާ މައިކޯޕްލާޒްމާ ބޮޑުވުން ހުއްޓުވައެވެ.\n· ހަމުގެ މައްސަލައެއް ކަމުގައިވާ އެކްޒީމާ އެއްކޮށް ފިލުވާލުމަށް އެހީތެރިވެދެއެވެ.\n· ހަންގަނޑު މަޑުކޮށް އޮމާންކޮށް އޮތުމަށް އެހީތެރިވެދެއެވެ.\n· ކުރުނބާ ފެނުގައި ހިމެނޭ ބައިތައް : -\no ހަކުރު : ކުރުނބާ ފެނުގައި ހިމެނޭ ހަކުރުގެ އެންމެ އަސާސީ ދެބަޔަކީ ގުލްކޯޒް އަދި ފްރަކްޓޯޒް އެވެ. ގޮބޮޅި ކިހާކަށްވެ، ކުރުނބާއަަކަށް ބަދަލުވާން ފަށާއިރު ގިނައިން ހުންނަނީ ގުލްކޯޒް އަދި ފްރަކްޓޯޒް އެވެ. ނަމަވެސް ރަގަޅަށް ފައްކާވެ، ކާއްޓަކަށްވާއިރު، ކާށީގައި ހިމެނޭ ހަކުރުގެ 90 އިންސައްތަ އަކީ ސުކްރޯޒް އެވެ.\no މައުދަން : ކުރުނބާ ފެނުގައި ވަރަށްގިނަ މަޢުދަންތައް ހުރެއެވެ. އޭގެ ތެރޭގައި، ސޯޑިއަމް، ޕޮޓޭސިއަމް، ކެލްސިއަމް، ފޮސްފަރަސް، ދަގަނޑު، ކޮޕަރ، ސަލްފަރ އަދި ކްލޮރައިޑް ހިމެނެއެވެ. ކުރުނބާގައި ހިމެނޭ މައުދަންތަކުގެ ތެރެއިން ½ އަށްވުރެ ގިނައިން ހުންނަނީ ޕޮޓޭސިއަމް އެވެ. މައުދަންތައް ހުރުމުގެ ސަބަބުން ކުޑަކަމުދާ ތަކެތި ބޭރުކުރެވޭ މިންވަރު ކުރުނބާ ފެން ބޭނުން ކުރުމުން އިތުރުވެއެވެ.\no ޕްރޮޓީން : ކުރުނބާ ފެނުގައި ކުޑަ މިންވަރަކަށް ޕްރޮޓީން ހުރެއެވެ. ކުރުނބާ ފެނުގައި ޕްރޮޓީންގެ ތެރޭގައި ހިމެނޭ އެމިނޯއެސިޑްގެ ގޮތުގައި ބެލެވޭ އާރޖިނިން، ސިސްޓިން، އެލެނިން، ސިރީން، އެކުލެވޭ މިންވަރު ގެރީގެ ކިރުގައި އެކުލެވޭ މިންވަރަށްވުރެ މައްޗެވެ.\no ވިޓަމިން : ވިޓަމިން ސީ އާއި ވިޓަމިން ބީގެ ބާވަތްތައް ކުރުނބާ ފެނުގައި ހުރެއެވެ. ކުރުނބާ ފެނުގެ ކޮންމެ މިލިލީޓަރެއްގައި، 3.7-2.2 މިލިގްރާމް އާއި ދެމެދުގެ މިންވަރަކަށް ވިޓަމިން ސީ ހުރެއެވެ. އަދި މިމިންވަރު ކުރުނބާ ހަރުވެ ކާއްޓަށް ވަމުންދާ ވަރަކަށް މަދުވާނެ އެވެ.\n· ކުރުބާ ފެނަކީ ހަށިގަނޑަށް ވަރަށް ފައިދާ ހުރި ބުއިމެކެވެ. ތަފާތު އެތައް ބޭނުންތެރި މާއްދާ އަކުން މުއްސަދިވެފައިވާ މިބުއިމަކީ ފެޓް މަދު އަދި ކޮލެސްޓީރޯލް އެކުނުލެވޭ ބުއިމެކެވެ. އޮރެންޖް ޖޫހަށްވުރެ ކުރުބާ ފެނުގެ ފައިދާ އިތުރު ކަމުގައި ބުނެވެއެވެ. ކުރުބާ ފެނުގައި މައިމީހާގެ ގާތުން ދޭ ކިރުގައި ވެސް އެކުލެވޭ މާއްދާއެއް ކަމުގައިވާ ''ލައުރިކް އެސިޑް'' ހުރެއެވެ. މިއީ ފަންގަސް، ބެކްޓީރިއާ އަދި ވައިރަސް ފަދަ ޖަރާސީމްތައް މަރާލުމުގެ ގާބިލިއްޔަތު ލިބިފައިވާ އެސިޑެކެވެ.\n· ފެކްޓްރީ ތަކުގައި އުފައްދާފައި ހުންނަ ތަފާތު ބުއިންތަކާއި ޚިލާފަށް ކުރުބާ ފެނުގައި ޕޮޓޭސިއަމް ގިނަ އަދަދަކަށް ހުރެއެވެ. މިއީ ކްލޮރައިޑް ގިނަ އަދި ސޯޑިއަމް މަދު ފެނެކެވެ. މިއީ ތަފާތު މައުދަންތައް ނުވަތަ އިލެކްޓްރޯލައިޓް ތައް އެންމެ ގިނަ އެއްބުއިމެވެ. އެހެން ކަމުން ބޭރަށް ހިންގުން ފަދަ ކަންތައް ކުރިމަތިވުމުން ބޯން އެންމެ އެކަށޭނަ އެއްބުއިމަކީ ކުރުބާ ފެނެވެ.\n· ކުރުބާއިން ލިބޭ އެހެން ފައިދާ ތަކަށް ބަލާއިރު، ހިތުގެ ބަލިތަކުން ދުރުކޮށް، ކޮލެސްޓީރޯލްގެ މިންވަރު ދަށް ކޮށްދެއެވެ. ހަކުރުބައްޔާއި، ގޮހޮރާއި މައިދާގެ ބައެއް މައްސަލަ ތައް ކުރިމަތިވެފައިވާ މީހުންގެ ޞިއްޙީ ހާލަތު ދުޅަހެޔޮކުރުމުގައި އެހީތެރިވެދެއެވެ. އަދި ހަށިގަނޑަށް ހަކަތަ އާއި ބާރު ފުރިހަމައަށް ލިއްބައިދެއެވެ.


އެމްޑީޕީގެ އިތުބާރު އިމްރާނަށް!\nNovember 22, 2020 12:21:06\nހޯމް މިނިސްޓަރު އިމްރާން އަބްދުﷲގެ އިތުބާރު ނެތް ކަމުގެ މައްސަލައަށް އެމްޑީޕީއިން ތާއިދު ނުކުރުމަށް ނިންމައިފިއެވެ.\nމިގޮތަށް ފާސްކޮށްފައިވަނީ މިއަދު އެމްޑީޕީގެ ޕީޖީގައި ނެގި ވޯޓެއްގައެވެ. މިއީ އިމްރާންގެ އިތުބާރު ނެތް ކަމުގެ މައްސަލަ ޕީޕީއެމް\_ޕީއެންސީގެ މެންބަރުން މަޖިލީހަށް ހުށަހެޅުމާއި ގުޅިގެން ނެގުނު ވޯޓެކެވެ. އެ މައްސަލާގައި 11 މެންބަރަކު ސޮއި ކުރައްވާފައިވެއެވެ. އެފަދަ މައްސަލަތައް މަޖިލީހަށް ހުށަހެޅެނީ 10 މެންބަރުންގެ ސޮޔާއެކުއެވެ. މިއީ އިދިކޮޅުން މި ސަރުކާރުގެ މިނިސްޓަރެއްގެ އިތުބާރު ނެތް ކަމުގެ މައްސަލަ ވެއްދި ފުރަތަމަ ފަހަރެވެ.\nއިމްރާންގެ މައްސަލަ ރައްޔިތުންގެ މަޖިލީހުން އެޖެންޑާކޮށް ޖަވާބުދާރީވުމުގެ ފުރުސަތު ވެސް މިހާރު ވަނީ ދީފައެވެ.\nމި މައްސަލައަށް އެމްޑީޕީއިން ތާއީދު ނުކުރާނެކަން ކުރިންވެސް ވަނީ ހާމަކޮށްފައެވެ. އެގޮތުން، އެމްޑީޕީގެ ޕީޖީ ލީޑަރު އަލީ އާޒިމް ވިދާޅުވީ އެމްޑީޕީއަކީ ވަކި އެޖެންޑާއެއްގެ ދަށުން މަސައްކަތްކުރާ ޕާޓީއެއް ކަމަށާއި އެ ޕާޓީން ސަރުކާރު ދިފާއުކުރައްވާނެ ކަމަށެވެ. އާޒިމް ވިދާޅުވީ ސަރުކާރުގެ އިތުބާރު ނެތްކަން ދެއްކުމަށް ކުރާ މަސައްކަތް ކާމިޔާބުވިޔަ ނުދެއްވާނެ ކަމަށެވެ.\nއިމްރާންގެ އިތުބާރު ނެތް މައްސަލަ ފާސްނުވިނަމަވެސް، ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މަލީހުގެ އިތުބާރު ނެތް މައްސަލަ އެމްޑީޕީ ޕީޖީއިން ވަނީ ފާސްވެފައެވެ. އަދި މަލީހު ވަކި ކުރުމަށް ހުށަހެޅުމަށް ވަނީ ނިންމާފައެވެ.\nއެމްޑީޕީ ރައްޔިތުންގެ މަޖިލީސް ޕީޖީ އިމްރާން އަބްދުﷲ ހޯމް މިނިސްޓަރ\nAugust 22, 2020 14:08:01


تَدْوِيْنُ السُّنَّةِ النَّبَوِيَّةِ – 23 – – DhiSalafiyyah\nފިތުނައުފައްދާ މީހުންނާއި ބިދުޢަވެރިންނާއި ހަވާނަފްސަށް ތަބާވާ މީހުންގެ ފުށުން މިއުންމަތާ އިސްލާމްދީނާއި ނުދީނުގެ ޢަޤީދާ ރައްކާތެރިވެގެންދަނީ އެފަދައިންނެވެ. މިފަދައިން މުސްލިމުންގެ ޙާކިމަކީ އަމާނާތްތެރިކަމާއެކީ މުސްލިމުންގެ ދީނާއި ޢަޤީދާއާ އަދި އަޚްލާޤު ރައްކާތެރިކޮށްދޭ މީހަކަށް ވާންޖެހެއެވެ. މިޙުރާބުގައި ޝަހީދުވެގެން ދިޔަ ޢުމަރު رضي الله عنه އަށް ﷲ ރަޙްމަތް ލައްވާށިއެވެ. އަދި ތަނަވަސްވެގެންވާ ސުވަރުގެއަށް އެކަލޭގެފާނު ވައްދަވާށިއެވެ. އަދި އަޅަމެން އެކަލޭގެފާނުދެކެވާ ލޯބީގެ ސަބަބުން ޤިޔާމަތްދުވަހު އެކަލޭގެފާނާ އެކު އަޅަމެން މަޙްޝަރުކުރައްވާފާނދޭވެ.\nދެން މަޖޫސީންނާއި ނަސާރާއިން ގުޅިގެން ރޭވި ރޭވުންތަކަށް އިތުރުވެގެން ދިޔައީ ޔަހޫދީންގެ މަކަރުވެރިކަމެވެ. އެކަން ހިނގައިދިޔައީ އިބްނު ސަބާގެ އަތް މައްޗަށެވެ. އޭނާވެގެންދިޔައީ އެއަށްފަހު އިސްލާމްދީނަށް ކުރިމަތިވި ކޮންމެ ފިތުނައެއްގެ އަސާސްކަމެވެ. ދެން އެއަށްފަހު ފިތުނަތަކާއި ބިދުޢަތައް ވިދިވިދިގެންއައެވެ. ފަހެ އެއަށްފަހު ޤަޟާގަދަރަށް އިންކާރުކުރި މީހުންގެ ބިދުޢަ ފާޅުވިއެވެ. ދެން ފާޅުވީ ޖަހުމީންނާއި ރާފިޟީންނާއި މުޢުތަޒިލާއިންގެ ފިތުނައާއި އެނޫންވެސް ފިތުނަތަކެވެ.\nފިތުނަތަކާއި ބިދުޢަތަކާއި ހަވާނަފްސަށް ތަބާވުން ފެތުރިގެން ދިޔުމުން، ޞަޙާބީ ބޭކަލުންގެ ޖީލަށްފަހު ވަޑައިގަތް ތާބިޢީންނާއި އަތުބާޢުއްތާބިޢީންނާއި އެނޫންވެސް ޞާލިޙު ޖީލުތަކުގެ ބޭކަލުން ސުންނަތް ރައްކާތެރިކުރެއްވުމަށް ބޭނުންކުރެއްވީ އެހެން މަގުތަކަކާއި ދާއިރާތަކެކެވެ. އެއީ އެޒަމާނުގައި އެބޭކަލުންނަށް ލިބިވަޑައިގަތް ވަސީލަތްތަކުގެ އަލީގައެވެ.